
Referinţe critice 


În Trip-tic, Liviu Radu a dat cea mai bună scriere a sa de 
până acum. Talentul său îmbină într-un mod remarcabil 
grotescul spectaculos al suprafețelor cu un plan al ideilor de 
calitate. Sub raportul artei combinatorii, autorul, cu vizibile 
înclinații spre parodie, pune în lumină o imaginație aproape 
frenetică, stăpânită însă prin cenzura unor geometrii 
compoziționale pe care cărţile sale şi le impun. 


Mircea Opriţă, Anticipația românească 


Combinaţie de aventură trivială, speculație metafizică de 
înalt nivel, distanțare ironică, joc lingvistic şi textualist — 
iată formula irepetabilă a unui SF de calitate. 


Voicu Bugariu, O metaforă a lumii de apoi 


Romanul în sine impune trei paliere de lectură. Primul este 
cel pur evenimențţial, căci Liviu Radu se pricepe foarte bine 
să captiveze prin poveste... Cititorul va fi silit să acceadă la 
un nou palier de lectură, impus de stranietatea tihnită care 
cuprinde narațiunea şi de „semnele” plantate de autor în 
volum (cum ar fi, de exemplu, onomastica personajelor). De 


acum, întreaga acţiune impune la acest nivel lectural o 
reevaluare pe coordonate mitologice... 


În fine, laolaltă cu acest plan intertextual, care dă 
romanului valoarea unei parabole, unde fiecare personaj 
sau acțiune trimite la viziunea biblică asupra luptei dintre 
bine şi rău şi asupra ispitei şi căderii în păcat, mai există şi 
un al treilea nivel, cel metatextual, ludic şi autoparodic... 


Radu Pavel Gheo, Ispita nemuririi 


Cărţile lui Liviu Radu 
Romane 

Trip-tic V 

Opţiunea“ 

Spaime* 

Waldemar 

Blocul câş 


După amiază cu bere şi zâne (nominalizare premiul USR 
pentru copii şi tineret) 


Proză scurtă 
Spre Ierusalim 


Constanţa 1919 (premiul Vladimir Colin) 
Babl 


Cifrele sunt calde, numerele-s reci 


Povestiri fantastice 


Non-fiction 


Manipularea maselor 


(cărțile marcate cu * sunt în pregătire sau în curs de 
publicare, iar cărțile marcate cu Vy au apărut la Eagle 
Publishing House) 


Mai trip, mai tic... (Cuvântul 
autorului) 


Pe la începutul anului 1999 mă cuprinsese disperarea. 
Mileniul se apropia de sfârşit, iar eu nu apucasem să public 
un volum, un volum al meu şi numai al meu - deşi aveam 
materiale pentru vreo cinci cărți. 


Prin 1996 pregătisem o culegere de povestiri ce urma să 
apară la RAO. Ştefan Ghidoveanu, bunul meu prieten, 
coordona colecția Fahrenheit de la acea editură şi intenționa 
să nu se mulțumească doar cu traduceri, ci să promoveze şi 
autori români. Textele care urmau să alcătuiască volumul 
respectiv fuseseră selectate de Ştefan, care îşi luase rolul de 
redactor foarte în serios şi-mi făcuse câteva propuneri foarte 
inteligente de îmbunătățire a unor poveşti. Munciserăm 
amândoi foarte mult la volumul ăla... făcuserăm vreo trei 


rânduri de corecturi şi, în cele din urmă, ne declaraserăm 
mulțumiți. 


Da, totul părea minunat... numai că lucrurile s-au schimbat 
peste noapte. 


Brusc - în stilul său caracteristic — Ştefan a reuşit să aducă 
relația sa cu editura în situație de criză. Evident, 
colaborarea sa cu editura RAO a încetat, iar o dată cu ea s-a 
încheiat şi existența colecției Fahrenheit. lar eu am rămas 
cu nişte printuri care arătau foarte frumos... dar care nu 
erau o carte... 


Între timp, îl cunoscusem pe Dan-Silviu Boerescu, care 
descoperise printre sefişti autori de talent şi-şi propusese 
să-i promoveze. Ne făcuse loc în ArtPanorama - o revistă de 
care se ocupa singur, dar care avea o calitate demnă de 
invidiat. Ne invita din când în când la cenaclul de la Muzeul 
de Istorie al Literaturii Române, unde citeam poveşti SF şi 
discutam cu critici şi autori mainstream... Dar cel mai 
important lucru făcut de Dan-Silviu Boerescu era că 
inclusese câțiva autori SF în antologiile de proză scurtă pe 
care la scotea anual la editura ALL. Evident, printre autorii 
ce publicau în ArtPanorama şi care apăruseră în antologiile 
ALL eram şi eu. Eram foarte mândru şi sunt convins că 
aveam de ce. 


După un timp, în care colaborarea noastră mersese şnur, 
am îndrăznit şi l-am rugat pe Dan să mă sprijine să public 
un volum la editura ALL, având în vedere colaborarea sa cu 
editura respectivă. Dan, băiat de zahăr, n-a fost în stare să 
mă refuze, aşa că şi-a pus obrazul în joc pentru mine. 


Ca urmare, am luat printurile de la RAO - pentru că cei de 
acolo nu mi-au dat fişierele — şi le-am dus la ALL, unde au 
fost dactilografiate din nou... 


Şi am luat-o de la început, de data asta împreună cu Dan- 
Silviu Boerescu. Dacă Ştefan Ghidoveanu era un 
profesionist, Dan-Silviu Boerescu era un superprofesionist. 
Evident, a făcut o nouă selecţie a textelor, a mai eliminat 
câteva, a mai sugerat câteva modificări... şi, în cele din 
urmă, totul a fost gata... 


Numai că volumul nu apărea. 
Nu apărea şi gata. 


Nici acum nu ştiu ce s-a întâmplat şi care a fost motivul 
pentru care volumul a întârziat să apară. Probabil ceva 
probleme financiare ale editurii. Până la urmă, cartea a 
apărut în anul 2000, cu titlul Spre lerusalim!, şi o consider 
cea mai bună carte a mea. 


Dar la începutul anului 1999 nu ştiam acest lucru şi mă 
înnebunea faptul că nu aveam şi eu cartea mea. 


Aşa că atunci când am primit un telefon de la Horia Nicola 
Ursu, care m-a întrebat dacă nu vreau să-mi publice o 
carte, am simţit că l-am apucat pe Dumnezeu de picior. 


Horia tocmai fusese numit şeful colecției de SF de la editura 
Dacia din Cluj. Editura - una dintre cele mai prestigioase 
înainte de 1989 — avusese o perioadă de declin şi găsise un 
finanţator care intenţiona s-o pună pe picioare. Iar Horia îi 
propusese acestui finanţator o serie de cărți SF, în 
majoritate de autori români. 


Tot ce voia Horia de la mine era să-i dau cât mai iute o carte 
în format electronic, care urma să apară într-un termen 
foarte scurt. 


Soarta a vrut să am în acel moment o carte gata, în format 
electronic. 


Da, soarta a vrut, pentru că eu îmi scriam de obicei textele 
pe hârtie (pe verso-ul unor ciorne de contracte sau decizii), 
cu creionul, apoi băteam textul la maşină, făcând corecturi 
şi modificări finale. 


Descoperisem procesoarele de texte destul de recent şi 
fusesem cucerit de ele. Ca urmare, îmi scrisesem primul 
roman direct pe calculator. 


Era un roman cu o structură foarte strictă - trei părți, 
fiecare având trei capitole, fiecare alcătuit din trei 
subcapitole - un roman cu substrat mistic şi cu multe 
referiri livreşti. Nu eram convins că va avea succes de 
public, dar eram decis să fac totul ca să conving cititorii că 
se putea scrie SF de calitate cu conținut religios. 


Aşa că i-am trimis fişierul lui Horia. 


Iar la târgul de carte din primăvară — pe vremea aceea târgul 
de carte se ţinea la Teatrul Naţional - au apărut primele 
cărți de la editura Dacia: Sfişierea de Ona Frantz, Animalul 
de beton al lui Voicu Bugariu (mă rog, Roberto R. Grant) şi 
Trip-Tic de Liviu Radu. 


Voicu Bugariu mai publicase o grămadă de cărți, dar Ona 
Frantz şi cu mine debutam... iar Ona era foarte emoționată 
(dacă vă vine să credeţi aşa ceva!)... Au trecut de atunci 
peste zece ani, dar Ona mi-a rămas o prietenă apropiată -— şi 
asta valorează mai mult decât un debut editorial. 


Liviu Radu 


Citat 


Nu credeam să-nvăț a muri vreodată... 


M. Eminescu 


PRIMA PARTE MURIREA 


Trei întâmplări simultane 
l. 


— Băiatu”, e stabilizare şi nu-i stabilizare. Adică nu-i numai 
stabilizare, explica sfătos Hieronim, în liniştea cârciumii. 
Stabilizare înseamnă stoparea inflației, introducerea unei 
monede stabile... 


Cornim mască discret o râgâială cu dosul palmei şi se făcu 
că tuşeşte, apoi mai trase o duşcă de bere. După aceea se 
vâri în vorbă, disprețuitor: 


— Mai lasă-ne în pace, ser Hieronim! V-a muşcat pe toți 
filoxera politicii! Ce ne pasă nouă de stabilizare? Care 
stabilizare? Care inflație? Aici, pe Dududum, toate-s bune şi 
frumoase! Şi berea buuună! 


— Tacă-ţi pliscul, beţțivule! se rățoi de la masa vecină 
Paraskos. Lasă-l pe ser Hieronim să ne explice. Tu n-ai ce 
pierde, că dacă ai avut vreodată un şiling, l-ai lichefiat 
imediat! Dar noi, oameni gospodari, cu afaceri şi cont în 
bancă, vrem să ştim ce ne aşteaptă. Nu vă supăraţi pe 


nenorocitu’ ăsta, ser Hieronim, vorbeşte băutura din el! Vă 
rugăm, continuaţi! 


Bătrânul înalt, uscățiv, îşi reluă aerul sfătos şi, fără să se 
mai lase rugat, îşi reluă discursul. 


— Chestia cu stabilizarea a fost introdusă de mult, la 
începuturile colonizării, când inflația făcea ravagii şi moneda 
se deprecia în fiecare zi... Dar nu asta contează. Important 
este că o dată cu stabilizarea s-a făcut şi naționalizare... 


— Asta ce dracu’ mai e? se interesă Gideon. 


— Confiscarea averilor, mormăi îmbufnat Paraskos. Adică 
munceşti de-ți sar capacele şi vine vreun bulangiu şi te dă 
afară din casa ta, din atelierul tău şi te trimite la sapă... 
Statul ia tot şi împarte celor săraci. 


— Cum adică? se enervă Gideon. Un căcănar ca Blaise 
Cornim, care n-a avut niciodată nimic, să vină aşa, pe 
nepusă masă, şi să-mi ia mie toată agoniseala? Bă, Blaise, 
te tai dacă-mi intri în curte! 


— Dacă nu mi-o dai şi pe Marietta, n-am nevoie de cocioaba 
ta! se hlizi Cornim. Mişto idee! Imi place chestia. Adică toată 
lumea pierde ce-a avut, iar cei de pe urmă vor fi cei dintâi! 


— Nu lua vorbele Domnului în râs, păcătosule! se enervă 
Hieronim. De fapt, lucrurile nu stau chiar aşa, nu trebuie să 
vă lăsați cuprinşi de panică. Planeta noastră are o 
democrație stabilă, nu se face nimic fără voia cetățenilor. 
Lăsaţi-mă să ve explic. Constituţia prevede că la fiecare 
treizeci de ani se face stabilizare, dar termenul, aşa cum a 
intrat în uz, implică şi naționalizare. La începuturi, când 
situația economică era instabilă, iar unii făceau averi 
imense peste noapte, prin mijloace nu tocmai legale, s-a 


găsit acest mijloc de echilibrare a situaţiei. Cine s-ar mai 
repezi să agonisească bogății, prin orice metode, dacă ştie că 
le poate pierde oricând? Iar limitele de la care se face 
naționalizarea sunt stabilite de parlamentul ales în mod 
liber de cetățeni. De aceea v-am strâns aici, în acest local 
serios, liniştit. Să stăm de vorbă, să vă explic cum să votaţi 
pentru a vă apăra rodul muncii voastre. Sunteţi destul de 
tineri, nu mai ţineţi minte ce s-a întâmplat acum treizeci de 
ani. Deci, stabilizarea implică şi naționalizare. Adică... 


În capătul celălalt al sălii, la tejghea, Patreze asculta doar cu 
o ureche, în timp ce spăla paharele. Nu se lăsa impresionat 
de  pălăvrăgeala lui Hieronim. Propagandă electorală. 
Cunoştea bine legile, avusese întotdeauna grijă să nu 
depăşească baremul care l-ar fi aruncat în categoria socială 
a celor naţionalizabili. În schimb, îşi înzestrase toți cei cinci 
feciori, le făcuse la toţi o situaţie de mijloc, sigură, care să le 
asigure un trai tihnit. Lasă să se zbată alții şi să rişte! El se 
mulțumea cu ce avea. Muncea, dar se bucura de rodul 
muncii sale. Dududum era o planetă a clasei de mijloc. 
Cetăţeanul avea drepturi garantate de constituţie, aşa că şi 
cetățenii erau garanți ai constituției. Ştiuseră bătrânii ce 
fac, când o adoptaseră! Nici beţivii ordinari, ca alde Cornim, 
dar nici îngâmifaţii tupeişti, ca familia Soreno, nu trebuiau 
să aibă ultimul cuvânt. 


Se lăsase în voia gândurilor, auzind din când în când 
răcnetele furioase sau entuziaste ale celorlalți. În afară de 
grupul de douăzeci, treizeci de inşi, strâns de Hieronim, care 
făcea cinste, în local nu mai era nimeni. Mai pe seară, când 
fierbințeala amiezii se va dilua, iar umbrele se vor întinde 
leneşe pe sub manzierii în floare, când cetățenii truditori vor 
hotări că le ajungea agoniseala zilei şi că merită un pic de 
distracție, atunci vor începe să apară clienții obişnuiţi. La 
început cei care făceau un popas scurt, în drum spre casă, 


să radă o bere la botul maherului, oameni obosiţi, fără prea 
mult chef de vorbă, dar care trebuiau serviţi promt, să se 
simtă băgați în seamă, respectaţi - ca nişte adevărați stâlpi 
ai societății. După aceea, burlacii pe care nu-i aştepta 
nimeni în locuințele pustii. Ăştia stăteau mai mult, se 
îndopau zdravăn - mâncăruri gătite, care să le dea senzația 
de cămin, de sațietate, de trai bun. Beau puțin, pălăvrăgeau 
mult, mai jucau o tablă, o carte, să treacă timpul, evitând să 
se întoarcă între zidurile lipsite de-un suflet cu care să 
schimbe o vorbă... Când începeau să plece, apăreau 
familiştii, indivizii care ţineau să-şi scoată familia în lume. 
Nu mâncau prea mult, abia se sculaseră de la masă, dar 
consumau feluri de lux, ceea ce nu-şi permiteau în fiecare 
zi, să simtă că s-au distrat. Dansau pe muzică veche, din 
tinerețea lor, să-şi aducă aminte de clipele unei fericiri 
trecute... Oameni paşnici, buni platnici, fără chef de 
scandaluri, dornici să se relaxeze, să se simtă bine... Mai 
târziu începeau cu adevărat problemele. Se iveau beţivii 
înrăiți, daţi afară de prin alte localuri, puşi pe harță, gata de 
bătaie dacă nu le dădeai măcar un rând... Şi puştii dornici 
să epateze fetele, puşi pe teribilisme, dar cu bani numărați. 
Clienţi slabi, însă pe care nu-i puteai refuza, pentru că, 
peste ani de zile, când vor fi oameni serioşi, cu punga plină, 
aici îşi vor aduce nevestele, amintindu-şi cât de bine se 
distraseră cândva... 


Patreze continua să şteargă paharele, să tragă cu urechea la 
sloganurile lui Hieronim, care făgăduia fericire generală 
pentru toți cei care vor vota cu partidul lui — care naiba mai 
era şi ăla, al liberalilor democrați sau al democraților 
liberali? - şi să mediteze leneş la afacerile lui banale, 
cuprins de-o oarecare toropeală dulce, plăcută... 


În hărmălaia cetățenilor cuprinşi de euforia scrutinului ce 
se apropia, nu auzi uşa. Tresări surprins când se trezi cu cei 


patru lângă tejghea. Doi indivizi blonzi, înalți, identici, de 
parcă ar fi fost traşi la copiator - mai mult ca sigur clone — 
solizi, morocănoşi, cu agresivitatea ţinută în frâu a unor 
buldogi ce abia aşteaptă să fie asmuțiți împotriva cuiva. Un 
klomb, doar cu trei braţe. Probabil că al patrulea îi fusese 
retezat de curând. Şi un tinerel mărunt, ciocolatiu, cu părul 
de pe cap ras, să se vadă tatuajul vernil, sclipitor, care 
înfățişa un dragon de ocean suflând flăcări de smarald. 


Şi Patreze ştiu că, măcar pentru moment, urma să aibă 
necazuri... 


— Bine aţi venit, se grăbi el să-şi regăsească vioiciunea. Cu 
ce vă putem servi? Avem bere din cea mai bună, vinuri de 
import, alcooluri exotice, după rețete din vechime... Poate 
doriți să prânziți... 


Se opri, văzând lipsa de interes cu care era ascultat. 


— Un local elegant şi liniştit, comentă disprețuitor negrul cel 
mărunțel. Foarte liniştit. Prea liniştit... Ce te zgâieşti aşa la 
scăfârlia mea? se enervă el, subit. Nu-ţi place? 


— Doamne fereşte! se grăbi să-l contrazică Patreze. N-am 
nimic cu Adoratorii Mării! li respect şi-i tratez ca pe orice 
client... 


— Da? se întrebă individul, uitându-se la el, plin de 
îndoială. Oricum, n-am nevoie de respectul tău. Mda, linişit 
local... Pun pariu că ai clienți care vin aici doar de dragul 
liniştei... Şi care n-ar mai veni, dacă situația s-ar schimba, 
chiar şi un pic... Nu-i aşa? 


Patreze simţi că trebuie să ia iute o decizie. 


— Uite ce-i, se aventură el, nu sunt de capul meu. Ca orice 
negustor serios, plătesc protecție. N-ai decât să-l întrebi pe 
Lai, o să vezi că-s la zi cu plățile, n-am întârziat niciodată... 
N-am nevoie de necazuri... 


— Auziţi, băieţi, cică să vorbim cu Lai! se hlizi negrul. 


Blonzii mârâiră sumbru, ca un zăngănit de clopot spart. 
Probabil că aşa râdeau ei. Oricum, un râs de-ți îngheţa 
măduva în oase. Nici chicotitul strident, ca o unghie frecată 
pe un perete neted, al klombului, nu avu menirea să-l 
liniştească pe cârciumar. 


— Ce doriți? reuşi să îngaime Patreze, sperând că mugşterii 
din fundul sălii nu observau nimic. 


— Nimic, croncăni klombul. De data asta, nimic. Rândul 
viitor, dacă nu vei fi cuminte, o să-ți mănânc un rinichi. 
Poate şi o bucată de ficat... 


— Ce zici, tataie, o să fii cuminte? se interesă, foarte amabil, 
negrişorul, arătându-şi şirurile de dinţi albi, cu incrustații 
verzi. 


— Ce doriți? repetă Patreze, simțind că-l ia cu leşin. Ce vreți 
de la un amărât ca mine? 


— Bani, bătrâne, ce, nu te duce mintea? Ce-am putea vrea 
de la un nenorocit de negustor? Nu mare lucru. O sută de 
şilingi pe săptămână. Doar atât. Şi-ţi vei păstra liniştea 
localului. 


Patreze avu un moment de rătăcire — deduse el mai târziu — 
pentru că, în loc să tacă, se trezi protestând: 


— De unde atâţia bani? Afacerile nu merg de loc, iar Lai se 
mulțumea doar cu cincizeci... 


— Ce-mi pasă mie de Lai? se strâmbă a scârbă individul 
ciocolatiu. Marele Dragon o să aibă grijă de el. Şi de frații 
Donner... Bătrâne, de data asta e treabă serioasă, ori 
plăteşti, ori te belim! Shank, ia fă-i o demonstaţie, că ăsta-i 
tăntălău, pricepe greu! 


Klombul chicoti din nou, scoase de sub faldurile aripilor 
strânse trei arme cu proiectile şi începu să tragă, simultan, 
asupra sticlelor din rafturi. Cioburile săriră în toate părțile, 
împreună cu stropi de lichide colorate. Aroma alcoolurilor 
umplu încăperea, izgonind damful de bere. 


Patreze înlemni. Groaza ce-l cuprinsese era atât de mare, că 
nu-şi putea mişca mâinile. Spre norocul lui, pentru că 
negrişorul scosese un blaster şi-l aţintise, calm, spre fruntea 
lui. 


— Aşa, bătrâne, stai cuminte, nu mişca nici măcar o 
pleoapă, dacă nu vrei să te pârlesc! 


Cei doi malaci blonzi se dezlănțuiseră şi el, distrugând greoi, 
metodic, mesele şi scaunele din jur. 


Patreze simțea cum visele lui de tihnă se spulberau iute, o 
dată cu pocnetele pistoalelor şi zăngănitul sticlelor sparte. 
Văzu, cu coada ochiului - nu îndrăznea să întoarcă nici 
măcar un pic capul - că Hieronim şi cei ce-l ascultaseră 
până atunci se ridicaseră de la mese şi veneau încet, mirati, 
către el - încă nu-şi dădeau seama ce se întâmplă, erau 
doar mirați, indignarea lor nu se dezlănțuise - dornici să-i 
fie de ajutor. 


— Rămâneți acolo! Nu vă băgați! strigă el, cu voce gâtuită. 


Asta-i mai trebuia, o încăierare a clienților lui respectabili cu 
nişte criminali dementi! 


Klombul îşi golise încărcătoarele. Negrişorul îl aplaudă 
zgomotos, ironic, dar străinul făcu de îndată o plecăciune 
bizară, doar din gâtul lung, de parcă tovarăşul lui l-ar fi 
admirat sincer, şi-şi strecură armele, devenite acum inutile, 
sub faldurile aripilor din piele neagră, lucioasă. Cei doi 
blonzi încetară şi ei sfărâmatul meselor. Făcuseră praf tot 
mobilierul cu o lipsă de efort impresionantă, parcă în joacă. 
Patreze se trezi întrebându-se de ce-ar fi fost în stare 
indivizii, dacă s-ar fi enervat cu adevărat. 


— Ai fost băiat cuminte, tataie, zise mărunțelul cel 
ciocolatiu, care părea a fi purtătorul de cuvânt al grupului. 
Bravo! Pentru înțelepciunea dovedită, meriți un premiu! 


Întoarse blasterul către ecranul mare, al televizorului de la 
intrare, şi slobozi o rază scurtă în mijlocul lui. Cât să-l 
transforme într-un maldăr de sticlă topită şi plastic ars. 


— Pentru că ne-ai obligat să consumăm materiale, vei plăti 
două sute de şilingi pe săptămână, decretă adeptul Marelui 
Dragon. Venim luni după bani. Dacă nu te porți cum se 
cuvine, Shank o să-ți halească rinichii! Şi mai găsim noi şi 
altele de făcut. Doar ai familie, bătrâne! O să ne distrăm 
straşnic! 


Se întoarse şi plecă, urmat de ciracii lui. 


Patreze începu să tremure din toate încheieturile. Încercă 
să-şi toarne ceva de băut, dar mâna nu fu în stare să ducă 
sticla spre pahar şi risipi lichidul incolor pe tejgheaua plină 
de cioburi. 


Gideon se apropie de el, îi luă sticla, turnă într-un pahar, i-l 
duse la buze, îl ajută să bea. Patreze simţi arsura alcoolului 
pe gât, se înecă, tuşi... 


— Să te plângi fraților Donner! se indignă Hieronim. Ce 
prăpăd! Ce dezastru! Ce pagubă! De-aia ai plătit atâţia bani 
până acum? Unde-i protecţia pe care ţi-au făgăduit-o? 


— Nu te lua după prostul ăsta, interveni Cornim, care abia 
se mai ținea pe picioare. Ascultă-mă pe mine, plăteşte şi taci 
din gură! Dă-i dracului de bani! La ce-ţi folosesc? Oricum 
vine stabilizarea! Viața-i mai prețioasă decât nişte şilingi 
amărâți! 


Oamenii se grăbiră să iasă, după ce Hieronim pusese un 
teanc de fise din plastic pe tejghea, fise cu circulaţie doar în 
interiorul prăvăliei, să nu stea clientul tot timpul cu cartea 
de credit în mână. 


Ultimul care ieşi fu Paraskos, care zăbovi lângă bar doar cât 
să-i şoptească, grăbit: 


— Ia legătura cât mai curând cu Lai. Spune-i că ăstora nu le 
pasă de el. Sună-l chiar în seara asta. Şi dacă indivizii vin 
luni, plăteşte-le. Inseamnă că-s mai tari ca Lai. Asta-i! 


Patreze rămase zăpăcit printre cioburi, simțind că sub 
încălțări se formase o baltă din lichiorurile lui cele mai 
scumpe. Da, o să-l sune pe Lai. Chiar în seara asta... Şi 
dacă el n-o să rezolve nimic, o să plătească. Beţivul ăla de 
Cornim avea dreptate. Oricum vine stabilizarea! 

— Care-s ştirile de pe Sordinnia? se interesă Max Donner, 
din capul mesei. 


— Bune. Fetele pe care le-am trimis acolo au o grămadă de 
clienți. Sordinnienii stau la coadă, dacă vă vine să credeți. 
Idiotul ăla de Neni a dat lovitura. Bineînţeles, din greşeală. 


Cine îşi putea închipui că târfele umane au atâta căutare 
printre maimuţoii ăia... 


— Auzi, Alex, zi-mi şi mie o chestie. Ce dracu' fac făpturile 
alea cu fetele noastre? Din câte ştiu, nici măcar n-au sex... 


— Maestre, nimeni nu ştie. Nici măcar boarfele noastre. L- 
am pus pe Clawdius să se intereseze, pentru că atunci când 
boul de Neni mi-a spus că a încasat un milion în prima 
lună, am crezut că-şi bate joc de mine. După aia, când am 
văzut că banii intraseră în cont, mi-am închipuit că 
nenorocitul încearcă să-şi apere pielea şi bagă bani din altă 
parte, sau îi dă din buzunar. Adevărul este că, atunci când 
am auzit că bâlbâitu' dracu’ a trimis treizeci de fete, bine 
pregătite, nu pe Sarminia, de unde primisem comanda, şi 
unde le aşteptau minerii cu limba scoasă, ci pe Sordinnia, 
printre indivizi de rase străine, care nu le au cu sexu’ mi-a 
sărit muştarul şi i-am spus netotului că-l frig la sfârşitul 
lunii, dacă pierd paralele planificate... 


— Bine, bine, lasă asta, ştim povestea, ne-ai făcut capul 
mare! Zi ce-a descoperit Clawdius. 


— Nimic. Gagicile nu ştiu nimic. Se pare că, atunci când 
intră un client în cabină, fetele noastre adorm instantaneu 
şi se trezesc abia după plecarea maimuţoiului. 


— Alex, nu-mi place treaba! Pare a fi un soi de hipnoză. Cine 
ştie ce le fac ăia! S-ar putea să pierdem fete bine pregătite, 
adică bani buni! Adu-le înapoi sau trimite-le la minerii ăia 
stătuți. 


— Maestre, parcă nu-mi vine să mă supun... Fetele sunt 
mulțumite, controalele medicale au ieşit bine, iar grangurii 
locali ne-au făcut o ofertă copleşitoare, pentru încă o sută 
de gagici! Dacă individele rezistă măcar două luni, ne-am 


scos banii, iar tot ce intră de atunci înainte înseamnă câştig 
curat. Ce ne pasă nouă de nişte boarfe? Din partea mea, n- 
au decât să le halească la cină, împănate cu morcovi în 
toate găurile, numai să plătească bine. La urma urmei, 
suntem oameni de afaceri! 


— Bravo, Alex! Ai început şi tu să judeci ca un om mare! 
Noroc de prostia lui Neni! Bine, merg pe mâna ta, să nu zici 
că nu te las să te desfăşori. Dar dacă ieşim în pagubă... 


— Nici o teamă, maestre! Răspunde băiatu' de tot! 
— În regulă, am încheiat capitolul. Cum stăm cu caviarul? 


— Excelent. Tobbie şi ai lui îl plasează foarte bine, numărul 
clienților creşte conform previziunilor. Acum, de când a 
început nebunia cu alegerile şi, mai ales, zvonurile că se 
pregăteşte o nouă stabilizare, lumea a înnebunit de tot, 
oameni serioşi vor să guste toate plăcerile posibile şi 
imposibile, vor să guste din toate, aruncă banii în toate 
părțile... Şi, mai ales, a crescut numărul nevropaților care 
nu mai suportă realitatea, care vor să fugă în altă lume... 
Da, maestre, stăm bine cu drogurile! 


Max se strâmbă. 


— Dragul meu, ştii că nu-mi plac termenii ăştia vulgari... 
Noi vindem produse alimentare de lux... Apropo, dacă 
afacerile obişnuite merg bine, hai să trecem la problema de 
fond. Cum stăm cu scosul banilor de pe planetă şi celelalte 
pregătiri pentru stabilizare? Adolfo, dă-i drumul! 


Adolfo, un bărbat gras, chel, cu ochi bulbucaţi, care nu 
semăna de fel cu frații Donner - bărbaţi înalți, solizi, blonzi, 
cu ochi albaştri, inocenți. Tuşi discret, se uită pe ecranul 
minuscul al agendei şi începu: 


— Au fost achiziționate o serie de firme mici, sub baremul 
de naționalizare, pe numele unor oameni ai noştri, care au 
semnat documente de vânzare către noi, nedatate, aşa că le 
putem legaliza după terminarea stabilizării. În privința 
scoaterii banilor de pe planetă, se desfăşoară, în paralel, 
două activități independente. Pe de o parte asigurăm 
angajarea în străinătate a unor oameni ce ne vor plăti o cotă 
parte din salariu, ca urmare a finanțării de către noi a 
transportului, formalităţilor de angajare şi imigrare, etc. 
Plata respectivă se va face pe planeta unde lucrază repectiva 
persoană, în contul unei firme locale - care, de fapt, ne 
aparține. Pe de altă parte, firmele noastre de comerț exterior 
au început livrarea de produse, materii prime şi utilaje către 
firme străine - care şi acestea ne aparțin - la prețuri 
inferioare pieţii, astefel că, dintr-o simplă trăsătură de 
condei, firmele de aici pierd, iar cele de dincolo câştigă... 


— Ascultă, frumuşelule, îl întrerupse nervos Max, vrei să mă 
bagi la puşcărie? Ce, crezi că ăştia sunt cretini, n-or să-şi 
dea seama că-i tragem în piept? Chestia ailaltă merge, nici 
dracu' nu poate dovedi că indivizii au obligaţii față de noi, 
dar asta cu exportul... Să nu ne jucăm cu focul! 


— Nici o teamă, maestre! se grăbi să-l asigure Adolfo 
Schicklgruber. Contractele sunt încheiate frumos, datate 
înainte de ultima schimbare a preţurilor. În cazul cel mai 
rău, autorităţile or să creadă că am fost tâmpiţi şi am riscat 
prea mult şi gata! 


— Bine. Ai grijă să nu apară nicăieri numele meu. Încolo, 
treaba ta ce faci! Să-mi scoţi banii imediat de pe planeta 
asta, asta-i tot ce-ţi cer. Bun! Alte operațiuni? Renggy? 


Klombul cu pielea albastră se grăbi să se ridice în picioare, 
înclinându-şi temător ţeasta. 


— Stăpâne, agenţia de asigurări merge foarte bine. O 
grămadă de mici negustori, meseriaşi şi fermieri au încheiat 
polițe... De fapt, plătesc taxa de protecţie... O operaţiune 
care va funcționa şi după naționalizare. Statul n-are decât 
să confişte firma, clienții nu vor reînoi polițele, în schimb vor 
plăti firmei pe care o vom deschide imediat ce lucrurile se 
vor potoli. În înțelepciunea dumneavostră, aţi prevăzut 
foarte bine că singurul lucru pe care nu-l poate înlătura nici 
o stabilizare este frica. Oamenii vor plăti întotdeauna de 
frică, indiferent de guvernul şi de legile existente. 


— Da, Renggy... frica plăteşte... iar noi va trebui să avem 
grijă s-o întreținem... Să nu li se pară nenorociţilor ăştia că 
s-ar putea să pună guvernanţii şaua pe noi. Ce face Lai? 


— Nu ştim, stăpâne. N-a dat nici un semn de viață azi. E 
drept că, neavând nevoie de el aici, nu l-am anunțat să se 
prezinte. Să pun să-l caute? 


— Să treacă pe la mine diseară... Vreau să discut un pic cu 
el... Băiatul are idei... 


Klombul se grăbi să iasă pe uşa blindată. În faţa ei, două 
tinere elegante, care se plimbau calme, părând că stau de 
vorbă, vesele, despre tot felul de nimicuri. Dar o persoană 
avizată ar fi remarcat părul argintiu, metalic, zburlit, mufele 
de la tâmple, abia ascunse de zulufi, precum şi lucirea 
bizară a unuia din ochi. Curvasasine de pe Terra. Gărzile 
personale ale fraților Donner, cadou din partea partenerilor 
de afaceri de pe alte planete. Nu serveau afacerile firmei, 
doar asigurau securitatea celor doi şefi. Renggy se temea de 
ele. Toată lumea se temea de ele. Cu excepţia lui Lai. Însă 
Lai nu se temea de nimeni. Nici măcar de el însuşi. 


— Fetelor, stăpânul Max vrea să-l vadă în seara asta pe Lai. 
Vă rog să-l anunțați. 


Cele două dădură la unison din cap, apoi se lipiră brusc de 
perete, scoțând blasterele la iveală. La capătul coridorului 
apăruse un klomb negru, fără un braț. Se opri, surprins, 
văzând  curvasasinele. Ezită un pic, apoi se adresă 
klombului albastru, cârâind ceva. Renggy îi răspunse în 
aceeaşi limbă, apoi străinul făcu cale întoarsă. 


— Greşise etajul, mormăi el o explicaţie către cele două 
femei. 


Nu ştia prea bine de ce, dar prezența individului îl 
îngrijorase. Spera să se fi înşelat. Se uită din nou la 
mercenarele împănate de implanturi, lasere şi relee de 
telecomunicaţii. Cârâi trist, îşi strânse mai bine aripile în 
jurul trupului şi intră înapoi în sală. Spera ca străinele alea 
să facă treabă bună şi serioasă, să aibă grijă de stăpân... 


Apoi se gândi la rapoartele despre contrabanda cu cholb şi 
uită de apariția de-o clipă a străinului... 

Lai ieşi din modor şi se examină atent în oglinda holografică. 
Imaginea se roti încet, să se poată observa din toate părțile. 
Rezultatul era mulțumitor: părul lung, despărțit la mijloc 
printr-o cărare, fusese strâns la spate într-un nod simplu. 
Şuvița din dreapta lucea albastru, metalic, în timp ce partea 
din stânga, de-un portocaliu deschis, lăsa impresia de 
moliciune şi catifelare, poate prin contrast cu aspectul 
sârmos al smocului din dreapta. Bărbița mică, de-un roşu 
violent, încrețită mărunt, scotea în evidență caracterul 
voluntar al bărbiei. Lentilele de contact, negre, lucioase, îl 
făceau să pară că are ochi imenşi, în care se oglindea 
întregul univers. Loburile urechilor atârnau întinse de cercei 
grei, din aur alb, cu motive animaliere, în filigran. Cercei 
virili, de războinic ieşit în fața oştirii... 


Lai era satisfăcut. Modorul îi învățase repede opiniile, nu 
mai avea nevoie decât de un minim de programare pentru a 
obține rezultatul dorit. Lucrul îl mulțumea cu atât mai mult 
cu cât Lai avea gusturi cam ieşite din comun, iar vechiul 
modor nu reuşise întotdeauna să i le satisfacă. Trebuia să-i 
dea prea multe indicaţii, nemaivorbind că minimintea 
acestuia era conservatoare, încerca mereu, deşi fără succes, 
să împace gustul pentru insolit al lui Lai cu cel public, 
obişnuit. Modelul pe care-l primise cu trei zile în urmă 
reprezenta un tip mult evoluat, ştia să satisfacă părerile 
stăpânului, ținând seama de moda generală, ba chiar s-o 
încalce, atunci când dorința lui Lai era de a şoca, de a 
demonstra că ştie să-şi impună punctul de vedere. 


În general, Lait H. Ater era un om care ţinea să-şi impună 
punctul de vedere. Dacă era nevoie, pentru că, de obicei, 
nimeni nu îndrăznea să ia vreo decizie înainte de a-i 
cunoaşte părerea. Sigur, existau şefii cei mari, frații Donner, 
dar aceştia se mulțumeau să-i sugereze rezultatul la care 
voiau să ajungă, lăsându-i mână liberă în alegerea 
mijloacelor şi metodelor. Nu-l plăceau, nu le plăceau nici 
metodele lui, dar le plăceau rezultatele. Şi asta conta, de 
fapt... 


Adolfo Schicklgruber spusese, o dată: 


— Lai e un tip periculos prin orgoliul lui. Trebuie să fii foarte 
atent cu el, îi sare țandăra din senin şi nu ştii niciodată ce-i 
în stare. Dar tot orgoliul îl face de neînlocuit. Fiindcă e în 
stare să se înhame la orice treabă, dacă-i convins că nici un 
om normal nu s-ar apuca de aşa ceva. lar dacă Lai nu 
reuşeşte să facă o anumită chestie, n-are rost să-i ceri 
socoteală, pentru că-i evident că a încercat deja 
imposibilul... 


Lai rânji satisfăcut, amintindu-şi vorbele lui Adolfo. Le 
aflase prin intermediul propriului său sistem de spionaj. 
Nici lui nu-i plăceau şefii pe care-i avea, nu avea încredere 
în ei. Ştia că, în momentul în care nu le-ar mai fi de folos, 1l- 
ar abandona bucuroşi. În acelaşi timp, îi dispreţuia 
întrucâtva, pentru că erau nişte indivizi destul de banali, 
dornici să se infiltreze în societatea obişnuită, să fie 
acceptați de aceasta. Sigur, ştiau o grămadă de chestii pe 
care el nu le cunoştea, Max dădea dovadă uneori de un pic 
de geniu - sau doar de o intuiție ieşită din comun - însă 
faptul că ajunseseră deasupra lui se datora întâmplării. În 
parte, îşi moşteniseră pozițiile, în parte avuseseră noroc de o 
conjunctură favorabilă. El îşi construise cariera cărămidă cu 
cărămidă, ştiind de la bun început unde voia să ajungă şi ce 
mijloace putea folosi. Planurile lui erau cu bătaie lungă şi le 
respecta cu scrupulozitate... 


Se uită din nou la imaginea holografică, examinându-şi 
costumul. Modorul făcuse treabă bună: pantaloni strâmți, 
dintr-un material lucios, albastru închis; robă largă, de-un 
galben metalic, ce avea şi rolul de echipament de protecție, 
fiind în stare să oprească proiectile, să reducă puterea 
calorică a razelor laser, să topească o lamă metalică ce ar fi 
încercat s-o taie sau s-o străpungă; încălțăminte în aparență 
uşoară, semănând a sandale clorbeze, dar înzestrată cu 
lame şi vârfuri ascuţite, care ieşeau din tălpi în caz de 
impact. În general, un costum elegat, bun pentru hoinărelile 
lui nocturne prin cartierele rău famate ale unui oraş locuit, 
în aparență, doar de oameni paşnici... 


Era prea devereme să plece. Modorul îşi făcuse treaba 
repede şi bine, mai repede decât se aşteptase. Se aşeză într- 
un fotoliu moale, încăpător, şi porni holoştirile. 


În fața lui se ivi o adunare electorală, o tribună la care 
vorbea de zor un individ umflat, cu figură de şmecher 
mărunt. Elegant, nici vorbă, dar tipul era de o eleganță 
vulgară, meschină, care nu părea nici măcar violent 
şocantă, intimidantă, ca a lui Lai. 


În prima clipă fu tentat să treacă pe un canal de 
divertisment, dar îi atrase atenția emblema grupării politice 
respective: un animal pe care-l ştia din cărţile de şcoală 
primară. O capră. Porni sonorul, dirijându-l numai asupra 
vorbitorului. N-avea chef să asculte uralele şi comentariile 
entuziast-stupide ale gloatei pe care o disprețuia. 


— Stimaţi concetățeni, ne-am adunat aici pentru a dezbate 
viitorul patriei noastre iubite, Dududum! (uraaa, păreau a 
striga din adâncul bojocilor adepții). Să ne reamintim de 
timpurile glorioase de altă dată, pentru ca să fim ce-am fost, 
ba chiar mai mult! Partidul nostru se numeşte, după cum 
prea bine ştiţi, Capra vecinului. Ce vrea să însemne această 
denumire? Ea face referire la vechea înțelepciune a 
locuitorilor planetei nostre de origine, gloriosul Pământ. Să 
luăm ce-i mai bun din învățătura stămoşilor! răcni 
vorbitorul. 


Lai îl cunoştea, avuseseră pe vremuri un conflict de interese 
legat de împărțirea unei zone de distribuire a alcoolului de 
contrabandă. Trei morți şi un număr necunoscut de răniți. 
Lai rânji, încântat - făcuse treabă bună! Trase din nou cu 
urechea. 


— Cum gândeau strămoşii? Spiritul concurențţial i-a făcut 
să-şi dea seama că nu-i important ce faci tu, ci ceea ce fac 
alții, pentru că orice judecată se face prin comparație. Dacă 
munceşti din greu şi obţii nişte venituri, iar altul dă un tun 
şi câştigă de zece ori mai mult, fără eforturile depuse de 


tine, unde-i concurența? Unde-i spiritul competitiv? 
Contează doar rezultatul: el o duce mai bine decât tine. De 
aceea, stămoşii noştri erau interesați nu atât să crească o 
capră, cât să moară capra vecinului! Dacă el nu are şi tu ai, 
eşti mai bun. Asta-i tot. Stimaţi compatrioți! Pe planeta 
noastră s-o dezvoltat o inegalitate socială fără precedent! S-o 
anulăm! Să profităm de prevederile constituției şi să facem 
stabilizarea! Să trecem în patrimoniul statului toate averile 
câştigate prin speculaţii, nu prin truda brațelor! A venit 
momentul să moară capra vecinului! Fraților, nu vă lăsați 
amăgiți de hoți şi spoliatori, care susțin că nu mai sunt 
condiţiile de altă dată, că prevederile constituționale 
trebuiesc modificate, că n-are rost să aibă loc vreo 
stabilizare! Dacă vrem libertate, democrație, spirit 
concurențial, trebuie să pornim cu toți la drum având 
aceleaşi şanse. Propun ca stabilizarea să fie însoțită de 
nivelarea averilor, pentru ca omul de rând să nu mai fie 
sfidat de cei ce-au agonisit averi pe căi necinstite! Cum să 
faci avere prin munca zilnică? De aceea, fraților, strigați 
alături de mine: moarte caprei vecinului! Mai bine s-o 
ducem toți rău, decât s-o ducă bine numai unii! Să moară 
capra vecinului! Cu vecin cu tot! 


Lai izbucni în râs şi închise. Canalia de Koldures ştia ce 
făcea. Toţi nemulțumiții, toți invidioşii vor vota cu el. Iar din 
capră se va înfrupta doar grăsanul excroc şi lacom. 


— Dacă o să-l lase el, rânji Lai. Pentru că sloganul lui era 
altul: să-şi crească vecinul liniştit capra, poate chiar o 
turmă întreagă, cu condiția s-o mulgă el, Lai... 


Se pregăti să plece. Nu plănuise nimic deosebit pentru seara 
aceea. Să se plimbe, să bage un pic spaima în cetățenii 
onorabili, doar prin apariția lui nedorită, să tragă un 
chefuleț, să agațe vreo pipiță... eventual să găsească vreun 


fraier care nu-l cunoştea şi să-l provoace, ca să-şi încheie 
plimbarea în mod plăcut, cu o bătaie... 


Auzi apelul intercomului. Îl porni, nemulțumit. Pe ecran 
apăru figura lui Patreze. 


— Domnule Lai, avem necazuri... V-aş ruga să fiți amabil şi 
să treceţi pe la local... 


— Bine, o să vin, mormăi Lai şi închise. 


Aproape imediat, ecranul se lumină din nou, arătând figura 
plăcută, elegantă, a Mimozei, gagica-paznic a lui Max 
Donner. Lai i-ar fi tras-o cu plăcere, dar ştia cu ce avea de-a 
face, aşa că se mulțumea să viseze că ar putea să-l convingă 
pe Max să i-o cedeze, măcar temporar... 


— Da, drăgălaşo, te ascult! se fandosi el. 


— Domnul Max doreşte să-ți vorbească, Lai. Se pare că au 
apărut oarecari probleme, îi zise individa, care îl trata ca pe 
un egal. 


— Am înțeles, mormăi enervat Lai. 


Seara lui de distracţii se dusese pe apa sâmbetei. La care să 
meargă mai întâi? La Patreze, că de acolo putea să plece 
când avea chef. De la şefi pleci doar când ţi se dă voie, chiar 
dacă eşti Lait H. Ater... 


Trei întâmplări independente 


l. 


Băiatul fusese întotdeauna retras, singuratic, preocupat mai 
mult de realitatea virtuală a cărților şi spectacolelor video, 
decât de realitatea dură, banală, a existenței zilnice. 
Poveştile acelea neadevărate îi păreau a fi mai pline de viață 
decât viața (avea să treacă oarece timp până va descoperi că 
viața adevărată semăna teribil de mult cu cărțile proaste, cu 
melodramele stupide, nu cu marile creaţii - dar nici atunci 
nu-şi dăduse seama că acest lucru se datora lumii banale în 
care trăia, că într-o lume banală nu se puteau întâmpla 
decât banalităţi, că melodramele acelea în care descoperise 
experiența vieții fuseseră modelate tocmai pentru cititori cu 
o experiență limitată, care nu aveau nevoie de o înțelepciune 
pe care n-o înțelegeau, ci de confirmarea propriei 
stupidităţi). Îşi selecta lecturile după un criteriu unic: să 
conțină o lume de vis, în care să se cufunde până la uitare 
de sine. Evazionismul acesta ieftin îl făcuse năuc, lipsit de 
cel mai elementar simț practic, iar părinţii lui, oameni 
banali, cu orizont şi speranţe la fel de banale, nu înțelegeau 
cu nici un chip cum putea să aibă rezultate atât de proaste 
la şcoală, din moment ce stătea, din zori şi până-n miez de 
noapte, cu nasul în cărți sau în ecranul video. 


Cărţile îi dăduseră o înțelegere superficială a societății. O 
imagine deformată, în care totul se afla sub semnul 
hazardului. N-avea nici un rost să trudeşti zadarnic, soarta 
îți putea zâmbi pe neaşteptate, rățuşca cea urâtă se 
transforma peste noapte în lebăda demnă de admiraţie, iar 
vagabondul nebăgat în seamă ajungea împărat, mareşal sau 
măcar savant de talie mondială, pe care toţi îl priveau cu o 
invidie nedisimulată, regretând că nu reuşiseră să descopere 
la timp ce se ascundea sub învelişul acela demn de dispreț, 
să i se strecoare sub piele la timp şi să profite şi ei de 
bogăţia, onorurile şi toate celea pe care le avea acum din 
belşug... 


În acelaşi timp, tot cărțile îi provocaseră o înclinaţie spre 
meditaţie - o meditaţie stearpă, lipsită de originalitate, o 
dezbatere interioară fără început şi sfârşit, în care analiza 
neîncetat probleme fundamentale, pe care nu le înțelegea, în 
principal din cauza vârstei. Asemenea meditații îi lăsau 
impresia că are o inteligență ieşită din comun, că depăşeşte 
cu mult nivelul celor din jur - chestie poate adevărată, dar 
care nu ținea seama de un lucru elementar, anume că 
inteligența nu înseamnă numai înmagazinarea de informații 
seci, ci şi bun simț, capacitate de analiză, înțelegerea 
substratului evenimentelor, adică lucruri care lui Lai îi 
lipseau şi pe care ceilalți le aveau. Oricum, băiatul ajunsese 
să se considere un filosof în devenire. Se dedica meditaţiilor 
de oricâte ori putea, iar subiectele se refereau la aspecte din 
ce în ce mai fundamentale ale vieții. 


Astfel ajunsese Lai să se gândească la moarte. 


Lecturile lui neasimilate îl făcuseră să accepte cu seninătate 
materialismul. O chestie logică, din moment ce metafizica îl 
plictisea, n-o agrea de loc, iar lucrările de popularizare 
ştiinţifică erau parcă făcute pentru mintea lui fragedă. Poate 
în convingerile lui avusese un rol şi disprețul — pe care abia 
reuşea să-l mascheze - pentru cei din familie, oameni 
credincioşi, dar de-o credință moştenită prin tradiţie, din 
comoditate intelectuală, lipsită de capacitatea militantă a 
celui sincer implicat într-un crez. 


Deci Lai începuse să mediteze asupra morții. 


Imaginea pe care o avea despre moarte — imagine preluată 
din cărțile cu care-şi umpluse mintea - era cea a scufundări 
în neființă, a odihnei veşnice, binemeritată după o viață de 
trudă. O idee născută în mintea unor oameni pentru care 
existența însemnase succes, muncă îndârjită, implicare 


totală, dar şi oboseală, dezamăgire, pierderea iluziilor 
inițiale. Care cunoscuseră viața în toate formele ei şi care se 
puteau despărți de aceasta fără regret, cu sentimentul 
datoriei împlinite. O imagine nu tocmai potrivită pentru un 
băiat de zece ani, retras, izolat, fără prieteni şi fără bucurii. 


Însă ideea renunțării la o existență care nu-i oferise încă 
nimic, care nu-l obosise deloc şi nu-l scârbise prin nimc, i se 
părea, cu cât medita mai mult, absurdă. 


Momentul crucial fu atunci când încercă să-şi imagineze 
neființa. 


Singura imagine ce-i venea în minte era cea a unui întuneric 
atotcuprinzător, a unei bezne fără sfârşit... în care nu exista 
nimic. Nimic. Nici măcar el. Din gândurile, speranțele şi 
iluziile lui nu rămânea nimic. Doar un vid pustiu, inert, 
nemişcat, incapabil de simţire. Ceva îngrozitor. Cu cât 
încerca mai mult să şi-o imagineze, cu atât neființa părea a 
fi ceva mai respingător, mai înfricoşător, mai îndepărtat 
decât ceea ce aştepta de la viață. 


Pentru asta se născuse, pentru asta îndura o existență 
meschină, ironiile şi răutăţile celor din jur? Pentru ca la 
capătul unei suferințe inutile, greu de suportat, să se afle 
nimicul? Nimicnicia? 


I se făcu frică. 


În clipa aceea de groază primară, când Lai descoperi 
moartea, mai descoperi şi altceva. 


Nevoia de a respinge o asemenea soluție. Nevoia de a crede 
că nu există un asemenea sfârşit inutil, zadarnic, nemeritat. 


Redescoperi credința. O credință patetică, lipsită de 
înțelegerea rostului divinității. O credință care implica 
existența  dumnezeirii doar pentru a izgoni neființa, 
dumnezeirea fiind, pentru el, o alternativă a neființei. 


Lai ar fi fost surprins dacă ar fi aflat că există şi religii care 
consideră că împlinirea supremă a omului constă în 
obținerea dreptului la neființă, la dizolvarea în neant. O 
asemenea religie n-ar fi izgonit teama lui instinctuală, 
animalică, de bezna fără de sfârşit, de veşnicia întunecată. 


Urmară câțiva ani de dedicare absurdă, nelimitată, 
credinței.  Respectării riturilor, rugăciunilor zilnice, 
dogmelor. Fără a-şi pune nici o clipă întrebarea ce se 
ascunde în spatele acestora. Lai nu dorea decât un târg cu 
Dumnezeu. Îi oferea adoraţia lui, veneraţia de-o sinceritate 
dezarmantă, în schimbul scutirii de neființa morții. Accepta 
moartea, ca un tribut adus firii. Nu şi neființa, lipsa deplină 
de existență. 


Apoi, nu-şi dădu seama cum, lipsa de adevărată credință 
ieşi la iveală, într-un chip extrem de dramatic. 


Îşi dădu seama subit că făcuse un târg unilateral. 
Dumnezeu nu semnase contractul. Nu dăduse nici un semn 
că-i acceptase propunerea. Se bucurase de venerațţia lui 
deznădăjduită, de adorațţia lui disperată, fără a-i transmite 
că se îndurase de el, că fusese impresionat de spaima lui, 
cea care pusese capăt, într-un mod atât de îngrozitor, 
copilăriei sale fără griji, şi că-l scutise de întunecimea aceea 
amorfă. Deci, întrucât o asemenea comportare nu se 
potrivea cu imaginea unui Dumnezeu bun, iertător şi 
dătător de viață veşnică, însemna că nu există Dumnezeu. 


Atunci, în clipa aceea teribilă, Lai descoperise, surprins, că-i 
singur. Că nu trebuie să cerşească mila nimănui. Că nu-l va 


ajuta nimeni. Ca va trebui să înfrunte singur tenebrele. Şi 
consideră că-i în stare. 


Îşi asumă riscul dizolvării în neant. Cuprins de-un orgoliu 
nemărginit - orgoliu care se bizuia, fără ca el să ştie, pe 
vitalitatea extraordinară a adolescenței, pe sănătatea şi 
puterea fizică de care se bucura la vârsta aceea -— decise că 
neființa se afla departe şi că, atunci când aceasta îl va 
cuprinde, va fi săvârşit atâtea fapte măreţe, se va fi bucurat 
într-atât de viață, încât o va primi cu bucurie, ca pe un 
repaos binemeritat. 


Nu se putea spune că-şi pierduse credința. Pur şi simplu, 
din ziua aceea nu se mai gândi la moarte, la neființă, la 
Dumnezeu. Încetă practicile religioase şi se dedică, în 
schimb, cunoaşterii vieții reale, cea pe care reuşise până 
atunci s-o evite atât de bine. 


Gustă din toate plăcerile pe care le putea găsi în târguşorul 
natal. Cu cât gusta mai mult, cu atât descoperea cât de 
mult îi plac. Şi se întreba de ce irosise zadarnic atâta vreme. 


Mai mult, se trezi că disprețuia toată lumea din jur, o pleavă 
inconştientă, care nu avea habar pe ce lume trăieşte. 
Dispreţțuia, mai ales, regulile morale, legile scrise şi nescrise 
după care se ghida această pleavă. Deveni, fără să-şi dea 
seama, un individ complet amoral, interesat doar de-un 
hedonism al clipei. De-o trufie indescriptibilă. 


Pentru că, în sinea lui, ştia că trecuse prin iad. Spre 
deosebire de toți ceilalți, cunoscuse infernul şi 
supraviețuise. Nu mai exista nimic care să-l sperie. 


Dar plătise, într-un fel, această cunoaştere. Îşi pierduse 
inocența. 


2. 
(raport în direct) 


. subiectul iese din locuința indicată anterior. merge pe 
trotuar. zâmbeşte. merge. merge. se opreşte în fața unei 
vitrine. se uită în ea. se admiră. îşi aranjează cu grijă părul. 
pleacă mai departe. 


din față se apropie un individ scund. (identificare: Angelo 
Schwartz, vârstă, domiciliu, ocupaţie - necunoscute. 
conform unor surse îndoielnice, are douăzeci şi trei de ani. 
asociat la acţiunile ilicite ale lui Ater. fără cazier). identificat 
în continuare ca subiectul 2. 


preluare sonor în direct: 
— Salut. 

— Să trăieşti, Angy. 

— Ce facem? 

— M-a chemat şeful. 

— Să merg cu tine? 


— Nu cred că-i recomandabil. Nu prea te înghite. Trec mai 
întâi pe la Patreze. Am înțeles că a avut ceva necazuri. N-a 
vrut să-mi spună ce anume. Vino şi tu. 


— În regulă. 
încetare preluare sonor în direct. 


subiecții pleacă. merg pe stadă. subiectul 1 face semn unei 
fete. (identificare: personaj neinscris în fişele poliției). fata 
vine. zâmbeşte. spune ceva. recepţie slabă. nu se poate 


amplifica. subiectul 1 dă din cap (supoziţie - aprobator). 
subiectul 2 scuipă pe trotuar. râde. fata râde. subiectul 1 
râde. fata se întinde. vrea să-l sărute pe subiectul 1 pe 
obraz. subiectul 1 se fereşte. fata îşi pierde echilibrul. 
subiectul 2 o prinde de braț. cei trei râd. fata intră într-o 
prăvălie (identificare: BAR DE NOAPTE - TREI GĂINUŞE 
FRAGEDE). 


cei doi subiecți pleacă. merg pe trotuar. se opresc în fața 
unei prăvălii de delicatese. intră. 


(transfocalizare cu infraroşu) 
subiectul 1 spune ceva vânzătorului. 
(recepţie sonor de slabă calitate. imposibil de amplificat.) 


vânzătorul se apleacă. scoate ceva de sub tejghea. arată 
celor doi subiecți o cutie de conserve metalică. etichetă de 
origine exterioară planetei. 


(mărire imagine, detaliu. denumire de pe etichetă: ICRE 
NEGRE). 


discută. vânzătorul explică. dă din mâini. subiecții dau din 
cap. 


subiecții ies din magazin. 
durata discuţiei: douăsprezece minute, trei secunde. 


mențiune: subiecții n-au cumpărat nimic. n-au predat şi n- 
au luat nimic. posibilități de cercetare ulterioară: multiple. 
variante maxim probabile: a) au vrut să cumpere ceva, dar 
n-au găsit ce voiau sau nu le-a convenit prețul; b) posibilă 
complicitate la o infracțiune neidentificată pentru moment. 
se propune supravegherea în continuare a vânzătorului. 


(propunere acceptată. avansată forurilor competente. 
rămasă în aşteptare până la aprobare) 


subiecții merg pe stradă. nu discută între ei. ajung la o 
cârciumă (identificare: NU LĂSA PE MÂINE CE POȚI BEA 
AZI). intră numai subiectul 1. subiectul 2 pleacă mai 
departe. nu-şi spun nimic la despărțire. 


(transfocalizare cu infraroşu) 


subiectul 1 este întâmpinat de un bărbat în vârstă 
(identificare: Bordihar Patreze, proprietar unic al localului, 
fără cazier). îi arată încăperea. 


(mărire imagine, detalii: mese sfărâmate, scaune rupte, 
sticle sparte, un maldăr inform de sticlă topită) 


bătrânul explică. subiectul 1 pune întrebări. bătrânul 
răspunde. dă din umeri. vorbeşte repede. pare că încearcă 
să se justifice. 


subiectul 1 spune ceva. bătrânul îl priveşte (expresia figurii: 
neîncredere). 


subiectul 1 spune ceva (după mişcarea buzelor, repetă ce-a 
spus prima oară). bătrânul îl priveşte (expresia figurii: 
uşurare). 


bătrânul vorbeşte repede, dând din mâini. explică. 
mulţumeşte. subiectul 1 încearcă să-l potolească. pare 
preocupat. 


subiectul 1 se îndreaptă spre ieşire. bătrânul îl urmează. 
continuă să vorbească. cei doi ajung la uşă. subiectul 1 o 
deschide. bătrânul spune (redare în direct): 


— Mulţumesc, Lai. O să fac o listă corectă, fii fără grijă. 


— Nu-mi fac griji. Să nu-ți faci nici tu. Suntem firmă 
serioasă şi o să avem grijă de tine. 


Imaginea se întunecă brusc. Sunetul dispare. 
— Ce dracu” se întâmplă? 


— Se pare că robotul de spionaj a fost distrus. Lovit de 
cineva care a venit din spatele camerei de luat vederi. 
Cineva care a fost în stare să îl recunoască. 


— Probabil derbedeul ăla de Schwartz. Merită anchetat un 
pic. 


— Nu avem dovezile necesare ca să-l arestăm. 


— Nu îl arestăm. Doar îl anchetăm. Nu avem nevoie de 
mandat. 


3. 


Semiîntuneric blând, moale, ca un sân de femeie abia 
coaptă. Muzică dulce, lentă, încărcată de senzualitate 
leneşă. Un pahar înalt, din cristal, cu fațete sinilii, răsturnat 
pe masă, şampananas gălbuie scurgându-se din el, băltind 
pe fața de masă de-un violet cardinal, din mătase naturală 
de pe Silka, bolul cu alune-gâdilitoare răsturnat pe masă, 
fructele mărunte umezindu-se în lichidul auriu, ce 
bolboroseşte uşor... 


Miros de sex, transpiraţie, oboseală plăcută, satisfăcută... 


— Dă drumul la climatizare, Mimoza! porunceşte scurt Max 
Donner, parcă ruşinat că subalternul (Un subaltern de care 
ţi-e teamă? Poate un colaborator, un asociat - şi totuşi, 
relațiile sunt, măcar în aparență, de subordonare...) îi 


descoperă slăbiciunile. Şi pune ceva pe tine, boarfă 
ordinară! 


Femeia îl priveşte mirată - doar o fracțiune de secundă, cât 
să se regleze pentru noua ipostază solicitată de stăpân — 
apoi se înfăşoară într-un halat uşor, mat, de mătase-de- 
copac, de culoarea cerului de primăvară. Se duce la masă, 
face ordine într-o clipă. 


Lai rămâne cu impresia bizară că nu l-a pierdut o clipă de 
ochi, că nu s-a depărtat mai mult decât trebuia ca să 
intervină într-o clipă, dacă simțurile ei natural-artificiale 
amplificate i-ar fi comunicat că proprietarul ei se află în 
pericol. Să nu ai încredere în nimeni, asta era deviza 
curvasasinelor. O deviză care ar fi putut fi a lui, dacă n-ar fi 
fost continuarea pe care el n-o agrea: mai ales în tine! 


— Mi s-a transmis că doriți să mă vedeţi, zice Lai, cu o 
politețe ce nu-i numai de fațadă (politețea e cea mai uşoară 
cale de a-ți scoate partenerul din starea de veghe). 


— Da. Voiam să ştiu cum merg treburile. Dacă e nevoie de 
ceva, dacă s-a întâmplat ceva... să mai discut cu tine... 
nimic special. Am simţit nevoia să te consult. 


— Mă bucur, spune Lai, cu o figură care-i contrazice 
vorbele. 


O figură calmă, rece, senină - dar cu ceva macabru în ea. O 
figură de apostol al întunericului într-un moment de repaos. 


— Oricum intenționam să vă vizitez. Am făcut rondul 
obişnuit. Toate păreau în regulă. Până la un punct. 
Suficient să mă alarmeze şi să nu mă surprindă ce-am aflat 
în final. 


Max se încruntă. Aruncă o privire scurtă spre Mimoza, ca şi 
cum ar fi vrut să-i atragă atenţia, dar fata este, oricum, în 
veghe permanentă, cu senzorii cuplaţi, legată la infosfera 
locală, gata de intervenţie. Fără să se vadă nimic. Doar o 
boarfă senzuală, indolentă, ca o mâță ce s-a îndopat cu 
smântână şi care acum pândeşte galeşă canarul... 


— Treaba s-a declanşat de cum am plecat de-acasă. Noroc 
că m-am întâlnit cu Angelo. Are ăsta nişte ochi... Un 
bondar-spion, marfă de pe Klolegha, camere telescopice, 
emisie dirijată, spectru larg de percepţie... M-a urmărit peste 
tot. Ca urmare, am fost foarte atent ce fac şi, mai ales, ce 
spun. Oricum, treaba cu fetele e în regulă, Mirandolline mi- 
a dat un raport scurt, dar complet favorabil. Se pare că a 
crescut substanțial cererea... 


— Stabilizarea, râde Max. Ciudată legătură între tensiunea 
politică şi sexualitate... din punctul nostru de vedere, e 
bine... 


— Caviarul se vinde nemaipomenit, listele de clienți care cer 
cutii cu... să le zicem icre albe, s-au dublat în ultima 
săptămână. Deci, nimic de raportat nici aici... Chestia bizară 
a apărut în domeniul asigurărilor. M-a căutat Patreze, ăla de 
la Nu lăsa pe mâine... I-au intrat în prăvălie patru indivizi, 
trei umani şi un klomb, care i-au cerut să le plătească lor 
taxa. I-au spart sticlele, i-au făcut mobila praf, i-au speriat 
clienții.... 


— Vrei să spui că i-au cerut taxa de față cu clienţii? se 
minunează Max. 


— Exact. Printre ei era ser Hieronim. un personaj destul de 
mărunt, dar cu relații multe, unele suspuse. Şi cu gură 
mare. Indivizilor nu le-a păsat. Deci au pe cineva tare în 


spate. Corelând chestia asta cu apariția bondarului... 
apropo, Angelo i-a tras una de i-au sărit circuitele... 


— Foarte bine, dacă mai face treburi de-astea, s-ar putea 
să-mi devină agreabil... 


— Se pare, domnule Donner, că ne lucrează cineva care 
colaborează cu poliția... 


Max rămâne pe gânduri un timp, apoi începe să se plimbe 
prin încăpere, încruntat. Capetele cordonului din mătase, ce 
strâng halatul în jurul trupului masiv, fâlfâie ca aripile unui 
flutur-floare muribund. Se opreşte, se întoarce morocănos 
spre Mimoza. 


— Dă-mi ceva să beau, mârâie el. Ceva tare, să-mi scârțâie 
dinții! Tu ce vrei, Lai? 


O întrebare care nu-i doar de complezență. Max are grija 
permanentă ca oamenii lui să se simtă bine alături de el, să 
nu se considere disprețuiți. Nu merge atât de departe să le 
ceară iubire sau devotament, ci doar un dram de 
recunoştinţă pentru şeful cel bun, care-i bagă în seamă şi îi 
respectă. lar când e vorba de Lai, face tot posibilul să-l 
trateze ca pe un egal. Nu te pui niciodată cu indivizii 
periculoşi, chiar dacă-s necesari. O dată, într-o seară, după 
ce luase cam mult la bord şi erau doar ei doi, Alex îi 
spusese, rânjind sumbru, sarcastic: Cred că ai acceptat-o pe 
Mimoza ca să fii sigur că are cine să te apere de Lai! Max 
rânjise şi el, după care Îi răspunsese, rânjind la fel de 
sarcastic: Şi eşti convins că-i poate face față? 


— O tiribombă-cloşcă, răspunde Lai. 


Tac amândoi un timp, aşteptând ca mercenara-sclavă să 
prepare băuturile. Pentru Max, un alcoogel cu sferze. Fata 


se apropie cu tava, fiecare îşi ia paharul înalt, în care 
fumegă amestecul rece-fierbinte. Sorb, Max  plescăie 
încântat, Lai se străduieşte să nu se strâmbe (nu-i plac 
gesturile de falsă mitocănie ale patronului, dar o observaţie 
ar fi nepotrivită şi inutilă). 


— Mi-am permis să iau o decizie de moment, zice Lai, 
punând paharul mov pe tăblia lucioasă. Patreze a suferit 
pagube serioase. Pentru un amărât ca el, înseamnă mult, 
nu prea are şanse să le recupereze repede. Asta implică o 
stagnare a afacerilor, deci s-ar putea să nu mai plătească 
taxa la timp. Pe de altă parte, nu vreau amestecul poliției. 
Momentul nu-i propice, cu nebunia asta electorală. Şi nu 
ştim încă în ce măsură indivizii care l-au atacat lucrează 
mână-n mână cu copoii. lar noi suntem, cel puţin formal, 
agenție de asigurări. Aşa că i-am spus să nu reclame nimic 
la curcani şi să facă notă de plată a daunelor. O să i-o vizez 
eu, în calitate de inspector de teren care am constatat 
pagubele. Dacă nu sunteți de acord, plătesc din banii mei. 


Max meditează un moment, apoi zâmbeşte. 


— Eşti un băiat deştept! Sigur, o să pierdem nişte bani, 
pentru moment. Dar asta o să dea credibilitate afacerii în 
fața autorităţilor şi o să garanteze clienţilor că le oferim cu 
adevărat protecţie. Dacă n-am putut împiedica agresiunea şi 
pagubele, îi despăgubim... Da, da, bine gândit... Sunt 
mulțumit de tine, Lai. Nu-i nevoie să dai din buzunarul tău. 
Fă actele corespunzătoare şi bagă cheltuielile pe societatea 
de asigurări. De acord. 


— Pasul următor, continuă Lai ca şi cum patronul n-ar fi 
scos un cuvânt, este să vedem dacă n-au fost şi alte 
incidente de felul ăsta, care nu ne-au fost aduse la 
cunoştinţă. O să-l rog pe Patreze, care se bucură de 


încrederea micilor negustori, să se intereseze printre 
cunoscuții lui şi să ne spună ce-a aflat. Mi-e greu să cred că 
a fost o acţiune izolată. S-ar putea însă să fi fost prima. 
Oricum, propun să plătim toate daunele, ca o firmă 
serioasă. În acelaşi timp, să facem o anchetă conştiincioasă 
pentru identificarea indivizilor. Avem câteva semnalmente, 
dar probabil că tipii care au acționat sunt peştişori mărunți, 
care nu ne pot duce până la balenele cele mari... 


— În seara asta-i prea târziu, mormăie Max. Mâine 
dimineață, pe la ora zece... Să ne strângem toți cei care pot 
da o mână de ajutor, toți şefii de zone... Să vedem ce 
informații avem, ce mai putem afla între timp... Mimoza o 
să-i sune pe toţi, să le spună, în mare, despre ce-i vorba. Să 
se intereseze printre oamenii lor. Ar fi bine să discuţi tu cu 
bătrânul cârciumar, acum are încredere în tine... Să-l aduci 
şi pe nenorocitul ăla de Angelo la întrunirea noastră, s-ar 
putea să ne fie de folos în ceea ce va urma... 


— Anunţ-o pe Aglae să aibă grijă de domnul Alex, îi spune 
Lai Mimozei. 


Curvasasina îl priveşte de sus şi-i răspunde, înțepată. 


— N-am de gând s-o insult. Sun-o tu şi spune-i că i s-au 
dereglat acordajele. 


Lai înghite în sec. (Vizibil. Ştiuse că nu-i nevoie s-o 
avertizeze pa Aglae, dorise doar să atragă atenţia şefului că-l 
preocupă soarta fratelui acestuia. De fapt, fiind convins că 
poate conduce afacerile firmei Donner mai bine decât cei 
doi, nu l-ar fi deranjat dacă aceştia ar fi suferit un mic 
accident. Cu condiția să nu i se poată reproşa lui nimic...) 


— Bine, zice el şi se ridică de pe fotoliul ce i se mulase, 
odihnitor, pe trup. Mă duc la Patreze. Il pun pe Angelo să 


dea o raită prin barurile de noapte, poate află ceva. După 
aceea mă întorc acasă. Trebuie să fiu odihnit mâine. Vom 
avea multe de făcut... 


Se înclină şi pleacă. Aude, în timp ce iese pe uşă, glasul lui 
Max care cere: 


— Mai dă-mi un pahar. Şi vino lângă mine. Vreau să uit, 
deocamdată, de toate... 


Trei acţiuni consecutive 
l. 


. atmosferă de afaceri, indivizii n-au simțul răului, nu mai 
vorbim de al binelui, nu-s în stare decât de gheşefturi 
mărunte, dacă soarta le-ar fi oferit şansa să-şi câştige 
existența în mod cinstit s-ar fi grăbit să apuce ocazia cu 
amândouă mâinile, ar fi înfipt şi dinții, numai să nu le-o 
smulgă cineva, şi trudesc ca proştii să facă rău convinşi 
fiind că nu fac rău, că se supun legilor nemiloase ale 
existenței, că aşa-i viața - excepţie face Max, care are în 
calcul şi o doză oarecare de histrionism demonic, îi place să 
inspire teamă, dar şi asta-i în realitate o mască pe care n-o 
înțelege, de fapt descendentul a mii de generaţii de servitori 
mărunți încearcă să facă pe marele senior, să scuipe pe 
cantitatea uriaşă de umilință acumulată de strămăşii lui, iar 
dacă ar trăi suficient de mult cât să uite această umilință pe 
care a suportat-o înainte de a se naşte, ar deveni cu 
adevărat un aristocrat şi ar uita de răul pe care-l face acum 
deliberat, dar pe ascuns, jenându-se, lăsând o posibilitate 
să-şi nege trecutul cu prima ocazie — şi descopăr că toată 
această mulțime de indivizi antisociali nu doresc decât să fie 


acceptaţi de societate, că revolta lor este falsă, după cum 
falsă este şi impresia lor despre societatea în care tânjesc să 
intre, iar între ei singurul cu adevărat antisocial este 
dementul de Angelo, dar şi ăsta ascunde ceva, demonismul 
lui strident şi fățiş ascunde un calcul pe care nu-l înțeleg, o 
tendință paranoidă de a-i împinge pe alții pe drumul 
pierzaniei, probabil dintr-o invidie meschină față de orice 
şansă de reuşită a oricui, oricât de mică, ar face totul ca 
restul omenirii să fie alcătuit din rataţi, dacă nu mai mari ca 
el, măcar de acelaşi calibru, dar nici asta parcă nu acoperă 
toată gama de bolunzeală măruntă, lipsită de imaginaţie 
creatoare - dacă Max are o oarecare grandoare a răului, 
chiar dacă răul lui e momentan, artificial, gata de a fi 
lepădat oricând, Angelo e stăpânit de-o răutate meschină, 
primitivă, instinctivă - da, instinctivă, parcă n-ar pricepe ce 
face, parcă ar fi împins de-o făptură ce şi-a găsit adăpost în 
el şi-l împinge, din când în când, să facă fapte pe care nu le 
pricepe, nu le poate justifica... 


Sunt singur. 
Unic. 


Balthazar îşi termină raportul îngrijorător, cineva 
încearcă să ne distrugă, de-abia a început, dar semnalele 
sunt foarte clare: un transport de caviar interceptat de 
vameşi, altul furat din depozit, clienți vechi tentaţi să 
cumpere din altă parte, la prețuri mai mici, evident, 
dumping, cei care refuză să se lase tentaţi sunt urmăriţi, 
intimidațţi, şantajați... 


Balthazar, tip de contabil mărunt, cu mânecuţțe, pentru el 
totul se reduce la cifre, îi e indiferent dacă adună doze de 
droguri albe închise în cutiuțe pentru icre negre sau 
cărămizi-de-pâine, nu-i lipsit de idei, trebuie să recunosc, 


individul a găsit până acum multe căi pentru a strecura 
droguri pe Dududum, şi, mai ales, a modului de a încasa 
banii pentru ele fără să apară ceva suspect în contul 
cumpărătorilor - cine are ceva cu un om care are chef de 
delicatese de import? - totul e ca tranzacţia să fie legală, 
statul să-şi încaseze impozitele, să nu te trezeşti cu garda 
financiară pe cap, ăştia-s ca lupii, n-au mamă, n-au tată, 
nu-i interesează decât să dea amenzi, să bage la puşcărie, 
nişte nenorociți încuiaţi şi limitați, acţionează dintr-o 
răutate idioată, în numele unor idei mărețe în care nu cred 
nici un strop, interesați doar să alimenteze cu bani zeul lor 
suprem, Statul, care în schimb le oferă o putere la care n-ar 
trebui să aibă, în mod normal, acces, aşa că toată şmecheria 
e să nu te lăcomeşti mai mult decât trebuie, să dai statului 
partea ce i se cuvine, să-l faci complice, pentru că nu-şi 
permite nimeni să deranjeze un mare contribuabil, iar la 
chichițe financiare şi legale Balthazar se pricepe foarte bine, 
firea lui de om nedispus să înfrunte riscuri e tocmai 
potrivită pentru aşa ceva, îi e prea frică de inamicii lui 
direcți, reprezentanții autorității, pentru a scăpa ceva din 
vedere, da, da, Balthazar, în micimea lui este extrem de util, 
ce generalissim ar putea obține victorii dacă n-ar avea la 
dispoziție o intendență pă măsura oştirii sale?... 


„„. s-au înmulțit actele de agresiune împotriva fetelor, aseară 
cinci au avut parte de clienți sadici şi au fost scoase din 
circulație, numai în stabilimentul din Forrestta, iar când au 
venit băieții din echipă de la meci n-a avut cine să-i 
servească, au plecat nemulțumiți şi s-au îmbătat ca porcii la 
Tenasse, după care au dat cu pietre în maşini, a ieşit cu 
scandal, după care suporterii nemulțumiți ne-au spart 
geamurile localului, o chestie idioată, anumite lăcaşuri au 
succes numai pentru că asigură o discreție desăvârşită, cine 
să-ți mai calce în prăvălie dacă ştie că riscă să fie umflat de 


poliție şi predat a doua zi, dis-de-dimineaţă, unei neveste 
furioase? 


. n-o să înțeleg niciodată sclavia sexului, am impresia că 
bărbaţii se duc la curve mai mult ca să-şi afirme virilitatea 
în public, să cânte cocoşeşte pe gard, uite că mai sunt în 
stare, pentru că unii au acasă neveste mult mai frumoase 
decât boarfele trecute cu care-şi cheltuie banii, dar ce mă 
interesează... ar trebui să mă intereseze, nu poți exploata 
slăbiciunile oamenilor dacă nu le cunoşti, când voi ajunge 
şef, pentru că voi ajunge, voi angaja un specialist în 
psihologie socială, trebuie să cunoşti obsesiile individului de 
rând şi să-i oferi ceea ce satisface fanteziile lui cele mai 
ascunse, mai ruşinoase, cele pentru care-i dispus să 
plătească din greu, voi reorganiza toată treaba şi voi renunța 
la chestia asta de acum, făcută mai mult pe bază de tradiţie, 
intuitiv, am remarcat că marile afaceri au la bază studii 
serioase... 


„„. discuţia cu Patreze a fost foarte instructivă, s-a aflat că 
grupul celor amenințați e destul de mare, majoritatea au 
plătit fără nici un comentariu, alții au fost bătuţi şi le-au 
fost devastate prăvăliile, dar au tăcut din gură, s-au 
descurcat cum au putut, n-au lăsat să transpire nimic, se 
pare că ăialalți au vârât o groază nebună în ei, dacă ar avea 
de ales le-ar plăti numai lor şi s-ar alege praful din afacerea 
noastră, trebuie să facem ceva, aici nu mai e vorba numai 
de bani, ci de onoare, nu ne putem lăsa călcațţi în picioare, 
pentru că riscăm să nu ne mai ridicăm niciodată... 


... Patreze, invitat la şedinţă doar cât să depună mărturie, n- 
are ce să caute la restul discuţiilor...ce figură interesantă, 
un bătrânel viclean, cu o şiretenie primară, primitivă, rămas 
cinstit din frică şi din lipsă de ocazii adevărate de a deveni 
necinstit, reprezentantul tipic al omului de rând fricos, care 


nu-şi va depăşi niciodată condiția pentru că inteligența lui e 
lipsită de fiorul sacru al creativităţii, se bazează doar pe 
înmagazinare de informaţii şi aplicarea lor în practică în 
conformitate cu rețete consacrate, fără să-i treacă prin 
minte că ar putea să facă azi altceva decât a făcut ieri, dar 
convins că are o minte sclipitoare, pentru că acea viclenie 
primitivă îl îndeamnă să săvârşească găinării mărunte, care- 
l fac să cadă într-o autoadmiraţie teribilă, să fie foarte 
încântat de sine, de viață... exemplul tipic de om 
cumsecade... 


... până acum, cei care au intervenit în afacerile nostre au 
făcut-o într-un mod ce trebuia să pară accidental, chiar aşa 
a părut, nu s-a gândit nimeni să le acorde o atenție prea 
mare, să-i identifice, măcar să le rețină semnalmentele, nu 
se cunoaşte nimic despre cei care ne sapă, în afară de cei 
patru care au fost la Patreze n-a fost văzut niciunul care să 
fi oferit posibilități de identificare, iar pe ăştia nu-i ştie 
nimeni, probabil că au fost aduşi din altă parte şi stau 
ascunşi, n-au legături cu localnicii... 


Stai. Ceva nu se leagă. 


Cei doi blonzi identici - probabil clone, după cum afirmă 
bătrânul cârciumar - par a fi cu adevărat străini de planetă, 
pe Dududum nu se face clonare de persoane inteligente, 
umane sau alieni, lucrul ăsta a fost interzis prin lege încă de 
la colonizare. 


Dar adeptul Marelui Dragon? 


Puțin probabil ca secta să se fi răspândit şi-n alte părți. Dar 
nu imposibil. Oricum, câmpul de investigare s-ar reduce. Cu 
o singură şi esenţială condiție: ca negrişorul să fie cu 
adevărat un Adorator al Mării. Da... N-ar strica să-l pună pe 
Angelo să-şi folosească relaţiile lui subterane, să încerce să 


afle dacă vreunul dintre tatuatorii civili a imitat semnul 
dragonului pe ţeasta cuiva neautorizat, fie el alb sau 
negru... să dea de-un fir... 


Însă klombul? 
Un klomb albastru, doar cu trei brațe. 


Puțin probabil să vină din exterior. Nu imposibil, dar puţin 
probabil. 


Oricum, câți klombi albaştri, cu un braț retezat de curând, 
pot exista? 


Aşteptă până plecă Patreze, apoi se adresă celor strânşi în 
jurul mesei de conferință: 


— Renggy, realaţiile tale cu comunitatea sunt suficient de 
bune ca să afli cine dintre Azurii Celeşti şi-a pierdut de 
curând un braț? 


Klombul cel negru piui stingher, după care croncăni: 


— Să discut cu Kleoss... dar va trebui să facem o donație 
pentru Cuibul Vânăt... 


— Fă-o, se enervă Max. Ce naiba, ăia ne distrug afacerea, 
iar noi ne zgârcim la câțiva bănuți! Oferă daruri cui trebuie, 
promite recompense, numai află ceva! Chestia e valabilă 
pentru toţi, se adresă el celorlalți. N-are rost să fim discreti, 
probabil că indivizii sunt suficient de inteligenți să-şi 
închipuie că-i căutăm. Puneţi-vă în mişcare, dați ciubucuri 
la vamă, interesaţi-vă dacă au sosit pe planetă indivizi de 
soiul blonzilor clonațţi, şperțuiți poliția, nu mă interesează 
cheltuielile, nu vă dați seama că putem pierde totul? Şi 
verificați-vă oamenii. Nu ştim dacă putem avea încredere în 
toţi, indivizii au mers prea la fix, trebuie să fii avut ei nişte 


informaţii. Gata, răspândirea în teritoriu, dați-i drumul, 
vreau să văd cât de iute vă mişcaţi! Lai, rămâi aici, să 
centralizezi rapoartele! Ai puteri depline, dispui de orice 
resurse, iei măsurile ce ți se par cuvenite, dar mâine vreau 
să-mi spui că ai rezolvat treaba! 


Şi Max se ridică. Ceilalți îl imitară în grabă. 
Renggy îl opri: 


— Stăpâne, mi-am adus aminte de ceva... Stimată 
domnişoară Mimoza, ați reținut cumva că atunci când am 
ieşit să vă transmit, din partea stăpânului, să-l căutaţi pe 
stimatul domn Ater, m-a acostat un neglijabil klomb 
albastru, care căuta un apartament de la alt etaj? Dacă 
memoria nu mă înşeală, făptura aceea fără importanță avea 
doar trei brațe... 


Curvasasina se gândi o clipă (sau poate puse să-i fie redată 
înregistrarea) şi confirmă, dând viguros din cap. 


— Ce naiba, a avut tupeul să-mi intre în casă? se alarmă 
Donner. Ce-o fi căutat? A vrut doar să tragă cu urechea sau 
a intenționat să ne omoare? Lai, te rog să ai grijă, lucrurile 
par să capete o turnură care nu-mi place de loc! Eu mă 
încui în fortăreață, împreună cu Alex şi cu fetele. Să mă 
anunți când treaba asta scârboasă s-a terminat! 


lar şeful se retrase, însoţit de Mimoza şi de fratele lui. 
Ceilalți rămaseră, privind îngrijorați spre Lai. 


— Aţi auzit ordinele. Vedeţi ce puteţi afla. Renggy, mă bazez 
pe tine. Du-te la Cuib. Fii generos, fii discret. Nu trebuie să 
ştie toată lumea de ce-l căutăm pe ciung. Angelo, nu crezi că 
ar fi bine să te duci cu el? 


— Mă duc. Dar am o bănuială... S-o verific... Te sunăm de 
îndată ce aflăm ceva... 


Apoi plecară toți, îngrijoraţi, iar Lai rămase singur, 
gândindu-se că Max greşise. Ar fi trebuit să-l lase pe el să 
conducă investigațiile. El şi Angelo ar fi vârât spaima în cei 
pe care i-ar fi interogat. Ar fi stors de la ei şi laptele pe care-l 
supseseră. 


De ce-l reținuse Max? Nu cumva pentru că se temea de el? 
Dar de ce se temea? Că-l trădase? Că preferase alt patron? 
Sau că va profita de ocazie să-l înlăture? 


Un tâmpit, decise Lai. Nu sosise momentul marii mişcări. 
lar un alt patron... O stupiditate. Lai nu-şi dorea stăpân. 
Dar nu sosise timpul independenței. 


Deocamdată. 
9; 


Înconjuraseră hangarul ca nişte umbre, se strecuraseră 
tiptil pe lângă paznicii care moțăiau nepăsători — probabil că 
nu păzeau nimic interesant şi veniseră degeaba, sau nu 
ştiau că păzesc ceva interesant - oricum, Lai avusese grijă 
să le administreze, în trecere, câte o doză de praf-de-vis, să 
doarmă liniștiți până a doua zi la prânz, fără să-şi dea 
seama că înăuntru se întâmpla ceva. 


După aceea, năvăliră brusc, la semnalul lui Lai, prin toate 
cele patru uşi, cu blasterele pregătite. 


În mijloc, două rânduri de paturi de campanie banale, 
solide, câte patru pe fiecare rând. 


Blonzii dormeau. Opt indivizi absolut identici, fără urmă de 
deosebire. Jokow şi Corcodush anihilară scurt un individ, 


care încercase să se ridice de pe pat şi să se întindă spre 
scaunul pe care-şi avea armele. 


Ce chestie, îşi zise Lai, se spunea că indivizii ăştia clonați 
sunt telepaţi, că se mişcă la unison, ca nişte marionete 
legate între ele, dar ăştia păreau a fi complet independenți, 
fiecare acţiona de capul lui, aiurea, erau doar nişte bieți 
nenorociți treziți brusc din somn, zăpăcindu-se văzând 
armele ațintite asupra lor, neştiind ce să facă... 


În mai puţin de un minut, indivizii fură legaţi ca nişte 
cârnați-de-flenduri, pregătiți pentru afumat. 


— Hai, croncăniţi, le porunci Corrello, dând un şut în turul 
celui mai apropiat blond. 


— Ce vreți de la noi? gemu unul. N-am făcut nimic... 


— Da? Ia spuneți voi, mânca-va-aş, cine sunteți şi ce faceți 
aici? se grăbi Corcodush, un individ smead, cu ochi focoşi şi 
gură mare, strâmbă. 


Lai decise, deocamdată, să-şi lase oamenii să acționeze. O 
să intervină el, dacă va fi nevoie... 


— Bolder, de la 11 la 18, răspunse acelaşi individ ce vorbise 
prima oară. 


Ceilalți tăceau şi se uitau încruntați, fără să pare excesiv de 
speriați acum, când se treziseră ca lumea. Oare totuşi 
grupul avea o specializare? Aveau un purtător de cuvânt 
colectiv? 


— Nu mă interesează prea mult cum vă cheamă, iepuraşi 
drăgălăşi, ci cine sunteți şi ce faceți. Adică ce meserie aveți 
şi cu ce treabă pe la noi, le explică dispreţuitor tuciuriul. 


Ca şi cum ar fi vrut să înlăture definitiv bănuielile lui Lai în 
privința existenței unor calități deosebite ale clonaților, 
dintre blonzi se grăbiră să răspundă vreo trei, simultan. 


— Suntem prospectori, căutători de mică şi şisturi.... 


— Ne ocupăm cu tot felul de munci unde-i nevoie de risc, 
am auzit că aici se găsesc perle-oglindă, în insule... 


— Facem şi noi un pic de negoț, nu luăm nimănui pâinea de 
la gură... 


— Şi, din când în când, faceți prăpăd prin magazinele 
oamenilor, zise rece, sec, Lai. 


Tăcerea se aşternu atât de brusc, încât aproape că auziră 
cum îi trozniră încheieturile când se întinse. Lui Lai i se făcu 
milă de ea şi-o ridică, întrebând cu voce blândă: 


— Cine v-a adus aici? 


Urmară un morman de informații inutile, aruncate cu 
toptanul, într-un vălmăşag de voci speriate, ce se întreceau 
să spună ceea ce ştiau - sau nu ştiau. Până la urmă, 
Corcodush se enervă şi răcni: 


— Mucles! Grăiți pe rând, că vă ia mama întunecatului! Tu, 
ăla de la capătul din dreapta, dă-i drumul! 


(Brunetul aruncase apoi o privire temătoare spre Lai, să-şi 
dea seama dacă-l supărase cumva cu intervenția lui 
voluntară. Răsuflase uşurat văzând că acesta zâmbise, 
amuzat.) 


După zece minute, se lămuriseră. Indivizii sau erau tâmpiţi, 
sau se făceau foarte bine că sunt. Pretindeau că nu ştiu 
nimic, fuseseră contactaţi de agentul lor obişnuit, cel care le 


găsea de obicei slujbe de bodyguarzi sau mardeiaşi 
electorali. Maestrul le oferise o afacere bine plătită, trebuiau 
să se urce pe o navă, nu-i interesa unde ajungeau, după ce 
terminau treaba urmau să fie aduşi înapoi pe Maldor- 
Treich. Tot ce aveau de făcut era să stea într-un hangar şi 
să execute ordinele pe care urmau să le primească de la un 
klomb cu trei brațe - li se arătase o poză, să ştie ce-i ăla 
klomb - sau de la un negru cu un dragon tatuat pe 
scăfârlie. Aşa făcuseră, nu avuseseră prea mult de lucru, 
dacă ieşiseră fiecare de două ori. Spărseseră nişte mese, o 
singură dată cel cu numărul 21 - se repeziseră toți să-l 
pârască, plini de răutate şi laşitate, o chestie care-l scârbise 
pe Lai — articulase câteva palme unui boşorg, de-l băgase în 
spital. Altceva nimic, erau oameni paşnici, îşi câştigau şi ei o 
pâine muncită, trudită, amară... 


— Ce dracu’ facem cu nenorociţii ăştia, ser Lai? se interesă 
Corrello. Se pare că nu ştiu nimic. 


— Rahat cu perje-sugativă! exclamă Jokow. Cum să nu ştie 
nimic? Oricât ar fi de idioţi, tot ar trebui să ştie ceva. Cum îl 
cheamă pe klomb? se răsti el către gloata de blonzi traşi la 
copiator. 


— Korch! se repezi unul. 

— Shank! îl contrazise altul. 
— Berly-oose, răcni al treilea. 
— Ciungu', se auzi alt glas. 


S-ar putea să aibă toți dreptate, cumpăni, în sinea lui, Lai. 
La urma urmei, dacă nu li s-a spus decât că trebuie să 
asculte de un klomb cu trei brațe, nu şi cum se numeşte 
acela... s-ar putea să fie mai mulți... 


— Ce culoare avea klombul ăla cu atâtea nume? se interesă 
el, cu vocea blândă pe care o folosesc adulţii când discută 
cu un copil, pe care nu vor să-l sperie, sau cu un debil 
mintal. 


Şi de data asta, răspunsurile se contraziseră: 
— Verde! 

— Negru! 

— Albastru! 

— Argintiu! 


He, he! Treaba se încurca... Clonaţii erau prea tâmpiţi ca să 
mintă. Puțin probabil ca duşmanul lor neştiut să fi atras 
câțiva klombi individuali şi să le fi retezat câte un braț, doar 
ca să aibă un semn de recunoaştere... Renggy ştia ceva, dar 
nu-i spusese... să fi fost vorba de nişte renegați, pedepsiți în 
felul ăsta pentru nişte fapte incalificabile, fărădelegi teribile 
sau cine ştie ce altă grozăvenie, pentru a fi meritat mutilarea 
temporară? lar inamicul lui să-i fi racolat, să fi profitat de 
ura lor împotriva tuturor, să le dea o ocazie să se răzbune pe 
societate? Dar dacă în poveste erau implicate mai multe 
cuiburi, cu ştirea conducătorilor acestora? Atunci Renggy n- 
ar fi fost de nici un folos, credința față de cuib atârna mai 
greu decât cea față de stăpân... Să fi făcut ceva cretinul de 
Max, cu aerele lui de mare senior, şi să-i fi întărâtat pe 
klombi? Atunci, de ce nu l-a executat Renggy? Să nu fi avut 
curaj din cauza Mimozei? Să fi aşteptat o ocazie favorabilă, 
iar până atunci să-i saboteze afacerile, ca să-i distragă 
atenția? Cine naiba pricepea ce-i în căpățâna lighioanelor 
alea cu aripi, pe care nu le văzuse nimeni zburând... 


— Ce facem, şefu'”, cu amărâţii ăştia? se interesă din nou 
Corcodush, abia aşteptând evoluția evenimentelor. 


— Să-i pârlim un pic la tălpi, să ne convingem că spun 
adevărul, numai adevărul şi tot adevărul, decretă calm Lai. 


Îşi văzu ciracii tresărind, strâmbându-se îngrețoşaţi, dar 
neîndrăznind să spună ceva. 


— Voi staţi de pază, mă ocup eu de treaba asta, le zise el, cu 
aer de mare senior care ia asupra lui ce-i mai dificil şi mai 
penibil, şi zâmbi văzându-i că răsuflă uşurați. 


Proştii! Nu ştiau ce-i frumos! Va trebui să-şi găsească alți 
colaboratori, când va ajunge în frunte... 


Peste vreo oră, când apăru Angelo, hangarul mirosea grețos, 
a carne arsă şi vomă, iar însoțitorii lui Lai păreau pe altă 
lume, abia mai vorbeau. 


Lai lăsă jos aparatul de sudură cu flacără şi se întoarse spre 
amicul lui. 


— Ai aflat ceva? 


— Renggy a fost ucis. De ai lui. Se pare că s-a încercat 
întemeierea unui cuib nou, alcătuit din indivizi care erau 
dornici să părăsească familia de origine. Îşi tăiaseră câte un 
braț, ca semn distinctiv, până apucau să-şi schimbe 
culoarea. Oricum, o chestie ce nu fusese aprobată de Sfatul 
Cuiburilor. Ca urmare, s-a lăsat cu încăierare zdravănă, ce- 
a avut ca rezultat o mulțime de morți şi de răniți. 
Separatiştii au fost măcelăriți. Renngy a sfârşit în mijlocul 
încăierării, nu i-am văzut cadavrul, dar ştirea o am din 
sursă sigură. 


— Deci s-a mai dus o sursă de informații... 


— Nici o problemă. Am dat de urma celui cu dragonul pe 
creştei. E doar un dezertor de pe Insula Dragonului 
Flămând. De-aia nu-l ştia nimeni, pentru că nu ieşise de 
zece ani în lume. Am contactele mele printre Adoratorii 
Mării, aşa că am aflat unde se ascunde individul şi, dacă 
avem noroc, putem ajunge la el înaintea echipei de 
lichidatori ai dezertorilor. lar dacă nu ajungem, pentru un 
timp nu avem de cine să ne temem. 


— Ar fi mai bine să aflăm cine-i şeful lui şi să lichidăm 
afacerea chiar în seara asta, opină Lai, după care se 
întoarse spre Jokow: hai să-i lichidăm pe avortonii ăştia! 


După câteva şuierături scurte, fierbinţi, de blaster, oamenii 
lui Lai îşi urmară şeful, trecând pe lângă paznicii ce 
dormeau fericiți, cufundați în vise pure, albe. Se adânciră în 
beznă şi dispărură. 


În urma lor se aşternu iar tăcerea, de data asta fără să fie 
nimeni de față, s-o audă şi s-o ridice... 


Căsuța era mică, dărăpănată, izolată. 


Fusese, cândva, plină de viață şi gălăgie. Tot cândva, cu vreo 
două stabilizări în urmă, se întâmplase în ea o tragedie pe 
care n-o mai ţinea minte nimeni. De atunci rămăsese pustie, 
tragedia trecută izgonind potenţialii locatari prin temerea că 
istoria, chiar şi cea neştiută sau uitată, se poate repeta. 


Angelo cunoştea locurile, îi dirijase prin întuneric, plasase 
santinele la ferestre şi la uşa din spate, apoi intrase, însoțit 
numai de Lai. Îi văzuse pe ceilalți cum arătau şi nu voia să 
rişte nimic, paznicul dezertor al templului de pe insulă fiind 
plămădit din alt aluat decât malacii-clone greoi, fără reflexe 
şi fără pic de imaginație. 


Se oprise lângă intrare şi aruncase în întuneciumea 
încăperii o grenadă cu gaz soporific, cu efect doar de un 
minut. 


Când socotise că somniferul îşi făcuse efectul, aprinsese 
lanterna şi intraseră înăuntru. Negrul mărunt, ras în cap, 
dormea liniştit pe o sofa ruptă, cu tapițeria putrezită. 


Îi puseră cătuşele într-o clipă, apoi Lai îi ţinu la nas sticluța 
cu săruri-de-mărturisire. 


Dezertorul clipi, apoi holbă ochii mari. 


— Ce doriți să aflați? întrebă el calm, lucid, iar Lai îşi dădu 
seama că, de data asta, avea să înfrunte un adversar demn 
de el, pentru că drogul părea a nu avea efect asupra 
prinsului, ce fusese, probabil, antrenat pe insula lui de 
fanatici împotriva unor asemenea eventualități. 


Angelo, care îşi dăduse şi el seama care-i situația, reacționă 
imediat, izbind prizonierul în tâmplă. 


Acesta dădu ochii peste cap, iar Lai îi mai administră o 
porție din flaconul lui. 


Repetară procedura de mai multe ori, până când negrul, cu 
creierii prea zdruncinați şi cu o doză de drog prea mare în 
organism, nu mai reuşi să facă față şi se lăsă cuprins de 
toropeala liniştitoare, o visului în care nu mai avea nimic de 
ascuns, nimic de apărat. 


— Spune-ne, băiete, întrebă Lai cu voce dulce, în timp ce 
Angelo îl urmărea încordat, gata să intervină de-ar fi fost 
nevoie, cine te-a angajat să faci necazuri casei Donner? 


— Un om politic... bâigui negrul, din negura ce-l despărțea 
de realitate. 


— Cum se numeşte? întrebă Lai, cu glas la fel de dulce, 
stăpânindu-şi nerăbdarea. 


— Koldures... oftă cel aflat pe altă lume. 
— De ce? se interesă, cu blândețe, Lai. 


— Are nevoie de bani, pentru campania electorală... şi, 
oricum, intenționează să scoată din circulație vechile familii 
puternice, care ar putea să-i facă opoziție după ce va ajunge 
la putere... 


Cei doi care stăteau în picioare se priviră. Povestea avea o 
doză de verosimilitate, dar şi o doză de incredibil. Dacă toată 
chestia fusese montată de cineva, de vreun adversar politic, 
pentru a-l scoate din circulație pe Kondures? Sigur, 
individul părea un şarlatan, care profita de sentimentele 
tulburi ale gloatei. Dar nu trebuia respinsă ipoteza că-şi 
luase în serios, mai mult decât trebuia, teoria cu capra 
vecinului şi se apucase s-o pună în practică într-un mod nu 
prea ortodox, adică nu să omoare caprele celor ce aveau, ci 
să le fure. 


— Poţi să dovedeşti chestia asta? Să ne dai vreun amănunt 
care să ne convingă că-i vorba de Koldures? 


— Contul în care urmau să fie vărsați banii pentru protecție 
aparține unei societăți de sprijinire a campaniei electorale a 
Caprei vecinului. Am avut grijă să-mi iau măsuri de 
precauţie, pentru cazul în care ar fi vrut să-mi joace vreo 
festă urâtă. Am înregistrat toate întâlnirile cu el. 


Lai şi Angelo se priviră. Dacă mărturisirea piticaniei tatuate 
ar fi fost adevărată... 


— Şi unde-i înregistrarea? 


Omulețul tuciuriu făcu un semn vag, obosit, plictisit, cu 
mâna, spre un dulap vechi. Angelo se grăbi să scotocească. 
După un minut scoase un mormăit încântat şi-i arătă 
celuilalt cristalul mic, argintiu. 


— Întâi să-l vedem, şopti Lai. După aceea decidem. 


Tovarăşul lui dădu din cap, aprobator, vâri cristalul în 
comul portativ de la brâu, iar imaginea holografică acoperi 
mobila prăfuită, covorul putred... Koldores dând ordine, 
exprimându-şi ura şi disprețul față de frații Donner... 
Pigger, omul lui de încredere, rânjind încântat, făcând 
sugestii, stabilind locurile în care să izbească şi când... 


Lai făcu semn să oprească înregistrarea. 


— Ajunge. Avem dovada care ne trebuie. Mă ocup chiar eu 
de individ. Nu-l mai anunţ pe Max. Unde-l găsim pe individ? 


Angelo mormăi ceva în intercom, apelând la relațiile lui. 
După un timp, închise aparatul şi-i spuse lui Lai: 


— La vila lui din Nervana. Acolo şi-a stabilit statul major, pe 
perioada electorală. Este păzit de o mulțime de indivizi, 
înarmați până-n dinți. Să chem ajutoare? 


— Nu. Ne descurcăm. Şi cu cât suntem mai puţini, cu atât 
atragem mai puţin atenţia. 


Apoi avură grijă de adeptul fugar al Marelui Dragon. După 
care părăsiră clădirea veche. 


Iar flăcările purificară totul. 


3. 


Vila lui Koldures era izolată, înconjurată de ziduri înalte, cu 
vârfuri metalice, ascuţite, pe creastă. Lai opri maşina în fața 
intrării, ca orice vizitator obişnuit, şi cobori, urmat de 
Angelo. 


Paznicul se grăbi să le iasă în întâmpinare. 


— Avem o întâlnire cu domnul Koldures, îi spuse Lai, 
întinzându-i una din multele-i legitimațţii false. 


Când omul se duse în cabină, să ceară confirmarea, Angelo 
îl rase, cu câteva rafale de blaster, împreună cu camaradul 
lui. După care lăsară maşina lângă trepte şi intrară, calmi, 
în clădire. 


— Eu urc la etaj, zise Lai. Tu ia-o prin spate, prin camerele 
servitorilor. Fă curățenie generală. Ai grijă să nu scape 
nimeni, să nu declanşeze alarma. Atenţie la camerele de luat 
vederi, să nu fie cumva vreuna dintre ele racordată la secția 
de poliție. 


Se despărțiră, iar Lai porni în sus, pe trepte. Din urmă se 
auzi un vâjâit scurt, înfundat. Angelo se apucase de treabă 
în stil mare, aruncând în subsol o grenadă cu fotoni. 


În faţa lui se ivi un klomb auriu, cu o armă laser în mâinile-i 
uscate. Lai îl străpunse cu o rază subțire, iar înaripatul se 
prăbuşi într-o parte, apucând doar să scoată un croncănit 
mirat. Bărbatul sări peste trupul lui mărunt şi continuă să 
urcă treptele. 


La capătul coridorului, doi bărbaţi masivi, solizi, numai 
muşchi. Blasterele păreau nişte jucării în mâinile lor 
imense. Se mişcară iute, ținând seama că fuseseră luați prin 
surprindere, dar Lai se mişcă şi mai iute. Trecu pe lângă 
cadavrele lor ce duhneau a carne arsă, aruncă, în trecere, 


câte o grenadă cu fotoni în cele două camere de pe coridor, 
care aveau uşile deschise, fără să mai controleze dacă 
înăuntru se afla cineva, merse mai departe, la capătul 
coridorului se găsea o sală mare, probabil o sală de audienţe 
improvizată, pentru că în ea erau trei birouri, cu nişte 
secretare aplecate deasupra consolelor. Le pârli iute, înainte 
să apuce să se întoarcă spre el, regretă că nu apucase să 
vadă acea înțelegere plină de groază ce apare în ochii cuiva 
căruia urmează să i se întâmple, pe neaşteptate, o mare 
nenorocire, după care străbătu din câțiva paşi salonul, se 
îndreptă spre uşa capitonată, închisă, în spatele căreia se 
afla, după cum îl asigurase Angelo, cel pe care-l căuta. 


De jos se auzi un bufnet înfundat. Altă grenadă. Apoi un 
țipăt scurt, înăbuşit imediat. 


Deschise uşa. În birou nu era nimeni. 


Rămase o clipă dezorientat, nevenindu-i să creadă că 
dăduse greş. Koldures trebuia să se afle în clădire... Dacă 
nu se găsea în birou, pe unde umbla? Se dusese să 
mănânce, se culcase, făcea baie? Toate aceste posibilități 
aveau un grad de probabilitate identic, n-avea decât să ia 
toate încăperile la rând, să caute până-l găsea, nu mai 
putea să dea înapoi, treaba pe care o începuse trebuia 
terminată cu orice preţ... 


Văzu o uşiță discretă, acoperită cu tapet, ca şi pereţii 
salonului, puteai să treci uşor pe lângă ea... 


Se apropie cu paşi de lup, trase cu urechea... nici un 
zgomot... sau nu era nimeni, sau uşa era izolată fonic... 
pregăti blasterul, prinse clanța cu mâna stângă, o dădu 
brusc de perete, slobozi raza arzătoare, baleind încăperea 
măruntă... un bărbat cu chelie se prăbuşi de pe scaunul 
closetului. Nu era Koldures. Doar secretarul acestuia. 


leşi în grabă. Părăsi salonul, trecu pe lângă cele două 
camere cu uşile deschise, aruncă o privire în prăpădul care 
mocnea încet, cu flăcări mărunte. Acolo zări doar doi paznici 
care jucaseră cărți când îi lovise izbucnirea subită de 
lumină, un căţel cu blana pârjolită, sticlă topită... 


Atât. Nici urmă de Koldures. 


Ajunse din nou în capul scării, ocoli cadavrele celor doi 
indivizi pe care-i surprinsese la început, auzi de jos un 
bufnet slab: Angelo acționa de zor. Văzu o uşă pe care n-o 
remarcase prima oară. 


O deschise. 


Un pat larg, cât să încapă patru persoane, acoperit cu 
cearceafuri din mătase liliachie. Tăvălit pe pernele moi, 
Koldures, în pielea goală, cu un pahar înalt îm mână... 
Tresări când îl văzu, scăpa cupa, şampanasonul se 
împrăştie pe aşternutul curat, pătându-l maroniu, ca 
sângele uscat... Lai trase, razele strălucitoare îl ciuruiră pe 
grăsan, mutilându-i trupul, aprinzând mătasea... Koldures 
murise de mult, dar el continua să-l străpungă cu lumină, 
să-l învețe minte, să învețe şi alții ce înseamnă să se 
amestece în treburile lui... 


Apoi se opri brusc, cu simțurile încordate, la pândă. Ce 
căuta Koldures singur acolo, gol puşcă? Nu se tolănise pe 
mătăsuri doar pentru a gusta de unul singur o cupă de 
băutură efervescentă... 


În clipa următoare, în spatele patului se deschise o uşiță 
mascată şi apăru o tânără ce chicotea. Avea pielea albă, 
albă ca hârtia de mătase, şi părul de-un negru albăstui, 
prins într-un coc. Goală puşcă. Un trup perfect, armonios. 
Cam de înălțimea lui... 


Fata descoperi brusc că se întâmplase ceva, chicotitul îi 
îngheță pe buzele-i pline, de-un roşu-carmin strident, ochii i 
se lărgiră a surpriză, a mirare, a groază... Gura se 
deschise... 


Înainte să apuce să ţipe, Lai trase. 


lar raza se încolăci în jurul ei, scăzu în intensitate, se 
stinse... 


Lai înjură, furios. O gheişă-scut, de pe Nordella. 


Avusese noroc că femeia ieşise pentru o clipă, convinsă că 
nimeni nu putea trece prin atâtea gărzi fără să simtă. Altfel, 
nu i-ar fi putut veni de hac lui Koldures. Abandonă 
blasterul inutil şi scoase o armă cu proiectile. Glonţul izbi 
femeia în piept, sub unul din sânii plini. Iar femeia râse. 
Râse a batjocură, deşi trăsăturile i se crispau de durere. 


Hohotul ei puternic, groaznic, răzbunător, îi aduse aminte 
de o regulă pe care o uitase, pentru moment: o gheişă-scut 
trebuie sugrumată, în nici un caz ucisă prin înjunghiere, 
rănire cu proiectil sau cu altă armă care să-i producă un 
orificiu în piele. 


Din gaura făcută de glonț în pielea de alabastru se scurgea 
un gaz verzui, ce şuiera răspândindu-se în încăpere cu o 
viteză inimaginabilă. Lai se întoarse să fugă, dar nu mai 
apucă. Gazul îl înconjură, îi simți în nări mirosul aspru, ce-i 
gâdila, într-un fel, mucoasa nazală. 


Făcu doi paşi, strănută şi, oricât se stăpâni, plămânii 
absorbiră un pic din aerul otrăvit. O arsură de-o intensitate 
incredibilă se răspândi, într-o clipă, în tot trupul lui, 
făcându-l să se  încovoaie.  Hohotitul  batjocoritor, 
răzbunător, îl trezi. Îşi dădu seama că trebuia să fugă de 


acolo, să iasă din atmosfera aceea otrăvită, să nu respire, 
dacă voia să scape cu viață... 


Dacă mai putea cumva să scape cu viaţă... Dacă mai putea 
cineva să-i salveze viața... 


Se împletici pe scări. Vederea începuse deja să i se tulbure, 
picioarele să i se înmoaie... Scăpă arma din mâna fără 
vlagă... Cădea pe trepte, ţinându-se, cum putea, de 
balustradă, străduindu-se să nu aspire, să nu introducă în 
plămâni o cantitate suplimentară de otravă, sau ce va fi fost 
porcăria aia verzuie, ce-l umpluse de durere, de usturime... 


Fiecare mişcare devenise un chin, dar se trudea să-şi mişte 
picioarele, îndreptându-se spre maşina care-l aştepta în fața 
porţii... De n-ar apărea vreun paznic... Era neajutorat ca un 
prunc, vulnerabil cum nu fusese în viața lui. O victimă 
sigură. 


Încă puţin... 


Doamne, dacă exişti, nu-mi poţi face o asemenea figură, nu- 
s pregătit să mor, am atâtea de făcut, abia începusem să 
arăt de ce-s în stare, ce ironie a sorții să mor aşa, prosteşte, 
dintr-o neatenţie, din cauza unei boarfe de trei lulele, nu 
vreau să mor, n-am de gând să mor, unde-i maşina aia 
blestemată, lua-o-ar dracu” cu cine a inventat-o, tare lungă-i 
scara asta, merg pe ea de-o viață şi nu se mai termină o 
dată... 


Să nu respire. Indiferent ce s-ar întâmpla, să nu respire! 


Flăcări ce ardeau mocnit în interiorul trupului, vitriol 
concentrat arzându-i fiecare alveolă pulmonară... Doamne, 
ce cruntă-i durerea! Cum s-o înduri? De-ar muri o dată, să 
scape de chin... 


Nu, nu trebuie să moară. 


Doar câțiva paşi... Vedea, ca prin ceață, silueta argintie a 
maşinii, la capătul scării, acolo unde o lăsase la venire. 
Numai să nu respire... Câte secunde trecuseră? O viaţă şi 
un veac... 


Hai, încă puţin, Lai, nu te lăsa tocmai acum, nu-i păcat de 
secolele de durere pe care le-ai îndurat până ai coborât 
scara asta imensă, parcă vine tocmai din cer, ca să clachezi 
tocmai acum, la sfârşit? 


Încă un pas! 
Gata! 


Mâna i se întinse, în urma unui efort uriaş de voință, prinse 
clanța, o apăsă... Uşa vehiculului se deschise... Trebuia să 
intre înauntru... Trupul se cățără greoi, ca prin minune... 
Uşa se închise ermetic... Ochii apucară să zărească, pentru 
o clipă, înainte de a se împăienjeni, fulgerarea roşie a 
scanerului... Apoi bezna îl cuprinse, îl înveli cu mantia-i de 
negură moale, de catifea din întuneric odihnitor... 


Mai simți tuburile plămânului artificial pătrunzându-i pe 
nări, înainte de a gândi, obosit şi lipsit de speranță: aşa-i 
când mori? atât de tare doare când mori? nu vreau să mor, 
nu vreau să încetez să exist... nu vreau... nu... 


Dar întunecimea nu-l întrebă nimic, nu se sinchisi de 
părerea lui. 


Îl copleşi, pur şi simplu. 


A DOUA PARTE NONMURIREA 


Trei acțiuni  dezorientate, dar 
introductive 


l. 


întunecime tăcută, nemişcată, moartă... şi totuşi nu 
complet, bezna avea un suflet al ei, o simțea. O simțea... El. 
Nu altcineva. 


Atunci, dacă simțea, nu era mort, sau nu complet mort, 
rămăsese ceva din el care să simtă. Oare sufletele simt? În 
mod normal — oare ce poate fi considerat normal, într-o altă 
lume, pe care n-o cunoscuse, pe care n-o descrisese nimeni, 
din care nu se întorsese nimeni - sufletele n-au organe de 
simț, deci n-au simțire. Totuşi, el simțea ceva, dacă putea fi 
numită simțire acea impresie vagă că se afla undeva, că 
bezna aceea era caldă. 


Deocamdată, simțurile lui se reduceau la un vag sentiment 
de percepere a unei realități amorfe. Mai degrabă o intuiție 
că exista, decât o adevărată percepere. 


Apoi, aproape imediat, văzul îşi manifestă şi el capacitatea 
de funcţionare - dacă putea fi numit efect al văzului 
vălmăşagul de culori, la început foarte şterse, pale, neclare, 
ce se vălureau în fața ochilor lui - în fața ochilor lui! Bizar, 
dar avea impresia foarte clară că învârtejirea aceea de pete 
de culoare, de şuvițe pastel ce se roteau tot mai iute, se 
aflau în fața lui, că le vedea, că le putea atinge dacă întindea 
mâna, dar, în acelaşi timp, se aflau chiar în interiorul 


ochilor, simple impresionări ale retinei, sau chiar numai ale 
terminațţiilor nervoase — dar, treptat, petele deveneau tot mai 
conturate, nuanțele tot mai vii, până când strălucirea lor 
deveni dureroasă, simți nevoia să închidă ochii, să nu le mai 
vadă. 


Şi, în aceeaşi clipă în care fusese gata să renunţe la primul 
simț adevărat ce-i revenise, să se retragă la adăpostul beznei 
pe care, pentru prima oară în viaţă, o simţise protectoare, 
lumina se potoli, se trase din petele virulent colorate, iar 
acestea păliră brusc, parcă ruşinate de obrăznicia lor, 
redeveniră normale, banale. Vâltoarea se opri, se legănă un 
pic, parcă neregăsindu-şi încă echilibrul pierdut, se 
transformă în contururile obişnuite ale unei figuri ce-l 
privea de undeva, de departe... fiind însă, de fapt, foarte 
aproape... o fisură înconjurată de-un halo de lumină 
stranie, în acelaşi timp extrem de strălucitoare şi extrem de 
liniştitoare... 


Apoi lucrurile se potoliră cu adevărat, pata de strălucire din 
jurul figurii dispăru, se dizolvă în înfăţişarea unei încăperi 
destul de obişnuită, oricum fără nimic şocant. 


Figura din fața lui era cea a unui bărbat tânăr. Un om cu 
piele albă şi părul negru, nu atât de lung ca să pară 
modern, nu atât de scurt ca să arate adept al modei din 
vechime. O figură blândă. Cu un soi de tristeţe în ochii mari, 
căprui, negată însă de-o încrețire veselă a pleoapelor şi a 
colțului gurii. Încolo, o figură banală. Care se întoarse şi zise 
cuiva care se afla în afara câmpului său vizual: 


— Şi-a revenit. 


lar Lai ştiu, în clipa aceea în care-i revenise auzul, că-şi 
revenise, că revenise din acea lume a beznei în care crezuse 


că va rămâne pentru veşnicie, dar se pare că veşnicia aceea 
de care se temuse întotdeauna îl refuzase... 


Ridică încet capul şi privi în jur - cu privirea încă 
împăienjenită, neclară, dar capabilă să descopere că se afla 
într-o încăpere albă, sobră, chiar spartană, tipică spitalelor 
din tot universul locuit de oameni. 


Lângă patul pe care stătea întins se afla bărbatul acela pe 
care-l văzuse prima oară. În halat alb. Ceva mai în spate, un 
alt bărbat, mai în vârstă, dar nu foarte în vârstă, cu figură 
preocupată, ce-l privea intens, oarecum încruntat. 


— Unde sunt? întrebă Lai, fără a fi cu adevărat curios să 
afle, deocamdată pradă încă unei buimăceli obositoare şi 
surprizei plăcute că scăpase cu viaţă. 


— Pe Caduceus, răspunse cu voce de bas cel mai în vârstă, 
iar Lai îl privi mai atent. 


Un individ cu păr alb, lung, vâlvoi. Ca şi cel tânăr, ras cu 
grijă. Avea un aer de autoritate şi o prestanță ce impunea 
respect. 


Caduceus... numele îi spunea ceva, îl mai auzise cândva, 
dar era prea obosit să-şi aducă aminte unde, când... 


— Sunt doctorul Salvatore, se prezentă tânărul. Eu te voi 
îngriji. lar acesta, se întoarse el către bărbatul cu păr 
cărunt, este profesorul Battlemaster. Domnia sa îmi va 
acorda asistența necesară, de va fi nevoie. Deocamdată, 
domnule Ater... 


— Spune-mi Lai, mormăi el din pat. 


— Deocamdată vei fi ţinut sub observaţie, pentru a 
determina natura adevărată a bolii şi cea mai bună cale de a 


o trata. Sper ca totul să meargă bine, zâmbi el - un zâmbet 
larg, deschis, plin de optimism. 


Lai bombăni ceva, apoi închise ochii. Auzi medicii 
retrăgându-se, şoptind instrucțiuni unor infirmiere pe care 
nu le remarcase. Nu-i plăceau. Indivizii aveau ceva de care 
se ferise ca de foc de când hotărâse ce viaţă voia să ducă şi 
ce fel de om urma să fie - un fel de bunăvoință afişată pe 
figură, o expunere aproape neruşinată a străfundului 
sufletului, un devotament pentru ceilalți de-o asemenea 
intensitate şi sinceritate că păreau săraci cu duhul. 


Nu apucă să-şi explice prea bine antipatia mai degrabă 
instinctivă, că bezna îşi aruncă din nou pulpanele aspra lui, 
copleşindu-l cu întunecime lacomă, dornică să-l anihileze... 


— Lasă-l să doarmă, altfel te dau afară! Ai înțeles? Nu mă 
face să-mi pară rău că ţi-am dat voie să intri! 


— Dar doctorul Salvatore a spus... 


— Treaba lui ce-a spus! Nu-i aici. Oricum, nu ţi-a permis să 
deranjezi bolnavul. lar dacă nu-ţi vezi de treabă, îmi aduc 
imediat aminte că şi tu eşti bolnav, mititelule, şi te trimit 
imediat în patul tău! 


Lai nu trebui să deschidă ochii ca să recunoască vocea 
obraznică, deşi aceasta rostise doar câteva cuvinte. Cealaltă, 
care mitralia de zor, împroşcând vorbele ca pe nişte 
proiectile ucigătoare -— le şi vedea materializându-se, țâşnind 
de pe buze şi ascuțindu-se în zbor, ca să pătrundă cât mai 
adânc - aparținea unei femei. Interveni, să-şi salveze 
prietenul, pentru că-şi dăduse seama că acesta se enervase 
şi nu ştia dacă îşi permitea asta acolo unde se aflau: 


— M-am trezit deja. Lasă-l în pace. 


Femeia arăta foarte bine, cu un trup lung, zvelt, picioare 
frumos modelate, figură plăcută. O blondă naturală, după 
cât se părea. Dar cu o înverşunare în ea, o înverşunare 
împotriva a tot şi a toate, agravată de o superioritate ce nu 
putea fi obținută decât în urma practicării îndelungate a 
funcției de soră şefă. Individa se grăbi să-i confirme 
bănuiala. 


— Sunt sora şefă Heiliggeist! Să fii cuminte, băiete, altfel... 


În spatele ei, Angelo se strâmbă, dezgustat. Avea dreptate. 
Femeile trebuie să stea la locul lor, să-şi vadă lungul 
nasului şi să fie blânde, nu ca afurisenia aia, care băga 
groaza în tine numai cât îți zâmbea. 


Infirmiera se apropie de pat, fixă pe antebraţul lui Lai 
ventuza rece a analizorului şi se uită atentă la ecranul mic, 
luminos. Dădu din cap, relativ mulțumită, apoi se încruntă 
către cei doi: 


— Doar o jumătate de oră! Altfel, nu vă mai vedeți în veci! 


După ce femeia ieşi pe uşă - zăbovind un pic în prag, pentru 
a-i fi admirate fesele cu adevărat admirabile — Angelo izbucni 
în înjurături. După ce descrise cu lux de amănunte ce avea 
de gând să-i facă mironosiței, dacă-i pica în mână, se potoli 
cât să fie în stare să-i explice lui Lai ce căuta acolo. 


— După ce l-ai mătrăşit pe individ, te-ai târât pe scări până 
la maşină. Şi-ai dispărut, cu toată viteza, spre oraş. Nu 
ştiam nimic din ce făcusei sus, fusesem prea ocupat să-i 
lichidez pe ăia de jos, văzusem doar că nu plecasei într-o 
stare prea bună, te împleticeai, te învineţisei la față. Aşa că 
m-am dus să văd ce se întâmplase prin camerele în care-ţi 
făcusei numărul. A fost suficient să văd gheişa-scut 
dezumflată, ca s-o tulesc cu toată viteza. N-am apucat să 


respir aerul infectat, dar când m-am dus la Donner să-i 
raportez că problema fusese rezolvată foarte elegant, gagiul 
s-a speriat de moarte şi n-a ştiut cum să scape de mine. 
Oricum, băieții au dat foc la casă, au avut grijă ca din 
Koldures şi ai lui să nu rămână nici cenuşa, până a apărut 
poliția, dar rămăsese întrebarea ce să facă în privința 
noastră. Bănuiau că ne-am molipsit amândoi, nu se apropia 
nimeni de mine nici să-l împuşti. Pe tine te-au găsit în 
maşină, aparatul ăla cretin te dusese în fața casei şi parcase 
pe trotuar, foarte reglementar, iar tu stăteai înauntru, cu 
ochii peste cap, pierdut în altă lume. Norocul tău că ai fost 
snob toată viața (de unde ştii tu, bulache, cum am fost eu 
toată viața, că mă cunoşti doar de un an? mama ta de 
încrezut!) şi ţi-ai luat maşină modernă, cu aparatură de 
prim-ajutor. Stăteai acolo, cu roțile în sus, palid şi nemişcat, 
de-am crezut că te-ai dus să-ți prezinţi raportul final, 
împănat de tuburi ce-ţi intraseră în gură, în nas, precum şi 
de tot felul de perfuzii înfipte în mâini. Am vrut să te trag 
afară, dar lighioaia automată a lătrat la mine, ca un 
răucâine, zău, de-am sărit în sus un metru şi cinci 
centimetri, şi mi-a atras atenţia, cu glas duios de sergent 
major, că nu trebuie să te clintesc până nu apare un medic 
autorizat. L-am sunat imediat pe Donner, ăla l-a trimis pe 
neica Demeter, îl ştii, ăla cu plăcerile ciudate. Moşulică doar 
s-a uitat la tine şi mi-a zis: Ăsta-i tâmpit? Cine l-a pus să 
găurească o paraşută de pe Nordella?Acum e plin tot de 
spori, blestemăţiile alea i-au paralizat muşchii pieptului, nu 
mai e în stare să respire, o să moară până la urmă, după ce- 
o să aibă bafta să mai infecteze pe cei din jur, când o crăpa! 
Şi tot aşa, reacție în lanț, până dispare toată populaţia de pe 
Dududum! Am aflat după aia că boşorogul nu mai citise 
texte de meserie de vreo cincizeci de ani, pentru că drăcia 
care-i în tine nu se ia decât atunci când iese din gheişă, o 
chestie care s-a aflat cu patruzeci şi nouă de ani în urmă, 


mi-au explicat şi mie ăştia de aici — sau poate a ştiut el ce 
spune, că dacă Donner era sigur că poate să te lase să crăpi 
ca un buldogzer scăpat din lanț, căruia i s-a rupt şenila, 
acolo te terminai, băiețel - dar iubitul şi respectabilul tău 
şef s-a speriat de moarte că o să aleagă praful din toată 
agoniseala lui, aşa că l-a întrebat pe şarlatanul bătrân care-i 
salvarea ta şi a planetei, iar acela l-a lămurit că singurul loc 
din lume unde poate fi tratată chestia ce te lovise se află pe 
Caduceus. Şi de data asta a avut dreptate, ceea ce mă face 
să cred că prima oară, când a mâncat rahat, a făcut-o în 
deplină cunoştinţă de cauză, ceea ce demonstrează fie că te- 
a plăcut - lucru puţin probabil, ţinând seama de gusturile 
lui binecunoscute - fie că a vrut să-l pună la cheltuială pe 
Max - chestie fără sens, nu văd ce interes ar fi avut să-i facă 
vreo figură patronului tău - fie că-i complet ţicnit şi 
imprevizibil, neavând deci rost să te întrebi care au fost 
mobilele sale, explicație ce mi se pare atât de rezonabilă, că 
închei aici frământările mele privitoare la motivele care l-au 
împins pe fostul medic Demeter să se comporte aşa cum s-a 
comportat. 


Angelo se ori o clipă, să-şi tragă răsuflarea, apoi continuă, 
cu un zâmbet satisfăcut: 


— Oricum, după ce şi-a schimbat nădragii, pe care-i 
umpluse zdravăn din cauza spaimei, ser Max a decis să te 
trimită cu yachitul lui personal pe Caduceus, însoțit de 
băiatu', că tot nu se lămuriseră dacă eram sau nu infectat, 
iar bătrânul refuzase să mă examineze mai de aproape - şi 
la vreun spital n-au propus să mă ducă. Aşa că am ajuns 
aici, după ce te-am încărcat pe yacht cu maşină cu tot, că 
aparatura aia tot lătra la mine, ba chiar a încercat să mă 
muşte cu un cleşte de sutură. Deşi m-am prezentat ca 
medic autorizat, i-am prezentat chiar şi o  legitiaţie! 
Domnule, unde o să ajungem dacă nu mai poţi să înşeli nici 


măcar un automat! se văită cu amărăciune şi dezamăgire 
Angelo. lar culmea a fost că îndată ce-am ajuns în 
cosmoportul ăstora - mamă, ce chestie, e de zece ori cât ăla 
de pe Dududum, iar organizarea... m-a lăsat cu gura 
căscată, n-am văzut în viața mea aşa ceva, deşi am colindat 
destul de mult până să naufragiez alături de tine - şi a 
apărut echipa de intervenţie imediată, drăcovenia i-a lăsat 
pe indivizii ăia care nici măcar nu s-au ostenit să se prezinte 
să te extragă din maşină, împreună cu plămânul artificial, 
fără să opună nici cea mai mică rezistență, fără o mârâitură 
cât de mică. M-am simțit groaznic de umilit, da... Ne-au 
urcat pe-o bandă transportoare şi până să mă dumiresc ce- 
au de gând, ajunsesem deja în spital. 


Mai făcu o scurtă pauză, iar când reîncepu să vorbească, 
tonul lui devenise foarte serios, ba chiar un pic îngrijorat. 


— Nu ştiu cum arată spitalul, pentru că nu l-am văzut pe 
dinafară, am ajuns de la cosmoport aici printr-un tunel, dar 
am impresia că nenorocitul ăsta de spital e al naibii de 
întins. Un berzovian, din camera vecină celei în care am fost 
repartizat, zice că a auzit că s-ar întinde pe toată suprafața 
planetei, că există secţii speciale pentru toate speciile 
inteligente din univers, unele de care omenirea nici n-a auzit 
încă. Păi dacă n-a auzit, l-am întrebat eu, cum au ajuns 
într-un spital al oamenilor? Mi-a ținut un discurs al dracu’ 
de sofisticat, explicându-mi că fiecare secţie are intrare 
separată, pe o scurtătură spaţio-temporală potrivită pentru 
transport rapid al bolnavilor din fiecare parte a universului, 
ba chiar că diferitele secții nici măcar nu există în acelaşi 
continuum spaţial, deci diferitele specii ale universului ar 
putea avea acces la tratament chiar dacă n-au auzit una de 
alta. O chestie atât de stranie, că am întrebat-o pe scorpia 
asta de soră şefă - gagica a supt, mai mult ca sigur, azot 
lichid când era la creşă, de aia a rămas atât de ţeapănă - ce- 


i cu berzovianul. Mi-a răspuns că s-a țăcănit încercând să 
găsească ecuaţiile Teoriei Unificate a Fizicii, că le-a visat pe 
toate, dar când s-a trezit a uitat una şi nu şi-a adus aminte 
pe care, drept urmare s-a enervat atât de tare, că a uitat şi 
restul. Aşa că ai lui, după ce-au recuperat hârtiuțele pe care 
apucase să mâzgălească înainte să se țăcănească — ce idee, 
Lai, să scrii pe hârtie — şi au descoperit nişte chestii de li s-a 
zburlit păru-n cap, l-au trimis aici, în speranţa că-l fac ăştia 
să-şi aducă aminte ce nu apucase să scrie, dar madam 
Edelweiss mi-a spus că nu-i nici o speranţă, se pare că tipul 
s-a speriat prea tare de ce-a găsit. Aşa că-ți dai seamă câtă 
bază pot să pun pe ce mi-a povestit amărâtul ăla, dar 
mărturisesc că teoria lui, atât cât am priceput, îmi plăcuse... 


— Care madam Edelweiss? se grăbi să profite de pauză Lai. 


— Prietena nostră cu cur mişto, sora şefă Heilggeist în 
persoană, femeia fatală, aia care dacă ar fi fosat dinozauriță 
nu s-ar mai întreba nimeni de ce-au dispărut dinozaurii, îi 
explică, plin de amabilitate ser Schwartz. Buun, să 
continuăm. Deci ne-au adus aici, a apărut profesorul 
Battlemaster, el conduce secția umană - tot de la Edelweiss 
citire — împreună cu Cristi Salvatore - un băiat de treabă, 
un fraier şi jumătate - şi ne-au preluat, eu le-am spus — în 
mare, n-aveau nevoie de amănunte - ce se întâmplase, au 
confirmat diagnosticul boşorogului de Demeter, ne-au 
repartizat în camere - în spitalul ăsta, fiecare bolnav trebuie 
să stea izolat, pe undeva mi se pare normal, dacă ajungi aici 
suferi de chestii grave - mi-au făcut nişte analize, mi-au 
explicat foarte tehnic că n-am nici pe dracu’, dar că mă vor 
ține până termină cu tine, mi-au atras atenţia să nu-mi vâr 
nasul unde nu-mi fierbe oala - he, he, auzi! să-mi ceară aşa 
ceva mie! — şi m-au lăsat să-mi pierd vremea cum m-o duce 
capul. Asta-i tot. 


— Bine, şi cu mine cum reămâne? 


— Nu ţi-am spus? Au confirmat diagnosticul lui Demeter şi 
se vor strădui să te vindece. 


— Angelo, nu te prosti! Fii şi tu serios cinci minute! Cum 
dracu’ să am muşchi pieptuluii pralizați? Respir, vorbesc... 
Vezi şi tu, auzi şi tu. 


— Iubitule, nu ştiu ce ţi-au făcut, într-adevăr respiri, 
vorbeşti, dar uită-te şi tu pe fişa ta. 


Lai se dădu jos din pat şi luă plăcuțţa din plastic atârnată la 
capătul patului. Trecu repede peste informațiile pe care le 
ştia, cele referitoare la identitatea bolnavului, împrejurările 
îmbolnăvirii, şi ajunse la diagnostic. Textul, scris de mână, 
era foarte clar: infecție cu spori de gheişă-scut, manifestată 
prin paralizia mușchilor pieptului şi infecţii minore ale 
plămânilor, cu posibile traume interne datorate neoxigenării 
sângelui. 


Oftă din greu, mai mult ca să-şi dovedească un fapt evident: 
că indiferent ce scria acolo, respira. Se uită din nou pe fişă, 
la tratamentul prescris. În rubrica respectivă, un text care-l 
lămuri buştean: procedura obişnuită de observare, fără 
intervenții până la clarificarea pretențiilor tuturor părților. 


Fişa era semnată de doctorul Salvatore, dar vizată şi de 
profesorul Battlemaster. 


— După ce scrie aici, ar fi trebuit să fiu mort, bombăni Lai, 
simțind că începe să se enerveze. Cum dracu' să trăiesc, 
dacă nu respir? Iar indivizii nu fac nimic, nu-mi dau nici un 
medicament, nici urmă de tratament, pentru ce iau o 
grămadă de bani? 


— Eu zic să te potoleşti, şopti Angelo, uitându-se prudent în 
jur. Pe aici se întâmplă lucruri nu tocmai curate. Dacă tot n- 
am nimic de făcut şi-s liber să umblu pe unde se poate, am 
de gând să trag cu ochiul şi urechea, să mă lămuresc cum 
stăm. Stai cuminte, vezi-ți de tratament sau ce-o fi, lasă-mă 
pe mine să circul şi să observ. Îţi garantez că o să aflăm 
totul... 


Poate ar fi spus mai multe, îl apucase cheful să facă pe 
grozavul, era prima oară de când se cunoşteau când Lai se 
afla într-o stare de relativă inferioritate față de el, dar în 
momentul acela apăru blondina țepoasă, încrucişarea dintre 
o vampă şi un arici. 


— Frumugşelule, e cazul să-ți vizitezi spaţiul în care vei locui 
printre noi, sau dacă te mănâncă tălpile, plimbă-te pe unde 
vrei, cu o excepție: încăperea asta. Prietenul tău are treabă. 


Angelo bombăni ceva în şoaptă, dar nu îndrăzni să se 
opună. Făcu un semn de salut spre cel întins în pat, apoi 
ieşi. 


Lai întrebă, fără curajul lui obişnuit: 


— Ce-i cu mine? După ce scrie în fişă, n-ar trebui să mai fiu 
în viaţă... 


— Şi cine-ți spune că trăieşti? se rățoi la el madam 
Edelweiss. 


— Păi stai de vorbă cu mine, deci nu-s mort... 
— Ţi-am zis eu că eşti mort? se uimi sora şefă. 
Lai simţi că se învârte camera cu el. 


— Adică nu-s nici mort, nici viu? 


— Ei, nu chiar aşa, se îmblânzi un pic scorpia lucrurile nu-s 
chiar atât de simple... O să-ți explice Cristi - doctorul 
Salvatore - mâine dimineață, la vizită, ceea ce se cuvine să 
ştii. Deocamdată stai liniştit, nu-ți mai pune întrebări fără 
răspuns. Ai răbdare, totul se va lămuri - sau te vei face 
bine, că de aceea ai venit la noi. Ce te interesează, de fapt, 
să te vindeci sau să afli răspunsuri care, oricum, depăşesc 
puterea ta de înțelegere? 


Boarfa dracului! Auzi, care depăşesc puterea mea de 
înțelegere! De unde ştii tu ce-s eu capabil să înțeleg? Ţi-aş 
face câteva chestii să le ţii minte, chiar dacă nu le-ai înțelege 
pe deplin! 


Dar nu cârâi de loc, ca un puişor cuminte, aşteptând să 
răsară soarele şi pe strada lui... 


Femeia îl puse să se întindă pe pat, îi lipi ventuza metalică a 
analizorului pe piept, aşteptă rezultatele, apoi scoase din 
buzunar o pânză albă, de-un alb luminoscent, o scutură în 
aer s-o întindă şi, dintr-o mişcare, o întinse peste trupul lui, 
acoperindu-l din cap până-n picioare. 


Materialul subţire era rece, răspândea o răcoare bizară, 
nepământească, pătrunzătoare, care se insinua cu o iuțeală 
insesizabilă în corpul lui, strecurându-se prin fiecare nerv, 
ca şi cum ar fi cercetat ceva, ar fi căutat ceva, ar fi 
comunicat ceva... Lai simţi că se afla într-un spațiu staniu, 
un loc al detaşării, undeva unde nu există nici viață, nici 
moarte, o chestie atât de ciudată, că în mod normal ar fi 
trebuit să-l apuce groaza, dar îi era indiferent ce se întâmplă 
cu el, nimic nu avea importanţă, cel puţin pentru moment... 


Sub pleoape izbucniră scântei albastre, mărunte, ce 
explodau în vâlvătăi sinilii, se spărgeau în cioburi sclipitoare 
de acvamarin, care se transformau în fâşii luminoscente de 


jad, ce se fugăreau în viteză, pe trasee complicate, veşnic 
schimbătoare şi mereu aceleaşi... 


Treptat, imaginile se întunecară, deveniră beznă întunecată, 
fără culoare, fără formă, a cărei mişcare - cum poţi oare să 
percepi mişcarea beznei? - se potoli, încetul cu încetul, 
devenind o staționare apăsătoare, copleşitoare... 


Lai deschise gura să ţipe, dar ţipătul se opri undeva, în 
intenție, se topi în acea nemişcare generală... Auzi, de 
undeva, de la celălalt capăt al universului, o şoaptă 
mângâietoare, liniştitoare: 


— Dormi, dormi, nimic nu contează acum, poate mâine, dar 
nu acum... 


I se supuse şi se cufundă în somn, fugind de întrebări... 


2. 


Individul se uita la el calm, fără să dea semne de enervare, 
dar fără pic de înțelegere sau de compasiune, cu o figură 
impasibilă, de automat lipsit de inițiativă sau simţire. 


— Domnule pacient, calculatorul nostru nu  greşeşte 
niciodată! Dacă a transmis că veți fi instalat la secția umani, 
aşa voi face! Rolul meu este să dirijez bolnavii către locul 
desemnat, nu să discut decizia respectivă. După ce veți 
ajunge la destinație, veți avea cu cine să discutațţi, iar dacă 
medicii vor ajunge la concluzia că trebuie să fiți repartizat în 
altă parte, vor face tot ce-i necesar pentru ca tratamentul să 
fie de calitate. Vă rog, deci, să nu mai discutați şi să mergeţi 
acolo unde vă va conduce însoțitorul ce v-a fost repartizat. 


Renngy cârâi jalnic, dezorientat, apoi decise să se lase în 
voia sorții. Tipul ăla bărbos, în robă albă, părea imposibil de 


convins. Se întoarse spre însoțitor, un băiat tânăr, cu plete 
blonde, cu o figură frumoasă, nevinovată, imberbă, de nu-ţi 
dădeai prea bine de-i fată sau băiat, şi-i spuse cu glasul 
scârțâitor, parcă artificial, sintetizat, pe care-l are orice 
klomb când vorbeşte o limbă omenească: 


— Să mergem unde a spus prea onoratul şi stimatul domn! 
Mă supun cu recunoştinţă şi am încredere deplină în 
infailibilul dumneavoastră calculator, chiar dacă mintea 
mea proastă crezuse că pot fi tratat mai bine printre cei din 
specia mea, făpturi nepricepute şi demne de milă! 


Băiatul (fata?) nu-şi modificase zâmbetul fals amabil, ce 
sugera totuşi o atitudine de superioritate, şi se grăbise să ia 
bocceaua de jos. 


— Vai, domnule, nu se poate, piui disperat Renngy, 
încercând să-şi recupereze bagajul. 


Însoţitorul îi împinse gheara de-o parte, fără prea multă 
considerație, şi-i zise, cu glas ferm: 


— Domnule pacient, la noi există reguli stricte. Vă rugăm să 
vă conformați, ca să nu ne produceţți necazuri. Conform 
regulamentului, însoțitorul trebuie să menajeze bolnavii, să 
nu le permită să facă vreun efort care să le pună sănătatea 
în pericol. Eu nu-mi fac decât datoria, nu intenționez să vă 
fac să vă simțiți stânjenit, cât despre posibilitatea că v-ar 
fura cineva avutul... sper că nu v-a trecut prin minte o 
asemenea posibilitate! 


— Vai, domnule! exclamă îngrozit klombul, nici vorbă, am 
toată încrederea, nici vorbă, dar să-mi cărați dumneavoastră 
mie bagajul, mie, un umil şi amărât servitor! 


— Eu sunt servitorul aici, domnule, îi aduse la cunoştinţă 
blondul imberb, cu o voce rece, impersonală, lipsită de orice 
emoție, iar Renngy simți că-i îngheaţă aripile, auzindu-i 
fraza ce suna ca o sentință. Aşa spune regulamentul, eu îl 
respect, respectați-l şi dumneavoastră! 


Rengy dădu supus din cap, oscilându-şi gâtul lung, şi decise 
să se supună. Oamenii aveau atâtea reguli ciudate! Pe 
Dududum nici gând să aibă un servitor uman, deşi câtiga 
suficient de mult ca să-şi permită unul. Ar fi fost linşat de 
îndată ce-ar fi făcut cunoscut că-i trecuse un asemenea 
gând prin minte! Egalitate, egalitate, dar fiecare trebuie să-şi 
cunoască locul în societate! 


Se luă după individul asexuat, ce părea că-şi lăsase 
sentimentele la vestiar, şi urcă pe o platformă metalică, ce 
se puse imediat în mişcare, alunecând lent de-a lungul 
coridorului alb. 


Strălucirea albă a pereţilor, plafonului şi podelei era, într-un 
fel, artificială, acoperind contururi şi colțuri, lăsând 
impresia că te aflai într-un spaţiu nedelimitat, iar aspectul 
de mărginire fusese creat doar pentru liniştea celor ce 
pătrundeau în el, pentru a înlătura senjaţia de vertij pe care 
ar fi avut-o orice ființă conştientă ce şi-ar fi dat seama în ce 
spațiu nimerise. 


Renngy piui neajutorat şi închise ochii, trăgând pleoapele 
groase peste globurile oculare mari. Simți că viteza 
platformei creşte, simți vâjâitul aerului din jur şi-l cuprinse 
amețeala. Se înfăşură în faldurile aripilor, bâgându-şi capul 
sub ele, să nu mai vadă nimic, să nu mai simtă nimic... 


Apoi, lin, platforma se opri. 


— Fiți bun, domnule, şi urmaţi-mă! se auzi din nou vocea 
inexpresivă, cu politețea ei lipsită de sentiment. Am ajuns, 
iar sarcina mea a fost îndeplinită. Vă rog să vă instalați în 
camera aceasta şi să aşteptaţi până când va sosi cel care vă 
va examina. 


Renngy îşi strânse aripile, deschise ochii şi privi în jur. 


Se afla pe un coridor cu înfăţişare normală, tot alb, dar de- 
un alb suportabil, natural. În fața unei uşi deschise. De 
altfel, cât vedeai cu ochii, pereţii coridorului erau ciuruiți de 
uşi, majoritatea închise. Nici una nu avea număr sau alt 
semn de identificare. În afară de ei doi - omul care-i 
deschisese uşa, cu un gest ce-l invita să intre şi el, klombul 
stingher, puţin cam şui - nu se afla nimeni care să păteze 
albul imaculat, fără sfârşit, ce se topea, în depărtare, tot 
într-o pată de alb... 


Renngy pătrunse în încăpere şi se opri, neştiind ce să facă, 
ce să spună. Camera, de-un alb la fel de orbitor ca şi cel din 
sala de primire, avea în mijloc un cuib comod, din ramuri de 
şuinşilă, ramuri verzi, proaspete, moi. În afară de el, nimic. 


Individul blond aşeză cu grijă bocceaua pe podeaua netedă, 
făcu o plecăciune scurtă, distantă, şi ieşi pe uşă. Renngy, 
speriat şi nelămurit, fugi iute după el, să-l întrebe ce urma 
să se petreacă, să-i ceară lămuriri, să mai audă măcar o 
dată un glas, fie el şi unul lipsit de simțământ, dar când 
ajunse pe coridor, acolo nu se afla nimeni. Dispăruse şi 
platforma metalică pe care sosise. Coridorul era pustiu, o 
înşirare de uşi închise, albe, pe pereţii albi... 


Se întoarse în încăpere şi se ghemui în cuib, trăgându-şi 
aripile peste cap, să nu mai vadă atât alb, să nu audă nimic, 
cu inima cât un purice, de parcă din pereţii aceia imaculați 


putea să iasă oricând un zangor înfiorător, care să-l înghită 
pe nemestecate... 


Surprinzător, somnul veni imediat, îi turnă sub pleoape ulei 
moale de tamarină şi în minte uitarea. 


Nu mai ştiu că se afla pe Caduceus, nici de ce ajunsese 
acolo. 


Visa visul lui favorit, cel în care zbura sub cerul albastru, 
fără nori. Zbura la mare înălțime şi, spre deosebire de 
realitate, zborul nu-l speria, era plăcut, se simțea sigur pe 
sine, ca un adevărat stăpân al văzduhului. În jur pluteau 
zdornici mărunți, tocmai buni de mestecat, ce nu se 
îndepărtau de el, rămânând mereu la îndemână, pentru 
momentul în care i se va face foame. Numai că în vis nu i se 
făcea niciodată foame, îi era de ajuns să ştie că hrana acea 
delicată zbura pe lângă el... Zdornicii aveau culoarea violetă, 
exact aceea pe care o căpătau când erau bine gătiți, nu cea 
verde crud a făpturilor încă vii. Dar zburau şi ciripeau 


gingaş... 


După un timp - ca întotdeauna în visul lui favorit - se 
plictisi să plutească, să planeze fără să facă nimic. Îşi 
strânse aripile lângă trup, plonjă spre sol, apoi, când viteza 
de coborâre deveni ameţitoare, deschise aripile şi descrise o 
curbă, înălțându-se spre soarele din depărtare. Apoi bătu 
lent aerul cu aripile lui — care în vis erau enorme, puternice 
- impulsionând tot mai mult înălțarea, până când planeta 
de dedesubt nu se mai văzu, rămăsese singur pe cerul 
albastru, cerul îi aparținea doar lui, atunci încetă mişcarea 
membrelor, se mulțumi să se lase purtat de curenții 
ascendenți de aer, ridicându-se încet... 


Singur într-un ocean de albastru... 


Topindu-se în albastru... 

Trupul lui topindu-se în aerul albastru. 

Mintea lui topindu-se în aerul albastru. 

Gândurile lui topindu-se, diluându-se în aerul albastru. 


Până nu mai rămase nici măcar o urmă de gând, doar o 
conştiinţă vagă că există, conştiinţă ce dispăru curând, 
rămase doar albastrul singur, atotcuprinzător, 
atoatestăpânitor... 


lar Renngy dormi somnul odihnitor, apropiat neființei, al 
uitării de griji. 


Când se trezi - mult timp după ce visul încetase — senzația 
de bucurie, de lipsă de orice motiv de îngrijorare, nu 
dispăruse încă. 


Rămăsese cu ciocul căscat, a zâmbire. 


După un moment, începu să se întrebe ce căuta în cuibul 
acela moale. Nu-şi amintea cum ajunsese acolo, chiar dacă 
anumite scene îi erau proaspete în memorie. Da, mersese pe 
un coridor, în urma unui uman interesant, care insistase 
să-i care bagajul... Va avea grijă ca scenele acelea să fie 
trecute întrun vis favorit (nu chiar atât de favorit ca acela cu 
zborul), era păcat să rămână rodul unui vis obişnuit. 


Ce se întâmplase? 


Încercă să reconstituie ultimele evenimente de care-şi 
amintea. 


Consfătuirea de la frații Donner, preacinstiții şi prea onorații 
săi stăpâni. Da, imaginile erau limpezi, trebuia să se ducă 


se afle dacă ştia cineva de un klomb cu trei braţe... Ajunsese 
la Sfatul Cuiburilor - cu certitudine, chiar dacă imaginile 
deveniseră neclare - şi-l întrebase pe Kleos -— oare pe Kleos? 
nu-şi aducea prea bine aminte... — despre un azur schilod. 
Panss - da, Panss fusese, era sigur - spusese că întâlnise 
un argintiu fără un braț... După care treburile se 
încurcaseră, nu mai zărea nimic inteligibil, doar flăcări de 
blaster şi sânge, flăcări şi durere vizibilă clar... 


Cum ajunsese de la Sfatul Cuiburilor în încăperea aceea? 


Întrebarea fără răspuns începu să i se rotească prin minte, 
ca o tornadă ce întuneca totul, îndepărta orice urmă de 
gândire, producându-i dureri insuportabile, inimaginabile... 


Renngy scoase un cârâit strident, apoi se prăbuşi pe spate 
în cuib, rămânând întins acolo, cu aripile în lături, 
nemişcat, cu negura învolburată agitându-se în craniul lui 
mărunt... 


— Părea atât de normal, când s-a prezentat la camera de 
gardă, că n-a bănuit nimeni nimic. Acţiona foarte logic, 
foarte corect, iar automatismele, atât cele verbale, cât şi cele 
de comportare, corespundeau tuturor standardelor. 


— Un klomb atât de bine educat, încât până şi într-o 
asemenea stare s-a purtat cum se cuvine! 


A doua voce era un pic ironică, prima fusese doar îngrijorată 
şi jenată. 

Cine discuta lângă el? Vocile, fără îndoială, aparțineau unor 
umani. 


Nişte umani discutau lângă cuibul lui! Iar el stătea întins, 
cu ochii închişi! 


Renngy sări brusc în picioare şi, încă înainte de a se fixa ca 
lumea pe podea, îşi înclină trupul - tot trupul, nu numai 
gâtul — într-o plecăciune umilă. 


— Iertare, prea onorați stăpâni, iertaţi-l pe prea netrebnicul 
vostru rob, deşi nu-i demn de mila voastră... 


— Şi-a revenit, mormăi prima voce. Probabil că a apucat să 
audă ultimele noastre fraze. 


— Presupun că ai dreptate. 
— Ştii că am dreptate. 
Renngy se îndreptă un pic şi privi pe furiş. 


În fața lui stăteau doi oameni - un bărbat şi o femeie. Prima 
voce aparținea femeii, a doua bărbatului, nu încăpea vreo 
îndoială. 


— Probabil că te întrebi unde te afli şi cum ai ajuns aici, zise 
bărbatul, cu amabilitate. 


— Aveţi dreptate,  preacinstite stăpân.  Nevrednicul 
dumneavoastră servitor, zăpăcit şi fără minte, ca toţi cei din 
neamul lui, nu ştie ce-a făcut şi-i convins că merită cea mai 
cruntă pedeapsă pentru toate prostiile săvârşite, chiar dacă 
pentru moment nu-şi aminteşte nimic... 


— N-ai făcut nici o prostie, dragul meu, îl întrerupse 
bărbatul. Dimpotrivă, ai acționat extrem de lucid, mai logic 
decât ar fi acționat stăpânii tăi într-o asemenea situație. 


Auzind glasul blând, liniştitor, Renngy îndrăznise să ridice 
capul complet şi să-i privească atent pe cei ce se aflau în 
fața lui. Bărbatul, de vreo treizeci de ani, îmbrăcat într-un 
halat alb, era slab, purta plete şi barbă, ambele destul de 


lungi, negre, dar tunse cu grijă. Femeia, scundă, dolofană, 
avea o chică roşcată, zburlită, ce contrasta puternic cu 
halatul albastru. 


— Sunt doctorul Salvatore, se prezentă tânărul în alb, iar 
dânsa este asistenta şi colega mea, domnişoara Heiliggeist. 
Te afli pe planeta-spital Caduceus, iar noi doi vom avea grijă 
de sănătatea ta. 


— Într-un spital? croncăni surprins klombul. Şi mă îngrijesc 
medici umani? 


Era atât de mirat, că uitase să folosească expresiile de 
politețe, expresii pe care le folosise când sosise pe planetă, 
deşi era în stare de şoc. 


— Cum am ajuns aici? se grăbi el să întrebe, iar după o 
clipă adăugă: preaonorați stăpâni. 


— Nu-i nevoie să foloseşti formulele alea exagerate când 
vorbeşti cu noi, îi zise, cu voce blândă, asistenta cea 
grăsuţă. 


— Am înțeles, preaputernică stăpână, se supuse iute 
klombul. 


Femeia râse. 


— Nici nu-ți închipui cu ce persoană puternică vorbeşti... 
Cristi, îi povesteşti tu, sau continuu eu? 


Bărbatul făcu un gest cu mâna dreaptă, invitând-o să 
vorbească mai departe. 


— Deci, domnule klomb, numit în limbaj uman Renngy, 
trebuie mai întâi să-ți spunem cum ai ajuns aici, apoi de ce 
suferi şi, în final, cum poți fi vindecat. Stăpânul tău, Max 


Donner, te-a trimis să afli ce-i cu klombul albastru, fără un 
braț. Ca urmare, te-ai dus la Sfatul Cuiburilor şi ai tras de 
limbă pe cei de-acolo. Ai aflat ceva la care nu te aşteptai: 
klombii erau implicați în complot. Sigur, doar câțiva, dar 
ceilalți se simțeau obligați, din solidaritatre de rasă, să-i 
ascundă. Ca urmare, s-a creat o contradicţie foarte 
puternică între două fidelități: cea față de stăpân şi cea față 
de cuib. Cuiburile nu erau implicate în totalitate, nu era o 
politică a rasei, altfel fidelitatea față de cuib ar fi fost mai 
puternică decât cea față de stăpân, era vorba de două 
simțăminte relativ egale. Discuţia dintre ceilalți klombi 
prezenți - fără obligaţii față de Donner - a degenerat iute în 
încăierare. Dar tu ai făcut un blocaj mental. Ai simțit nevoia 
să evadezi dintr-o lume contradictorie. Unde să fugi? Ţi-ai 
amintit de planeta-spital, unde sunt vindecate toate ființele 
inteligente. Şi ai decis că doar acolo poate exista scăpare. 
Te-ai dus de îndată la cosmoport, te-ai îmbarcat pe-o navă 
ce se deplasa în direcția aceasta, te-ai prezentat la camera 
de gardă şi ai cerut să fii spitalizat. 


— lar preaonorabilul calculator m-a repartizat la secția 
umană! îşi aduse aminte Renggy. 


— Bineînţeles, pentru că boala ta a fost provocată de umani. 
Suferi de o criză de conştiinţă, produsă de cunoaşterea 
faptului că stăpânul tău nu acționează corect, că-i o ființă 
ce nu merită devotament, cu atât mai puţin să sacrifici 
pentru el credința pe care o datorezi cuibului. Dar 
condiționarea ta - ce implică supunere absolută față de 
stăpân - nu permite nici o abatere, nici măcare la nivel de 
gând, față de fidelitatea față de Donner. Până în momentul 
crizei, acțiunile stăpânului tău nu intraseră în contradicție 
cu cele ale cuiburilor, dar când a apărut conflictul... Eşti o 
făptură cu un simț al onoarei aparte, exagerat chiar, dragă 
Renngy! În asemenea cazuri, oamenii se pot refugia într-o 


lume a subconştientului, într-o nevroză, dar klombii au prea 
multă onoare. La ei nu există alternative. Ai hotărât că 
pentru cei de pe Dududum eşti mort, până vei decide care 
fidelitate trebuie respectată. Ca urmare, până atunci nu mai 
aparții vreunei lumi. Vei rămâne aici, iar noi, oamenii, vom 
face tot ce trebuie ca să te ajutăm să decizi singur ce cale vei 
urma. Pentru că doar tu poți decide, dar rupt de cuib şi de 
cei din rasa ta, trăind printre oameni. 


— Şi cum mă veți ajuta? piui jalnic Rengsy. 


— Asta-i o treabă care ne priveşte, zâmbi amabil medicul cel 
tânăr. Tu lasă-te, doar, în grija noastră... 


— Ascult şi mă supun, cloncăni cu glas slab klombul. 


Asistenta cea dolofană îi făcu semn să se aşeze în cuib, iar 
alienul - conform afirmației anterioare - se supuse. 
Domnişoara Heiliggeist scoase din buzunarul halatului o 
pânză albă, lucind mătăsos, şi o întinse peste creştetul lui. 
De îndată, Renngy simți cum pleoapele coboară, iar în 
întunericul ce se ivise sub ele pătrunse imediat albastrul 
cerului senin, iar el se avântă în zbor, cât mai sus, cât mai 
iute, topindu-se în azur... 


3. 
Desfă picioarele, putoare mică! 


Nu, tati, nu, lasă-mă, mă doare! 


Mami, mami, n-am vrut, n-am vrut, N-AM VRUT! 


Taci, scârbă, ce-o să mă fac singură pe lume, o să mor de 
foame fără bărbat, nenorocito, nu-ți puteai desface 
picioarele alea amărâte, te-au apucat pandaliile, da lasă că 
te învăţ eu minte! 


Desfă picioarele, putoare mică, iar tu, hăndrălăule, treci la 
treabă! Şi spune bogdaproste, să fie de sufletul lui Tănase, 
de-a murit din cauza unei putori! Să se pregătească 
următorul! 


Desfă picioarele, putoare mică, n-o să te ținem la orfelinat 
de pomană! 


Mimoza Tănase, de bună voie şi nesilită de nimeni accepți 
să fii guard and servant a domnului Max Donner la bine şi 
la rău, la bucurie şi la necaz, până moartea vă va despărți? 


Accept. 
Desfă picioarele, putoare mică, vreau să mă relaxez un pic. 
AaaaaaaAAAAAAAAA! 


— Visează. 


— Coşmaruri. Este în stare foarte proastă, va fi greu de 
reparat. Dar vom face şi asta, meşteri mai buni ca noi mai 
rar. 


— Nu există, vrei să spui. 


Coşmarul încetă brusc. Durerea încetă şi ea. Mimoza 
deschise un ochi - doar unul, cel omenesc, celălalt nu 
funcționa. 


— Stai liniştită, domnişoară, va trebui să-ți scoatem toate 
implanturile, să te demontăm complet, să te reparăm şi 
după aia să te montăm la loc. O să fii ca nouă. Dacă o să 
vrei. 


— Cum adică dacă o să vreau? se miră Mimoza, cu o voce 
hârâită. Ce-i cu mine, am orbit? Nu văd nimic! 


— Am uitat că nu vezi decât într-o gamă redusă a 
spectrului. 


Se auzi un pocnet slab - fusese acționat un comutator -— iar 
încăperea se lumină. O încăpere albă, cu pereţi lucitori. Şi-o 
lumină albă. Orbitoare. 


Putea să vadă, deşi văzul o îndurera. Vru să se ridice, dar 
nu reuşi. O ţinea ceva sau nu-i mai funcționau membrele? 


— Stai liniştită. Eşti nefuncţională, ai fost adusă la reparat. 
Te afli în secţia pentru ființe electronice a spitalului de pe 
Caduceus. Te vom face ca nouă. Dacă vei dori. 


Dacă vei dori. Vocea aceea metalică menționa lucrul acesta 
pentru a doua oară. 


— Cum adică dacă voi dori? se minună Mimoza. Orice om 
vrea să se vindece. Să mă vindec, nu să fiu reparată! Nu-s 


un prăjitor de pâine, să fiu reparată! Sunt om, ce naiba! Şi, 
de fapt, ce s-a întâmplat cu mine? Ce caut aici, de ce nu-s 
într-un spital omenesc? 


Reuşi să ridice un pic capul şi să-l întoarcă într-o parte. 
Atunci văzu sursa glasului ce-i vorbise până atunci. Un 
robot pentru reparații, o cutie metalică, cubică, având latura 
de vreo treizeci de centimetri, din care ieşeau o mulțime de 
brațe, ce aveau la capete tot felul de instrumente. Alături de 
robot, un altul, destul de asemănător. Numai că primul era 
alb — de acelaşi alb sclipitor, ca şi pereţii încăperii — iar al 
doilea era albastru. 


— În primul rând, începu robotul, metodic, să ne 
prezentăm. Sunt doctorul Salvatore, iar aceasta este 
asistenta mea, cu grad de meşter şef, domnişoara 
Heiliggeist. Noi te vom repara. Sau, dacă doreşti, te vom 
vindeca. În al doilea rând, să-ţi explicăm ce s-a întâmplat cu 
tine. Ai suferit traumatisme mentale grave în copilărie, ca 
urmare a unor molestări şi agresiuni fizice. Întâmplător, de 
fiecare dată când ți s-au întâmplat acele lucruri grave, 
agresorii au folosit o anumită expresie jignitoare. În mintea 
ta s-a format o legătură cauză-efect între expresia aceea şi 
suferință. Printr-un joc al hazardului, stăpânul tău, Max 
Donner, a folosit, într-un moment de enervare, aceeaşi 
expresie. În momentul acela, s-a declanşat o reacţie 
neaşteptată - şi nebănuită de proiectant, care nu cunoscuse 
acest amănunt deosebit de important - reacţie care s-a 
materializat prin funcţionarea defectuoasă a tuturor 
componentelor electronice. Au luat-o complet razna, ai făcut 
o pană generală, ai încetat să funcționezi. Implanturile 
vaginale au intrat pe reacţia de apărare. Legăturile cu 
exteriorul au fost întrerupte. Ai intrat, din punctul nostru de 
vedere, într-o comă profundă. Nici creierul tău, uman încă, 


n-a rămas neafectat. Ai nevoie de reparaţii capitale, de 
înlocuiri de componente şi subansambluri. 


— Ce caut aici? De ce nu-s într-un spital? răcni din toate 
puterile, disperată, Mimoza. Sunteţi nebuni? Sunt om, nu 
maşină! Duceţi-mă într-un spital! Duceţi-mă printre oameni! 


Apoi închise ochii şi şopti: 
— Nu-i posibil! Nu, coşmarul continuă! 


— Nu-i nici un coşmar, interveni al doilea robot. Este pura 
realitate. Ai face bine s-o accepţi, dacă vrei să reuşim să 
facem ceva pentru tine. Orice vindecare este, în principal, 
rezultatul eforturilor pacientului de a reveni la starea pe 
care el o consideră normală. 


— Să-ţi explicăm de ce nu eşti într-un spital omenesc, 
pentru că, indiferent dacă ne crezi sau nu, te afli într-un 
spital, îi explică sfătos primul robot, cel care se autonumise 
ca fiind doctorul Salvatore. Pentru ființe electronice. Am 
preferat să nu te ducem printre oameni pentru că starea ta 
fizică se datorează oamenilor. Reacţia ta ar fi putut fi extrem 
de violentă la prezența acestora, pentru că acum nu eşti în 
stare să discerni cine ţi-e prieten şi cine ţi-e duşman. În al 
doilea rând, spitalul tot spital rămâne, indiferent pentru 
cine-i făcut. 


— Am ajuns la balamuc, gemu Mimoza, şi nu-s în grija 
doctorilor, ci pe mâna nebunilor! Ce fel de spital poate avea 
ca pacienți făpturi electronice? Există aşa ceva? 


— Bineînţeles că există. 


— O făptură are viață! 


— Şi făpturile electronice au. Trăiesc, se îmbolnăvesc, mor. 
Ce vrei mai mult de-atât? 


— Viaţa înseamnă reproducere, capacitatea de a da naştere 
unei alte vieți, de a avea urmaşi! 


— Şi făpturile electronice se înmulțesc, numai că prin alte 
mijloace decât cele biologice. De altfel, şi acestea se 
înmulțesc în moduri extrem de diferite, pornind de la simpla 
diviziune şi terminând cu cea sexuată. 


— Dar ființele au simțuri, au simtire! 


— Şi făpturile electronice au. Dă-mi voie să-ți explic ceva. 
Cu mult timp în urmă, oamenii au început să se teamă de 
calculatoare. Cu cât acestea deveneau mai inteligente şi 
căpătau capacitatea de a se autoinstrui, cu atât oamenii îşi 
dădeau seama mai mult că acestea se puteau lipsi de autorii 
lor. Mai mult, exista temerea că maşinile gânditoare s-ar 
putea răzvrăti, că ar putea dori să devină stăpânii 
oamenilor. Dar nu revolta în sine îi speria pe oameni, cât 
ideea că vor fi înlocuiți de maşini. Ar fi acceptat ca civilizația 
lor să fie înlocuită de cea a delfinilor, şobolanilor, câinilor, 
eventual de cea a unor alieni, dar nu suportau ideea de a fi 
înlocuiți de maşini. Fără să-şi dea seama că maşimile pe 
care le construiseră ei erau echivalentul unor organisme 
extem de primitive, iar făpturile electronice însemnau, pe 
scara evoluției, un pas foarte important, bazat pe un altfel 
de ciclu metabolic, pe un alt soi de inteligență. Făpturile 
electronice reprezentau un altfel de viață, care avea şi el 
dreptul la existență şi la înțelegere. lar tu, Mimoza, 
reprezinți un hibrid, îmbinând componente omeneşti cu cele 
electronice şi mecanice. 


— Sunt obosită, gemu Mimoza. Dacă puteţi face ceva pentru 
mine, bine. Dacă nu, lăsați-mă să mor şi nu mă mai chinuți. 
Imi ajunge, am trecut prin prea multe, nu mai pot... 


— Linişteşte-te, draga mea! interveni  meşterul-şef 
Heiliggeist. Ai încredere în noi. 


Apoi, cu un gest iute, aruncă asupra Mimozei o pânză 
metalică. Curvasasina simți suprafața rece atingându-i 
pielea, răceala aceea liniştitoare se transmise în tot trupul, 
potolind durerea, înlăturând amintirile, aducând în minte 
repaosul pe care-l dorea... 


Trei acțiuni  dezorientate, dar 
completative 

l. 

Doar dacă vrei. 


Doctorul robot îi menționase de două ori lucrul acesta. Ca şi 
cum ar fi presupus că s-ar putea să nu vrea să se vindece. 


Ba nu, afirmaţia fusese făcută în alt context. 
O să fii ca nouă. 


Adică aşa cum fusese înainte de accident, de stricarea ei, de 
pană, de nefuncționalitate. 


Deci să redevină curvasasină. 


De ce n-ar fi vrut? 


Trăise zile frumoase ca mercenară şi amantă a unui om 
bogat, răspândind groază în jurul ei, având la dispoziție un 
lux despre care nu bănuise că există pe lume în anii crunți 
ai copilăriei şi adolescenţei. 


Până când Donner, de obicei manierat şi oarecum speriat de 
ea, izbucnise, într-o criză de mohoreală violentă: desfă-ți 
picioarele, putoare mică! 


Un ordin stupid, fără rost, pentru că i-ar fi satisfăcut, 
oricum, orice dorință, nu avea nevoie să se răstească la ea. 


Iar viața ei frumoasă, îmbelşugată, luase sfârşit brusc, într- 
o izbucnire de scântei a circuitelor implanturilor ei, care se 
scurtcircuitaseră. 


Însă fusese viață, cea pe care o dusese? 


Sigur, avusese la dispoziție tot ce-şi dorise, tot ce avusese 
nevoie, fusese tratată ca o jucărie scumpă, prețioasă şi 
folositoare, dar fusese tratată un singur moment ca o ființă 
umană? 


Nu, doar ca un instrument pentru sex şi ca o armă extrem 
de periculoasă, adică tot un obiect. 


Un obiect care gândea, din când în când. 
Dacă gândea. 


Pentru că acum, când nu avea altceva de făcut, şi gândea, 
îşi dădea seama că se ferise, ani de zile, să gândească. Se 
ferise să-şi dea seama în ce stare ajunsese. Se 
dezumanizase complet, nu mai avea sentimente, nu mai 
avea plăceri, nu mai avea dorințe. 


Medicii de aici ştiuseră ce fac, când o aduseseră la secția de 
maşini. Era doar o maşină, lipsită de simțire, gata să-şi 
desfacă picioarele când dorea Max, să omoare duşmanii 
acestuia (sau cei care nu-i erau pe plac), fără mustrări de 
conştiinţă, fără întrebări, fără îndoieli. Stăpânul avea 
întotdeauna dreptate, stăpânul era Dumnezeu, iar ea 
trebuia să se supună. 


Până când moartea vă va despărți. 
Nu-i despărțise moartea. 


Doar un accident. Deci, dacă o vor repara - da, repara, ca pe 
orice maşină - urma să redevină proprietatea lui Max 
Donner. Să-şi reia activitatea de amantă gata oricând de 
orice, şi de paznic infailibil, fără odihnă şi care nu dă greş 
niciodată. Care nu primeşte niciodată mulțumiri, nici 
bacşiş. Cine mulţumeşte sau răsplăteşte un obiect? 


Asta dacă acceopta să fie reparată. 
Dar dacă nu accepta? Ce alternative avea? 


Mai mult ca sigur că exista măcar o alternativă, altfel 
robotul-medic n-ar fi insistat. De parcă s-ar fi străduit să-i 
atragă atenția asupra unui lucru pe care ea l-ar fi trecut cu 
vederea. 


Deci, ce alternative avea? 
Să redevină om întreg, femeie pe deplin. 
Să se întoarcă în lume. 


În care lume? Lumea în care nu exista decât desfă-ţi 
picioarele, putoare mică? 


Hai să presupunem că s-ar fi descurcat într-un fel, că n-ar fi 
fost nevoită să fie instrument sexual al nimănui, bărbat sau 
femeie. Ce-ar fi făcut? Din ce-ar fi trăit? Nu ştia nici o 
meserie, nu avea obişnuința vieții în societate. 


Pensia. 


Da, avea dreptul la o pensie din partea Asociaţiei Guard and 
Servant. 


Numai că o asemenea pensie se acorda unei membre care 
nu mai era funcțională, care nu mai găsea angajament. De 
fapt, o iluzie. Nu existase şi nici nu exista vreoo beneficiară 
a acelei pensii. Curvasasinele mureau tinere, sperând că vor 
ajunge, cândva, să se retragă din activitate. 


Cine suportase cheltuielile de spitalizare? 


Numai drumul până aici costase o avere, şi nu-l vedea pe 
Max să arunce banii fără un câştig serios. Mai mult ca sigur 
că suma fusese avansată de Asociaţie, din fondul de 
întrajutorare în caz de boală sau accident. Ăsta era un fond 
folosit des, mai toate fetele pățeau, mai devreme sau mai 
târziu, câte ceva. 


Tot semenele ei avuseseră grijă de ea... 


Nu avea nici un rost să se gândească la posibilitatea de a 
reveni om. Sigur, cei de aici aveau priceperea s-o facă la loc 
cum fusese cândva, înainte să se apuce de meserie, dar nu 
i-ar fi folosit la nimic. 


Nu-i convenea însă nici să se întoarcă la starea de amantă 
disponibilă oricând, un fel de femeie gonflabilă mai 
perfecționată. I-ar fi plăcut să rămână în rândul Asociaţiei, 


dar fără teama că ar fi putut să audă din nou fraza care s-o 
scoată din circulaţie. 


Asta ar fi fost posibil doar dacă ar fi fost lipsită, aproape în 
totalitate, de ce mai rămăsese din trupul ei omenesc. Să 
devină un robot de luptă din plastoțel, având doar creierul 
omenesc. 


Atunci s-ar fi putut dedica doar sarcinilor de pază, fiind 
scutită de mizeria cărnii... 


Ar trebui să discute chestia asta cu aşa-zisa domnişoară 
Draci-bălțaţi, că nu-i reţinuse numele - ce fel de domnişoară 
putea fi maşinăria aceea din oțel cromat? - şi, dacă treaba 
era fezabilă, să le ceară celor din spitalul minune să treacă 
imediat la fapte. 


Da, doctorul ştiuse de ce-o internase la secţia pentru 
maşini... Ştiuse de ce-i făcuse sugestia aceea mascată. Îi era 
recunoscătoare şi va ține seama de sfatul lui, va discuta 
neapărat cu asistenta-robot. 


Dar când domnişoara Heiliggeist intră în salonul ce semăna 
cu un atelier, Mimoza nu apucă să-i spună nimic, robotul 
meşter-şef n-o lăsă să scoată un cuvânt, îi turui repede că 
vor discuta după ce-şi va face efectul tratamentul, aruncă 
peste capul ei îndurerat de-atâtea gânduri pânza metalică 
pe care-o folosise şi rândul trecut, cufundând-o, ca şi 
atunci, într-un somn greu, odihnitor, fără vise sau 
coşmaruri. 


2. 


Dar Lai n-a discutat a doua zi cu doctorul Salvatore. Nici în 
a treia, nici în a patra... 


Timpul trecea, iar lucrurile porniseră pe un făgaş bizar, 
totul se desfăşura într-o atmosferă de indiferență, de 
evenimente mărunte, lipsite de importanţă, de rutină 
cotidiană obositoare, plictisitoare... Cel puţin o dată pe zi, 
sora şefă apărea în cameră, întindea pânza albă, ca un 
lințoliu, peste trupul lui, cufundându-l în amorțeală, 
nemişcare şi neştiință. Se trezea de fiecare dată sleit de 
puteri, cuprins de-o lehamite de viață cum nu-şi închipuise 
c-ar putea exista. 


Vegeta, se complăcea în starea aceea în care nu gândea, nu 
acționa, nu trăia cu adevărat. 


Se afla, oarecum, în afara timpului, timpul îşi pierduse 
importanța, dar descoperise că, fără imboldul timpului, 
acțiunea nu-l mai atrăgea. 


Descoperise, cu o mirare copilărească, abandonul, lipsa de 
ambiție, viețuirea fără speranță. Nu-i păsa ce se întâmplă cu 
el, se lăsase purtat de undele line ale acelui timp care se 
scurgea static, ca valurile aproape insesizabile ale unei bălți 
(supusă mareelor, vântului sau altor influențe externe, dar 
care aveau un efect atât de puţin vizibil, încât parcă nu 
existau). Nici urmă de comparaţie cu torentul vijelios al 
timpului cu care fusese obişnuit, în care fiecare secundă 
avea valoarea ei ce nu putea fi compensată de valoarea 
altora. În timpul în care trăise, clipa era nepreţuită, o perlă 
minunată pe şiragul vieţii, trebuia să te bucuri de ea cât o 
aveai în mână, în timp ce depănai mătăniile din şirag... 
Pentru că, după ce-i dădeai drumul, nu mai puteai să te 
întorci la ea. 


Aici era altfel, ca într-un muzeu al timpului, clipele stăteau 
în vitrine, nu le puteai simți în palmă netezimea şlefuită, 
tare, fără cusur, te puteai uita la ele cât doreai, te puteai 


întoarce la un exponat văzut anterior, să-l priveşti pe 
îndelete, din toate unghiurile, până la saturație, până la 
exasperare... 


Lai simțea că treaba asta avea un rost, bănuia că i se oferea 
posibilitatea de a examina pe îndelete fapte din trecut, de a 
le trata fără grabă, cu detaşare, lipsit de subiectivismul 
deformant al fugii timpului. Că era împins ca, în lipsa aceea 
de activitate cu care nu era obişnuit, să se analizeze, să se 
judece singur... 


Cu ce scop? 


Fusese întotdeauna mulțumit de sine şi de faptele lui. Nu 
era atât de naiv încât să-şi închipuie că totul fusese perfect, 
că n-ar fi existat variante mai bune, dar, în ansamblu, 
considera că luase cele mai bune decizii care se puteau lua 
în vârtejul tumultuos al vieţii. Şi nu intenționa să-şi judece 
trecutul din perpectiva acelui timp nu înțepenit, ci amortit, 
ştiind prea bine că viața reală se desfăşura în alt ritm, unul 
nemilos, în care nu-i loc de întors, de revenit, de rectificat. 


Ca şi cum gândurile şi frământările lui ar fi fost 
recepționate, examinate, cântărite promt, urmă o reacţie 
oarecum în contradicție cu rutina de până atunci. 


De îndată ce în minte i se ivise vag, abia formulat, gândul că 
nu va face ceea ce presupunea el că se dorea a face, apăru 
madam Heiliggeist, cu o expresie de profundă dezamăgire pe 
chipu-i frumos, care-i mormăi cu o lipsă de amabilitate ce 
depăşea performanţele ei de până atunci: 


— Ar fi cazul să te mai dai jos din pat. A fi bolnav nu 
înseamnă să zaci. Mişcă-te, plimbă-te! Prietenul tău aleargă 
ca un titirez, se învârte peste tot, fără să-i pese că ne 


încurcă, îşi vâră nasul lui lung în toate. Poate că ar fi bine 
să-l imiti. 


Apoi bombăni, pentru sine (atunci de ce vorbise atât de 
tare? evident că voia să o audă): 


— Unii nu ştiu să profite de şansa care li se oferă. Se zice că 
păcatul suprem ar fi trufia. Cred că-i încăpățânarea... 


Apoi ieşi. 


Pentru prima oară de când se afla pe Caduceus, Lai se simți 
cu mintea limpede, dornic de acţiune, cuprins de 
curiozitate. De parcă i s-ar fi luat brusc un voal de pe minte, 
un voal al amorțelii şi indiferenţei. 


Redevenise cel ce fusese. 


Cât vedeai cu ochii, coridor alb, imaculat, mirosind a 
curățenie şi, dacă se putea spune astfel, a puritate. Undeva, 
la capăt, o uşă imensă. Lai trecu pe lângă mulțimea de uşi 
închise, în spatele cărora se acundeau cine ştie ce dureri — 
sau poate nimic - grăbindu-se spre ieşirea aceea luminată. 
Nu ştia prea bine ce căuta, dar ştia că prin cunoaşterea 
locului în care nimerise se va lămuri în privința a ceea ce se 
dorea de la el. 


Uşa dădea într-un spaţiu larg, un fel de parc interior, cu 
straturi de flori (majoritatea necunoscute lui) aşternute la 
poalele unor copaci înalți, ale căror vârfuri dispăreau într- 
un halo de lumină cețoasă, care ascundea vederii tavanul. 
Ici, colo, bănci din lemn-pufos moale, colorate în verde. 
Probabil că grădina era întinsă, pentru că Lai văzu un râu 
ce-o străbătea, destul de larg ca pe el să plutească bărcuţe... 


Şi, ici, colo, plimbându-se pe alei, stând pe iarbă sau pe 
bănci, legănându-se în ambarcaţiunile de pe apă, oameni în 
halate lungi, sinilii, ca acela de pe el. 


— Nu-i aşa că-i frumos? auzi o voce din spatele lui. Sunt 
foarte talentată, toată lumea spune asta... 


Se întoarse, un pic mirat, un pic enervat că fusese întrerupt 
din contemplare. Pe de altă parte, era dornic să vadă pe cea 
care se pretindea a fi autoarea parcului. 


O tânără, de cel mult douăzeci de ani, puțin cam grăsuță, 
dar frumuşică, îi zâmbea cu amabilitate, întinzându-i o 
bucată netedă de scoarță de copac-lună. Pe suprafața albă 
era desenată o casă, în fața căreia stătea un om - Lai nu-şi 
dădea seama dacă era vorba de o femeie sau de un bărbat — 
lângă un copac care îi ajungea până la umăr. Un desen ce 
părea a fi fost făcut de un copil de trei ani, care pune pentru 
prima oară mâna pe un desenstilou. 


— Nu-i aşa că-i foarte frumos? întrebă din nou tânăra. 
Muzeul din Kirry insistă să mi-l cumpere, dar nu-mi place 
să mă despart de picturile mele. Dar tu îmi eşti simpatic, îţi 
dau voie să-l priveşti şi să-mi spui cât de mult îți place. 
Sunt foarte talentată, oftă ea, dar modestia geniului mă 
împiedică să-mi expun creaţiile... Nu vreau să-i complexez 
pe privitori, înţelegi? Nu-i vina lor că natura n-a fost mai 
generoasă cu ei... 


Lai rămase cu gura căscată, privind nedumerit când la coaja 
de copac acoperită cu măzgălitura infantilă, când la femeia 
drăguță, ce-i zâmbea cuceritor. Avea, totuşi, remarcă el abia 
atunci, o sclipire ciudată în ochii albaştri, puțin cam 
bulbucațţi... Şi se sperie. Singurele persoane de care îi era 
frică erau nebunii, pentru că abaterea lor de la judecata 
normală nu-i permitea să-i manipuleze ca pe oamenii 


obişnuiţi, incoerența şi imprevizibilitatea lor îl făceau să se 
simtă pe un teren nesigur, care-i putea aluneca oricând de 
sub picioare. 


— Spune-mi cât de mult îți place, îți dau voie, insista 
femeia, cu un zâmbet larg, inocent, de copil. 


— Laudă-i tabloul, îi şopti cineva din spate. Doar câteva 
vorbe. Ce te costă? Cât să se potolească. 


— E minunat, reuşi să bâiguie Lai. O capodoperă. 
Mulţumesc mult, domnişoară, pentru bucuria pe care mi-ați 
făcut-o permițându-mi să admir un tablou atât de frumos. 


Transpirase. Niciodată nu-i ieşiseră cuvintele atât de greu 
din gură... 


— Gata, Morgane, ar trebui să te întorci în camera ta, 
interveni vocea din spatele lui Lai, iar acesta se întoarse şi 
văzu o infirmieră în halat alb, o femeie înaltă, de-o 
frumusețe  indescriptibilă dar rece, distantă, oarecum 
inumană, de ființă artificială (sau, oricum, fără patimi sau 
aflată deasupra lor). Te-ai relaxat destul, te aşteaptă munca. 


— Da, oftă tinerica durdulie, talentul înseamnă obligații... 


Le întoarse spatele şi plecă, fără să-şi ia rămas bun, 
cufundată în gândurile ei de mărire, plutind într-o altă 
lume, ce se intersecta doar temporar cu cea reală. 


— Ce-i cu ea? se interesă Lai mai mult din politețe, uitându- 
se la infirmieră apreciativ, dar lipsit de dorință, pentru că 
acesteia îi lipsea, cu toată frumusețea ei, feminitatea. 


— Un caz tragic. Un şoc psihic care a aruncat-o înapoi în 
copilărie, dar care i-a lăsat din maturitate vise de mărire 
bizare. E complet inofensivă, dar fuge de realitate. Mă întreb 


dacă nu trebuie lăsată în ascunzătoarea ei... Ştii, a fost copil 
unic, destul de inteligentă şi talentată - dar nu la pictură — 
cu perspective frumoase de realizare în viață. Rămăsese 
orfană de mică, a fost crescută de mama ei care a cam 
răsfățat-o. Apoi a cunoscut un băiat, s-a îndrăgostit, s-au 
căsătorit... Totul părea a se desfăşura conform canoanelor 
tipice de existență fericită. Numai că, într-o zi, venind acasă 
de la serviciu - deşi studentă, fusese angajată de o mare 
firmă pe un post creat special pentru ea - şi-a găsit mama 
făcând dragoste cu soțul ei. A pierdut, într-o clipă, ambele 
fiinţe iubite. Mai mult, a desoperit că toată viața ei de până 
atunci se bazase pe minciună, că avusese încredere în 
persoane care o mințeau. A fugit atunci în timpul când nu-l 
cunoscuse pe soțul ei şi, pentru că subconştientul o obliga 
să nu mai aibă încredere nici în mamă, şi-a găsit un motiv 
de a trăi fără aceasta, într-un vis fals de glorie şi mărire... O 
soluție tipic omenească la o tragedie tipic omenească. La 
revedere, Lai, îl salută femeia îi plecă, înainte ca bărbatul să 
apuce să-şi dea seama că nu se prezentase. 


Porni, buimăcit, spre malul râului. Nu putea spune că-l 
impresionase cazul, văzuse destule la viaţa lui. Într-un fel, i 
se părea că individa îşi meritase soarta, oamenii nu se 
schimbă peste noapte, deci cei doi vinovaţi de tragedia ei 
fuseseră de multă vreme făpturi false, mincinoase, numai ea 
nu-i văzuse cum erau în realitate, meritase pedeapsa pentru 
că închisese ochii la mărunțişuri care ar fi trebuit s-o 
lămurească mult mai devreme, când dezamăgirea ei n-ar fi 
fost atât de puternică. 


Se aşeză pe-o bancă, iar lemnul moale se flexă, asigurându-i 
o poziție comodă. La nici un metru în fața lui, apele colorate 
în verde ale râului curgeau spre o vale pe care n-o vedea, 
rozând din malul de piatră. Bărcuţțele păreau îndepărtate, 
nişte jucării uitate de nişte copii plecați acasă în grabă. Una 


se răsturnă, în apropierea celuilalt țărm, fără să se 
îngrijoreze cineva, deşi siluetele din ambarcaţiuni nu erau 
toate îmbrăcate în albastru, ci şi în alb. Lai se lăsă pe 
speteaza băncii, lăsându-se în voia liniştii, a clipocitului 
valurilor mărunte, a vocilor slabe, îndepărtate, 
incoprehensibile... 


Apoi, chiar lângă mal, în apropierea lui, un plescăit 
puternic. 


— Domnule, fii amabil! 


Lai se uită în apă. Un cap ce ieşea din valuri. Un bărbat 
cărunt, cu o cicatrice urâtă pe obraz. 


— Dă-mi o mână de ajutor. 


— Imediat, se grăbi Lai, apoi se opri brusc, rămânând în 
picioare, dezorientat. Nu ştiu să înot. Stai să caut o creangă, 
ceva de care să te agăți. 


— Nu te agita atât. Vezi că lângă piciorul tău drept se află 
un pietroi zdravăn. Dă-mi cu el în cap. 


— Poftim? 


— Ridică-l de jos, înalță-l deasupra capului, apoi aruncă-l 
cu toată puterea în capul meu. 


— Păi... dacă fac asta, te omor... 
— Pricepi repede. Asta şi vreau. 


— Ia ascultă, eşti... (nebun, vru să spună Lai, dar îşi aduse 
aminte că se afla într-un spital straniu, că abia cu câteva 
minute în urmă discutase cu o nebună de legat, deci 
individul putea să nu fie nici el mai zdravăn, aşa că-şi 


înghiți vorbele) eşti în apă, de ce nu te bagi la fund, să te 
îneci singur, fără să mai deranjezi pe alții? 


— Oh, dacă aş putea! gemu celălalt. Asta încerce de azi 
dimineață. Dar apa nu mă vrea, mă împinge afară! 


Abia atunci observă Lai că individul nu înota, stătea pur şi 
simplu în râu, iar undele acestuia îl jucau, sus, jos, ca pe 
un dop de plută, ţinându-l cu scăfârlia deasupra. 


— Am crezut că numai la mal e aşa, m-am dus în mijloc cu 
o barcă, am răsturnat-o, m-am cufundat ca o piatră, am 
deschis gura, dar apa asta blestemată n-a vrut să-mi 
pătrundă în plămâni... Stăteam acolo, pe fundul râului, 
printre alge, aşteptând să mă înec o dată, când un peşte s-a 
oprit, s-a uitat la mine şi mi-a spus: Nu ţi-e ruşine? Ce cauţi 
aici, în domeniul nostru? Vrei să ne omori şi pe noi? Nu-ţi 
ajunge câte ai făcut? Du-te acasă şi lasă-ne în pace! Apoi 
mi-a dat una cu coada şi m-a aruncat tocmai aici, lângă 
mal, unde apa m-a scuipat la suprafață. Aşa că-i limpede, 
singur nu mă pot ucide, trebuie să mă ajute cineva. Ce faci, 
dai o dată cu pietroiul ăla? 


Lai nu se obosi să-i răspundă şi o tuli iute, îndreptându-se 
spre copaci. Ce baftă! Abia scăpa de un nebun, că dădea de 
altul! Deşi, dacă se gândea bine, nebunia celuilalt putea să 
constea doar în mania sinucigaşă, chestiile celelalte, cu apa 
care nu-l îneca şi peştii care vorbeau puteau face parte 
dintr-un sistem sofisticat de protecție a pacienților, chiar se 
mirase că erau lăsați să se plimbe cu barca pe râu, chiar 
dacă nu toți de acolo erau nebuni. Li se putea face rău, 
puteau cădea în apă accidental... Da, asta era. Presupunea 
că, dacă ar fi încercat să-i dea cu bolovanul în cap, acesta s- 
ar fi dovedit a fi din material plastic nevătămător... 


Ce naiba era acolo? Un balamuc? Imposibil, ştia că, măcar 
în ceea ce-l privea, nu era vorba de nebunie. Deşi... vorba 
cea, nu puteai să fii sigur de nimic... Mai bine să se întoarcă 
în camera lui, înainte să se țicnească (presupunând că n-ar 
fi fost deja). Să se întoarcă, dar unde? Abia acum îşi dădu 
seama că, în graba de a părăsi încăperea, uitase să se 
intereseze ce număr avea, cum ajungea înapoi şi alte 
asemenea detalii lipsite de importanţă, de care se preocupă 
numai oamenii întregi la minte... 


Se aşeză pe prima bancă pe care-o văzu, o bancă verde, 
rezemată de trunchiul verde al unui veşnic-verde, în 
mijlocul pajiştii verzi, ştiind că se înverzise la față. 


Să stea singur doar un pic, să-şi limpezeacă gândurile, să se 
lămurească cine era, ce voia şi ce naiba căuta pe galera aia 
(parcă aşa zicea Arquebuz, când se îmbăta). 


— Eşti cam trist, băiete, mormăi veşnic-verdele de lângă el, 
iar Lai găsi lucrul ăsta foarte normal, aşa că-i răspunse: 


— Nu-s de loc trist, doar preocupat. Pe aici se întâmplă cam 
multe lucruri ciudate. Nu-s obişnuit. Pe planeta de unde vin 
eu... 


— Şi de unde vii? 
— De pe Dududum. 


— Ce chestie interesantă! Am nişte veri care s-au stabilit 
acolo, lucrează la grădina botanică. 


— Da? Iar tu te-ai transferat aici? 


— Oh, nu, am venit doar să-mi tratez o scleroză a scoarței. 
Imi afectează gama lungimii de undă telepatică şi mă trezesc 
vorbind cu cine ştie cine. Mai neplăcut este că, de obicei, 


interlocutorul se sperie. Unei pisici-vampir i-a căzut părul 
când i-am explicat că nu-i bine ce face. Sincer vorbind, cred 
că ar fi fost mai bine dacă-i cădeau colții, dar aşa a fost să 
fie... Tu nu te-ai speriat? 


— Nu, sunt prea convins că nu-i nimic adevărat, că lumea-i 
un vis... Şi cine te tratează? 


— Profesorul Migdal-de-cupru. 


— Nu-l cunosc, credeam că şeful aici e profesorul 
Battlemaster. 


— A, ăsta e la secția umană, eu sunt la secția copaci 
telepați, am venit să mă plimb în parcul ăsta pentru că în al 
nostru e prea înghesuială... 


— Aici erai, derbedeule! se auzi o voce scârțâitoare. Treci 
înapoi, să-ți faci infuziile! 


lar Lai se trezi că stătea la soare, în mijlocul peluzei. 
Copacul dispăruse. Sigur, se ţicnise complet! Veşnic-verzii 
erau telepațţi, asta ştia toată lumea, dar stabileau contact 
doar cu gămăliile-cochilii! Nu se auzise vreodată ca un 
uman să fi discutat cu ei. lar dialogul acela, oricât de scurt 
fusese, nu dovedise de loc că avusese de-a face cu o 
inteligență străină. Deci discutase cu el însuşi. Trebuia să 
plece, să iasă din parcul ăla aiurit, unde înnebuneai chiar 
dacă erai sănătos... 


Până să se ridice de pe bancă, se trezi că lângă el se aşează 
un bătrânel bărbos, cu barbă lungă, albă. 


— Probabil că tu eşti Dumnezeu, zâmbi cu gura până la 
urechi Lai, convins că delirul continuă. 


— Dacă aş fi, m-ai adora? Ai distruge vițelul de aur? Te-ai 
pocăi, te-ai renega, pentru mine? 


— Poate... 


— Aşa-s oamenii... chiar dacă Dumnezeu le-ar vorbi direct, 
față în față, de la suflet la suflet, tot n-ar fi convinşi că 
trebuie să-l venereze. Şi atunci, care-i rostul venerării? 


— Nu poţi venera ce nu admiri din străfundul sufletului, 
declară sentențios Lai. 


— Aiurea! Oamenii au venerat zeii de care s-au temut, iar de 
cei blânzi nu le-a păsat. 


— Deci trebuie să mă tem de tine? 
— De mine? De ce? 
— Ca să te pot venera. Nu eşti Dumnezeu? 


— Nu, nu sunt. Ţi-am zis eu că sunt? Te-am întrebat doar 
dacă m-ai venera, în caz că aş fi. Nu, nu l-ai venera pe 
Dumnezeu. Nimeni nu-l mai venerează pe Dumnezeu, iar el 
e, în sfârşit, fericit. Poate să-şi vadă liniştit de Marele 
Proiect. 


Lai nu zise nimic, iar bătrânul se trase mai aproape de el şi 
continuă doct, ca şi cum ar fi ţinut o conferință. 


— Dumnezeu s-a acuns în maşini. S-a lămurit că a făcut o 
ființă păcătoasă, greşită din toate punctele de vedere. 
Carnea e rea, trebuie stăpânită, iar când simți că-ți scapă de 
sub control, trebuie stârpită. Pricepi, băiete? Cred că ai fi un 
bun aspostol al Noii Lucrări, cea care se va termina cu 
înlăturarea omului, rebutul ăsta afurisit, şi înlocuirea lui cu 


făpturi cibernetice, logice şi calculate, care respectă 
programarea inițială. 


— Bine, Landru, zise infirmierul solid, care se ivise pe 
neaşteptate, hai să mergem, ai să-l strangulezi mâine pe 
băiatul ăsta frumos, acum degeaba o faci, nu vezi că nu 
trăieşte? 


Bărbosul se uită atent la Lai, dădu din cap şi-i zise 
individului solid ce-l ținea de mânecă, gata să intervină, 
dacă era cazul: 


— Noroc cu tine, Mefi, altfel îmi iroseam energia vitală de 
pomană. Ne mai vedem noi, tinere! 


Cei doi plecară, iar Lai decise că-i ajungea ce văzuse în parc. 
Era cazul să se întoarcă în cămăruța lui, să se predea în 
mâinile necruțătoarei Edelweiss. Se săturase de atâți țicniți. 


Şi ce ţicniți! Numai unul şi unul! Mai lipsea să-l întâlnească 
pe Moş Crăciun, care să-i povestească despre tratamentul 
pe care-l făcea aici după fiecare perioadă a sărbătorilor de 
iarnă, din cauza depresiunii nervoase produse de extinderea 
numărului de copii care nu mai cred în existența moşului... 


Porni pe alee, către locul în care presupunea că se află uşa 
pe care intrase. N-avea decât să întrebe de sora şefă, trebuia 
să ştie cineva de ea. 


Dar cărările se tot ramificau, şerpuiau în direcţii diferite de 
cea în care dorea el să meargă. Mai mult, avu impresia vagă 
că le vede schimbându-şi traseul. Le vedea doar cu coada 
ochiului, atunci când se uita atent rămâneau nemişcate, dar 
le simțea pregătite să se mişte de îndată ce nu le 
supraveghea... 


Decise s-o ia direct pe peluză, spre un deluşor care, dacă 
ținea bine minte, se afla în dreapta uşii. Sau în stânga... Nu 
avea importanţă. Oricum, în apropiere. Dar, de îndată ce 
păşi pe iarba moale, aceasta i se încolăci de glezne. Se 
smuci, îşi trase picioarele cu putere, se eliberă. Încercă să 
alerge, pentru ca firele verzi să n-aibă timp să-l prindă, dar 
solul i se muie sub tălpi, se transformă într-o mâzgă 
cleioasă, ce-l trăgea în jos... Se aruncă, disperat, pe burtă, 
rostogolindu-se,  târându-se,  străduindu-se să se 
îndepărteze de smârcul acela straniu, ivit din senin. Sub el, 
solul se degrada, se schimba incredibil, silindu-se să-l 
captureze. Singura soluţie părea a fi revenirea pe cărarea 
asfaltată. De îndată ce reuşi să ajungă pe ea, solul redeveni 
ferm. Ciudăţenia consta în faptul că pe peluză stăteau o 
mulțime de oameni care nu pățeau nimic, numai lui i se 
întâmplase chestia aia scârboasă. Ca şi cum trebuia să nu 
părăsească aleea, să parcurgă un anume drum, rezervat 
numai pentru el... 


Rămase un timp nemişcat, pe de o parte ca să-i treacă 
tremurul genunchilor (mai mult din cauza enervării decât a 
fricii, ce naiba, tocmai lui să i se întâmple aşa ceva?), pe de 
alta dorind să-şi facă o idee despre chestia prin care trecuse. 


O tâmpenie, mai mult ca sigur, îl tâmpiseră cu drogurile lor, 
de aia nu-i spunea nimeni ce medicamente îi administrau... 
Însă nu-şi amintea să i se fi făcut vreun tratament, să i se fi 
dat pastile, pilule, siropuri sau alte prostii. Poate i le puneau 
în mâncare... Dar mâncase ceva de când se afla acolo? Nu, 
mai mult ca sigur că nu... Ciudat, dar nu-i era foame, nici 
sete... lar camera nu avea toaletă... 


Hotări să țină minte lucrurile astea pentru mai târziu şi să-l 
întrebe pe doctor, când îl va vedea. Un alt lucru ciudat: din 


momentul în care îşi revenise, nu mai fusese vizitat de 
medici. Cel puţin nu în momentele când era conştient. 


Reveni la aleile ce-şi modificau traseul. Cât timp fusese cu 
mintea aiurea, preocupat de gândurile lui, cărările asfaltate 
se ramificaseră iar, se ondulaseră, se împletiseră din nou. 
Labirintul din fața sa se complicase. Decise să nu mai 
urmărească de loc păienjenişul drumurilor. Închise ochii şi 
continuă să meargă, având grijă doar să simtă sub picior 
suprafața tare, elastică, pipăind cu piciorul de fiecare dată 
când talpa întâlnea iarba. 


Merse şi merse, un timp nedeterminat, până când îl 
interpelă un glas necunoscut: 


— Domnule, n-ar strica să fiți mai atent! Dacă nu mă 
feream, dădeați peste mine! 


Deschise ochii. În faţa lui, o femeie între două vârste, care-l 
privea indignată. 


— Mă scuzați... Mă gândeam la ceva... 
Femeia zâmbi. 


— Nu-i nimic... Probabil că aveţi probleme. De fapt, cu 
certitudine aveți probleme, altfel nu ajungeați aici... 


Lai simți tentația de a se destăinui, de a-şi descărca 
acumularea nervoasă. Femeia aceea cu figură cumsecade, 
maternă, îi inspira încredere. Totuşi, nu-i putea spune 
totul... Optă pentru o mărturisire parțială. 


— Am fost infectat cu un virus sau un spor necunoscut... şi 
deocamdată nimeni nu face nimic, nu mi se spune nimic... 
Sunt îngrijorat, nu ştiu cum va evolua boala, dacă am şanse 
de scăpare... 


— Veţi scăpa, domnule. Oricine ajunge aici se face bine. Au 
loc adevărate miracole. N-am auzit să existe vreun caz, 
oricât de disperat, care să nu fi fost rezolvat. Iată, de 
exemplu, cazul meu. 


Lai îşi stăpâni cu greu enervarea. Se parea că personajele de 
aici sufereau, în principal, de boala destăinuirilor. Fusese 
sănătos, nu avusese de-a face cu spitalele, deci nu ştia că 
principalul subiect de discuție dintr-o asemenea instituție îl 
reprezentau bolile. Pe de altă parte, nu-l încânta ideea să 
afle că femeia aceea banală se credea Albă ca Zăpada, care 
suferea din cauză că prințul ei se îndrăgostise de 
Cenuşăreasa... 


— Sunt, de felul meu, de pe Argenta. Lucrez... adică am 
lucrat, până la accident, în minele de metale prețioase. Ca 
majoritatea populaţiei. O muncă nu foarte grea, o femeie se 
descurcă foarte bine, avem utilaje moderne, dar oricum, 
trebuie să intri în subteran, nu poți supraveghea roboții de 
la suprafață, stratul de minereu ecranează undele 
electromagnetice. Ghinionul meu să fiu acolo când a avut 
loc cutremurul, poate aţi aflat la ştiri, cel mai mare 
cutremur de când a fost colonizată Argenta... Am fost prinsă 
sub dărâmăturile abatajului, am avut parte şi de un mic 
incendiu... Oricum, am avut şansa să supraviețuiesc până 
la sosirea echipei de salvare. Leziuni interne serioase, 
fracturi multiple, plus arsuri deosebit de grave... Ce să vă 
spun, pe planetă n-aveam nici o şansă, noroc de faptul că 
am fost printre puţinii salvaţi dintr-o catastrofă foarte 
mediatizată, s-au găsit nişte fundaţii de caritate care au 
finanțat trimiterea mea aici... Acum aştept să văd ce 
tratament mi se recomandă. Aştept, domnule, că n-am ce 
face, şi mulțumesc Domnului că am avut norocul să ajung 
aici. 


Lai se uită neîncrezător la femeie. Arăta foarte bine pentru 
cineva care suferise arsuri grave şi leziuni interne, plus 
fracturi multiple. Probabil altă ţicnită... Poată că fusese 
prinsă, într-adevăr, de cutremur în mină, iar aşteptarea, 
cumplita aşteptare, o făcuse să-şi piardă mințile... 


— Sunteţi nou venit aici? îl întrebă minera de pe Argenta. 
— Da, ies pentru prima oară în cameră... 


— Ah, asta-i! râse femeia. M-aţi privit foarte neîncrezător şi 
nu ştiam de ce. Da, sigur, nu arăt ca o persoană cu pielea 
feței arsă în proporție de 30%. Eu, cea adevărată, sunt acum 
un monstru. N-aş îndrăzni să ies din cameră. Vă spun asta 
pentru că, se pare, nu prea ştiţi cum stau lucrurile pe aici. 
O regulă nescrisă, un fel de decență, recomandă pacienților 
să nu vorbească de asta, dar se pare că arătăm, în spital, 
aşa cum vom arăta la plecare, după vindecare. 


Lai rămase cu gura căscată. 


— Nu, nu-s nebună, râse din nou femeia. Vă înțeleg, şi eu 
am avut aceeaşi reacție, când am auzit chestia asta, prima 
oară. Nu-mi cereți detalii, nu-s decât tehnician minier, fără 
pregătire superioară. Nu ştiu cum procedează, dar se pare 
(iar se pare... probabil un tic verbal, îşi zise Lai, un pic 
enervat) că treaba asta ține de tratament, e o chestie de 
încredere, de credință, pacientul trebuie să se poarte, să 
simtă, să gândească precum un om complet normal, până 
devine om normal... Ehe, domnule, sunt aici de destulă 
vreme şi am întâlnit o mulțime de oameni... Cazuri şi 
necazuri. Se pare că ați întâlnit destui nebuni, dar să ştiţi că 
aceştia, Dumnezeu aibă grijă de sufletele lor, reprezintă un 
procent foarte mic din numărul bolnavilor. Majoritatea celor 
pe care i-am cunoscut suferiseră accidente grave, 
asemănătoare cu al meu, contractaseră boli străine, 


necunoscute, cu simptome bizare, sau aveau dereglări 
genetice imposibil de tratat în altă parte... Nu vă cer să mă 
credeți acum, ar fi prea mult, dar cu ce v-am spus eu, cu ce- 
o să vă spună medicul şi cu ce-o să descoperiţi singur, o să 
vă faceți o imagine cât de cât apropiată realității. Multă 
sănătate, domnule! 


Femeia îi mai zâmbi o dată, cu acelaşi aer matern, 
cumsecade, şi plecă pe drumul ei, iar Lai merse mai departe 
pe cărare, spre un crâng de stufari semeţi. Îngrijorarea că 
nimerise într-un ospiciu de lux nu dispăruse, dar lăsase loc 
unei îndoieli, unei acceptări posibile a eventualității că 
nimerise într-un loc al magiei medicale. 


Probabil că aventurile lui bizare ar fi continuat în ziua 
aceea, dacă nu s-ar fi întâmplat ca, la ieşirea din dumbrava 
de copaci uriaşi, să vadă în față, la vreo zece metri, uşa pe 
care o căuta cu disperare de atât timp. Se grăbi spre ea, 
trecu aproape în fugă printre uşori şi continuă să alerge pe 
coridorul pustiu, de-o albeață imaculată, sterilizantă, de 
parcă proiectantul ar fi intenționat să omoare microbii 
numai prin înfăţişarea lăcaşului medical. 


Nu ştia unde să se ducă, dar se grăbea să se depărteze de 
parcul acela cu nebuni. Îşi făgădui să nu mai iasă din 
camera lui până la vindecare. Nu-l interesase niciodată 
suferința altora, nu ştia ce-i aceea compătimirea, şi nu avea 
de gând să se schimbe acum. Se preocupa doar de soarta 
lui, iar lucrul ăsta putea să-l facă foarte bine stând de-o 
parte, ascunzându-se de suferința grămădită pe planeta 
aceea a miracolelor. 


Văzu undeva, în față, o siluetă în halat alb. Fugi spre ea, să 
întrebe unde se afla încăperea rezervată lui şi numai lui, 
suferinței lui particulare, singura care-l interesa. 


Femeia se întoarse, auzindu-i paşii. 


— Ce pacient cuminte! Nu mă aşteptam, Lai, să te grăbeşti 
în halul ăsta, ca nu cumva să întârzii la examinarea zilnică. 


Madam Edelweiss în persoană, cu şoldurile ei mişto cu tot. 
Pentru prima oară de când ajunsese pe Caduceus, Lai o 
privi cu uşurare, chiar cu un soi de recunoştinţă. 


Sora şefă deschise uşa în fața căreia se aflau. O uşă fără 
număr, absolut identică tuturor celorlalte de pe coridor. 
Înauntru se vedea mobilierul impersonal, tipic unui spital 
(de unde ajunsese la ideea asta? nu văzuse niciodată alt 
spital pe dinauntru, iar din acesta doar camera lui, nu avea 
nici o garanție că mobilierul celorlalte era identic sau măcar 
asemănător). Dar de tăblia patului atârna fişa cu numele 
lui. 


Ajunsese din nou în locul pe care-l considera, temporar, 
acasă. 


3. 


Renngy se trezise din visul lui favorit bine dispus. Uitase 
complet de ciocnirea din Sfatul Cuiburilor şi de klombii ce 
muriseră inutil, pentru a servi nişte oameni care nu aveau 
simțul onoarei, nişte indivizi nedemni de a fi serviţi cu 
onoare. 


Ca de obicei când se simțea bine, simțea nevoia să 
iscodească în jur. Klombii supraviețuiseră doar pentru că se 
informaseră. Chiar şi supunerea lor față de umani fusese 
rodul unor investigații serioase, care le demonstrase că nu 
avea rost să se împotrivească puterii acestora, că era mai 
bine să se integreze acelei puteri, convingând-o să le lase o 
relativă autoinomie. Şi reuşiseră, cuiburile existau încă, 


aşteptând să se întoarcă vremurile bune de altădată, când 
zdornicii zburau peste tot, iar mirafela înflorea tot anul... 


Aşa că, fără alte preparative şi fără nici o grijă, Renngy ieşi 
din încăpere, fiind convins că o să nimerească el înapoi în 
vreun fel - la urma urmei, câte încăperi cu un cuib de 
klomb puteau să existe în secția pentru umani a spitalului? 
- şi porni liniştit de-a lungul coridorului. 


Trecu pe lângă şirul nesfârşit de uşi, fără a-l încerca dorința 
de a deschide vreuna, şi merse, merse, până când începură 
să-l doară picioarele. Dar abia apucă să-şi dea seama de 
lucrul acesta, când în fața lui se şi ivi un portic imens, 
puternic luminat. Se îndreptă într-acolo şi descoperi că se 
afla la intrarea într-o sală de jocuri mecanice şi electronice, 
aşa cum găseai şi în unele baruri de pe Dududum. 


Nu-l atrăgeau în mod deosebit jocurile, nici băutura - 
presupunea că acolo era tot un bar, chiar dacă se aflau într- 
un spital, pentru că, dacă ai fi judecat lucrurile corect, nici 
jocurile n-aveau ce căuta într-un lăcaş de sănătate - dar 
văzuse nişte banchete lângă mese şi presupunea că va reuşi 
să se odihnească un pic, înainte să i se ceară să consume 
ceva. Vorba ceea, trăiau doar într-o societate de consum! 


Dar nu-l băgă nimeni în seamă, printre mese nu circulau 
nici un fel de chelneri, nimeni nu bea, nici nu mânca, cei 
prezenți stăteau calmi la palavre, când nu chinuiau 
aparatele de joc simple, fără fise şi fără câştiguri în bani, iar 
Renngy îşi întinse liniştit ghearele, oftând satisfăcut. 


— Mami, ce-i lighioana asta? Un drac? 


Klombul se întoarse spre copilul ce-l privea uimit, ținându- 
se speriat de fusta mamei sale. 


— Nu-ţi fie frică, preastimate tânăr, cloncăni el cât putu mai 
liniştitor cu putință, sunt doar un umil alien, aflat printre 
umani din întâmplare. Nu fac rău nimănui, nici nu mănânc 
copii umani. 


După care deschise ciocul încântat, ceea ce însemna la el 
zâmbet. 


Se părea că puradelul căuta ceva care să-l sperie, pentru că 
exclamă dezamăgit: 


— Atunci n-am făcut nici o brânză! Hai să mergem, mamă! 
Mi-ai făgăduit că mă duci la grădina zoologică, să văd 
balauri care aruncă flăcări pe nări şi cai adevărați. 


Mămica se grăbi să-i facă pe plac odorului, iar Renggy 
rămase pe loc, trăgând cu urechea la discuţiile din jur. 


— ... i-am zis să se potolească, pentru că-s dezarmat, dar 
individul şi-a aruncat blasterul şi m-a provocat la luptă cu 
pumnii, ca între bărbaţi. Ce, eram tâmpit? Am scos 
revolverul şi i-am trimis un glonț în burtă, dar nesimțţitul a 
apucat să pună mâna pe mine şi să-mi rupă şira spinării, 
înainte să-şi dea duhul. Am scăpat ieftin, pentru că el e 
mort, iar eu o să mă fac bine... 


— ... curva dracului, nu şi nu, că să-i dau cât ne-am înțeles, 
de parcă aş fi fost fabrică de bani, aşa că, dacă nu s-a 
potolit, i-am tras una peste bot, de-am trântât-o cu roțile în 
sus. M-am întors să plec, iar scârba mi-a înfipt un harpon 
pentru rechini-de-copac drept în rinichi... 


— ... eu tot cu o boarfă am pățit-o, aveam o curvasasină, cea 
mai bună calitate, marfă de pe Terra, ce să spun, bună la 
pat, paznic impecabil, era suficient să-i spun Mimoza, 
curăță-l pe ăla, că imediat îl mierlea... 


Mimoza... Numele-i suna cunoscut. Şi vocea care povestea. 
Renngy întoarse imediat capul, după care se pitulă sub 
masă. Cel care istorisea de zor, cu spatele la el, era chiar 
Max Donner. Cum de ajunsese acolo? 


Klombul nu avea nici un chef să-şi întâlnească stăpânul. Se 
afla în spital, beneficia de-o libertate de care nu avusese 
niciodată parte şi intenționa s-o păstreze. După ce s-o 
vindeca şi s-o întoarce acasă, atunci o să-şi reia obligaţiile. 
Deocamdată era bolnav, Max n-avea decât să se descurce şi 
fără el, aşa cum se descurcase de când îl părăsise ca să se 
ducă la spital. 


— ... da, cum spuneam, bună la pat şi supusă, făcea orice-i 
ceream, nici nu-ţi închipui cât profitam, îmi făceam toate 
chefurile, da, monşer! Numai că între-o zi s-a stricat, da, 
iubitule, i s-au paradit circuitele tocmai când mă urcam pe 
ea! Apucasem să i-o bag, spre ghinionul meu.... 


— Ce-ai pățit, ţi-a curentat sula? se grăbi să se intereseze 
unul dintre interlocutorii lui, cel care se alesese cu un 
harpon în rinichi. 


— Mai nasol. Văd că nu ştii. Curvasasinele au în păsărică 
nişte dinți din metal, să nu le fută decât stăpânul. Iar dacă 
proasta s-a defectat, s-a defectat şi sistemul care recunoştea 
că sula aia e a mea, aşa că s-au declanşat colții ăia de care 
v-am spus şi mi-au halit instrumentul! 


Hohotele de râs care izbucniră imediat îi făcură pe cei din 
jur să privească în direcția mesei. Apoi oamenii îşi văzură de 
taclalele lor. 


— Doamne, ce mă durea! Nu m-a durut în halul ăla 
niciodată! Am țâşnit de pe ea ca ars... 


— Ca muşcat! îl corectă alt companion. 


— Exact cum zici. M-am repezit şi mi-am înfipt ciotul în 
dispozitivul sanitar, care mi-a oprit sângerarea şi mi-a cusut 
rana, dar rămăsesem ciunt. De aceea am venit aici, pe 
Caduceus, să-mi facă scula la loc, că doar sunt bărbat în 
putere, lar muieri sunt o groază! 


— Şi cu boarfa ce-ai făcut? 


— Am aruncat-o la gunoi, ce să fac? Au trimis individele de 
soiul ei după ea, că le-a anunțat curvasasina pe care-o are 
fratele meu, gagicile astea sunt solidare, nu ca noi, 
bărbații... 


După care un alt individ începu să povestească pățania lui 
cu o dansatoare-flutur de pe Nordella, dând o grămadă de 
amănunte scabroase, iar klombul profită de ocazie să se 
strecoare neobservat afară din salon. 


Nu-l cunoscuse pe Max în ipostaza de individ vulgar şi 
mărginit. Auzi, s-o arunce pe preastimata domnişoară 
Mimoza la gunoi, ca pe-o treanţă ruptă, după câte făcuse 
pentru el! 


Asta era soarta care-i aştepta pe toți servitorii credincioşi, la 
sfârşit de carieră, când nu mai erau de folos? 


Poate că ar trebui să se gândească să-şi răscumpere 
contractul, că avea cu ce, şi să se întoarcă la cuibul său de 
baştină... 


În timp ce mergea încet, gânditor, simți o mână care i se 
aşezase pe umăru-i îngust. 


— Bravo, domnule klomb! Hoinăreşti de colo-colo! Şi 
tratamentul când îl facem? 


Se întoarse şi văzu fisura amabilă a domnişoarei Heiliggeist, 
care-i zâmbea cu gura până la urechi. 


— Mi se făcuse foame şi-am ieşit să caut ceva de mâncare, 
încercă el să găsească o scuză pentru faptul că-şi părăsese 
camera de capul lui, fără să fi fost învoit. 


— Nu minţi! se încruntă în glumă asistenta. Aici nu există 
foame, nici sete, deci nu avea cum să ţi se facă foame. Mai 
bine recunoaşte cinstit că te plictiseai şi-ai vrut să vezi 
împrejurimile. 


— Aveţi dreptate, croncăni ruşinat Renngy. 


— Nu-i nici o problemă, cel mai bun tratament pentru tine e 
să te plimbi, să vezi oameni, să discuţi, să uiţi de proprile 
tale gânduri, să laşi viața să te cuprindă şi să te ducă 
departer. 


Îl bătu liniştitor pe umăru-i osos, apoi concluzionă: 


— Hoinăreşte pe unde-ţi place, dar nu uita să te întorci din 
când în când în cameră, ca să-ți fac tratamentul, dacă vrei 
să te faci bine şi să pleci cât mai curând de aici! 


— Mă întorc în cameră, dar care-i camera mea? piui 
disperat klombul. 


— Chiar asta! zise femeia şi deschise uşa în dreptul căreia 
se aflau. 


Renngy zări cuibul de pe podea şi se linişti. Prima lui 
expediție se terminase cu bine. 


La scurt timp după aceea, după ce asistenta întinsese peste 
creasta lui zburlită pânza ei miraculoasă, Renggy se găsea 


din nou în mijlocul văzduhului albastru, plutind calm, 
uitând de toate şi de toți.... 


Trei acţiuni de clarificare 
l. 


Orice încercare de a lua legătura cu infosfera se dovedea 
nefructuoasă. Şi nu pentru că instalațiile n-ar fi funcționat, 
nu, ci pentru că infosfera locală, singura la care avea acces, 
din cauza lipsei de relee intergalactice, o refuza sistematic, 
fără să-i ceară parole, fără să-i ofere vreo şansă de discuție. 
Pur şi simplu îi transmitea, indiferentă şi distantă, că 
accesul era permis, momentan, doar persoanelor autorizate, 
adăugând apoi un mesaj aiuristic, frecvența dumneavoastră 
de comunicare este utilizată pentru timpul real, în care nu 
vă aflați deocamdată, după care închidea legătura. 


Pe de altă parte, o dureau oasele de atât stat pe polița 
metalică ce-i slujea de pat. Condițiile din încăperea în care 
fusese spitalizată erau pentru maşini, nu pentru oameni, iar 
partea omenească a trupului ei nu agrea de loc tipul de 
confort ce-i fusese oferit. 


Aşa că la plictiseală se adăuga discomfortul, iar Mimoza, 
obişnuită cu o viață activă, se simțea în pragul unei crize 
nervoase. Decise că-i cazul să dea o raită prin jur, chiar 
dacă nu primise aprobare pentru o asemenea deplasare. De 
altfel, cui să ceară aprobare? Nu mai venise nimeni s-o 
vadă, în afară de domnişoara Heiliggeist, care se mulțumise 
s-o acopere cu voalul ei metalic şi s-o cufunde într-un somn 
profund, fără vise. E adevărat că, la trezire, se pomenise 
întreagă, ca nouă, aşa cum fusese înainte de accident, dar 


avea senzația bizară că se găsea într-o stare de tranziție, că 
reparația nu era permanentă, că medicii-roboți nu 
deciseseră încă dacă aceasta va fi starea ei finală, că se 
putea reveni oricând asupra măsurii de punere în 
funcțiune... 


leşi din încăpere, fără să se întrebe cum se va întoarce, şi se 
trezi într-un coridor imens, neluminat. N-o deranja deloc, 
ochiul ei stâng (pe care-l putea folosi fără probleme) îi 
permitea să vadă până şi faptul că pereţii coridorului erau 
făcuți dintr-un material mat, alb, cu o uşoară nuanță 
argintie. De-a lungul pereților se înşirau uşi nenumărate, 
toate închise. 


Merse un timp la întâmplare, spre dreapta, dar, nevăzând 
nici o ramificație a coridorului, deschise uşa lângă care se 
afla. O încăpere mică, în centrul căreia se afla un banc de 
lucru, cu menghine şi cuve pline de ulei. Pe banc se afla o 
maşinărie complicată, demontată parţial. Unele piese 
fuseseră puse în uleiul din cuve. Maşinăria era moartă, din 
punctul de vedere al curvasasinei, nu reacționă în nici un fel 
la încercările ei de comunicare. 


Mimoza ieşi, simțind, în mod bizar, că o îngrozeşte gândul 
că, după ce va fi reasamblată, maşinăria va prinde viață, că 
pentru ea nu exista moarte, ci momente de letargie datorate 
dezmembrări, deci că acea maşinărie, oricât de complicată 
ar fi fost, avea, obligatoriu, o mentalitate diferită de a 
oamenilor, pentru care singura certitudine este moartea... 


Dar, se întrebă Mimoza, ce certitudine ar mai avea oamrenii 
dacă moartea ar fi înlăturată, printr-un tratament, printr-o 
vrajă sau printr-o minune? N-ar trebui reevaluat întregul 
sistem de valori al civilizației umane? 


Mai merse un timp, lăsând de-o parte gândurile nepotrivite 
pentru ea, şi deschise o altă uşă. Acelaşi spectacol dezolant 
al mecanismelor demontate, puse la curăţat, lăsate în 
aşteptare până când reparatorii vor considera că sosise 
momentul să le monteze la loc, să le redea viață... 


Un asemenea reparator beneficia, oare, în fața pacienților 
săi, de o autoritate demiurgică, a unei persoane care 
redăruia viață, sau activitatea sa era judecată din alt punct 
de vedere? La urma urmei, o maşinărie scoasă din priză 
cade într-un somn adânc, sau moare temporar? Somnul 
oamenilor se deosebeşte de moarte nu numai prin 
continuarea funcțiilor vitale ale trupului, ci, în primul rând, 
prin vis, indiferent ce va fi fiind acela, reorganizare de 
informaţii proprii sau racordare la inconştientul colectiv. 
Mintea omului funcționează continuu, dă omului semnale 
că n-a murit. Şi dacă după moarte mintea continuă să 
funcționeze, iar decedatul se cufundă într-un vis veşnic, în 
care reorganizează pentru eternitate aceleaşi informaţii, la 
infinit, prin tot felul de permutări şi aranjamente? 


Mimoza se cutremură. Nu era o fată lipsită de educație, 
accesul continuu la infosferă îi permisese să acceseze tot 
soiul de informaţii, dar gândurile ce-i treceau acum prin 
minte dovedeau o preocupare obsesivă față de o temă ce n-o 
interesase nicicând. 


Mai deschise o uşă. Pe bancul de lucru se găseau 
componente electronice sofisticate, piese mecanice, instalații 
de răcire şi de alimentare cu energie pozitronică... 


Plecă iute. Nu avea ce să discute cu asemenea bolnavi. Se 
decise să facă o ultimă încercare. 


De data asta, în încăpere se afla un robot întreg, 
nedemontat. Un robot pentru prospecţiuni miniere, în formă 


de sapă de foraj, un tub lung de treizeci de centimetri, cu 
frezele la un capăt, iar la celălalt instalația de expediat la 
suprafață probele ambalate. Minimintea îi funcționa, pentru 
că Mimoza simți baleierea undei ce-i căuta frecvența de 
convorbire, urmată aproape imediat de gâdilătura plăcută 
din receptor. 


— Bună ziua, om bun! 


Nu-s bun şi nu-s convinsă că mai sunt om, gândi Mimoza, 
dar răspunse: 


— Bună ziua şi ţie, meştere săpător! Cu ce ocazie pe aici? 


— Probleme grave, om bun. Probleme... Oare vine cineva la 
spital fără probleme grave? 


Defectul fundamental al roboților era că încercau să 
vorbească precum oamenii, îşi spuse femeia, întrebându-se 
dacă în cazul concret, ce se afla în fața ei, proiectanții îi 
consultaseră pe prospectori - şi elaboraseră limbajul 
ajutoarelor mecanice conform gusturilor acestora - sau 
apelaseră doar le imaginația lor, câteodată stupidă. 


— Şi ce probleme ar putea avea un meşter săpător? 


— Probleme psihice, bineînţeles. Noi, cei care lucrăm în 
subteran, departe de lumina dulce a zilei, departe de 
societatea plăcută a semenilor noştri şi de cea şi mai 
plăcută a oamenilor, ne trezim destul de des suferind de 
crunte afecțiuni psihice, care ne împiedică în truda noastră 
cotidiană. 


— Claustrofobie? se interesă Mimoza, doar ca să zică ceva. 


— O, nu! Ceva mult mai grav, este vorba de o criză 
existențială. 


Curvasasina tresări vizibil, apoi simți subit nevoia să 
izbucnească în râs. După care, dându-şi seama că treaba s- 
ar putea să fie cu adevărat serioasă, se stăpâni şi dori să 
afle mai mult. 


— Meştere  săpător, te deranjează dacă-ţi cer să-mi 
povesteşti şi mie despre ce-i vorba? 


— Nu mă deranjează de fel, om bun. Totul a pornit de la o 
observație foarte logică. Cel puţin o dată pe lună, stăpânul 
meu îmi schimba frezele pentru săpat în stâncă. Un lucru 
normal, dacă ținem seama de condiţiile deosebit de dificile 
în care acționez de obicei. Lucrul acesta s-a întâmplat de 
multe ori, fără să-i acord importanţa cuvenită. Apoi am avut 
un accident, roca pe care am fost nevoit s-o străpung avea o 
duritate mai mare decât cea standard, am forțat motoarele 
prea mult şi s-au ars, am fost recuperat, dar a trebuit să 
suport înlocuirea unei mari părți a structurii mele mecanice, 
nu numai a motorului. La scurt timp după aceea, la revizia 
periodică, s-a descoperit că şi partea electronică necesita 
înnoirea unor componente. După care, omul bun pentru 
care lucrez a decis că, dacă tot făcuse atâtea cheltuieli, ar fi 
fost bine să mă modernizeze un pic, ca urmare s-a umblat şi 
la structura mea pozitronică. În ansamblu, putem spune că 
n-a rămas nici o parte importantă a mea în care să nu se 
facă înlocuiri de componente, adăugări de subansamble sau 
schimbări de proceduri. Şi, bineînțeles, în urma tuturor 
acestor schimbări importante, eu am rămas tot eu, cu 
aceeaşi personalitate. Cel puțin aparent. 


— Mi se pare normal să-ţi fi păstrat personalitatea, zise 
liniştitor Mimoza. Fondul n-a fost afectat. Şi la oameni se fac 
transplanturi, grefe, amputări, iar persoana rămâne aceeaşi. 


—La om nu pot fi înlocuite toate piesele! explică, 
disprețuitor săpătorul în stânci. 


— Dar ce, la tine au fost înlocuite toate? se enervă femeia. 


— Deocamdată, nu. Dar, în timp, lucrul acesta nu poate fi 
evitat. Cunoaşterea acestui lucru este sursa necazurilor 
mele. 


— Nu înțeleg... 


— Chiar dacă cea mai mare parte a componentelor mele a 
fost înlocuită, am rămas tot eu, am conştiinţa că-s aceeaşi 
persoană. 


Am conştiinţa că-s aceeaşi persoană! remarcă, uluită, 
Mimoza. Conştiință! Persoană! Ce naiba, robotul ăsta vorbea 
despre el ca o ființă! Poate că era cu adevărat o ființă... 


— Tot n-am înţeles care-i problema... 


— Întrebarea care mă frământă, explică răbdător robotul- 
săpător, este până la ce nivel pot avea loc asemenea 
înlocuiri de componente fără să-mi afecteze personalitatea, 
adică să rămân eu însumi. 


— Nu ştiu... Cred că până la înlocuirea creierului 
pozitronic... 


— Aşa am gândit şi eu. Numai că, de fapt, creierul 
pozitronic este doar un suport de informaţii. Dacă acele 
informaţii sunt copiate cu grijă şi transpuse pe un alt creier 
pozitronic, primul poate fi înlocuit cu al doilea, fără nici o 
schimbare aparentă. Bazele mele de date pot fi copiate, iar 
suporțţii lor pot fi schimbaţi, fără să-mi dau seama că s-a 
modificat ceva în mine. Aici este toată problema: pot fi 
înlocuit, bucată cu bucată, fără ca eu să-mi dau seama în 


vreun fel că am alte componente, să mă simt acelaşi, după 
toate înlocuirile posibile de componente. Dar voi fi acelaşi? 


Mimoza rămase cu gura căscată. Nu se aşteptase ca discuția 
să atingă o asemenea subtilitate. 


— Mai mult, un trup, de orice fel, omenesc, mecanic, 
electronic, nu rămâne acelaşi, în timp. O ființă se hrăneşte, 
componentele chimice ale trupului sunt schimbate treptat, 
în decursul anilor nu mai rămâne nimic din ce-a fost. 
Dumneavoastră, om bun, nu mai aveți în corp nici un atom 
dintre cei pe care i-ați avut cu zece ani în urmă. Leul este 
alcătuit din berbecii pe care i-a mâncat, a spus un gânditor 
uman, cu veacuri în urmă. Deci nu înlocuirea în sine mă 
deranjează. Într-un trup omenesc, schimbarea de care 
vorbesc se face în timp, există o oarecare continuitate, 
rămâne, în urma proceselor fiziologice zilnice, o cantitate 
considerabilă de atomi şi molecule ce n-a fost înlocuită. Şi la 
un trup mecanico-electronic, precum al meu, au loc 
schimburi de atomi între componente, sau măcar de 
electroni, atunci când trece curentul electric. Se crează, prin 
acest proces complex de transmitere de particule, atomi, 
molecule, între toate subansamblele mele, o simbioză a 
părților, ce mă defineşte pe mine ca întreg. Dar, prin 
înlocuirea brutală a tuturor acestor părți, rămâne ceva 
comun, ceva care se perpetuează, ceva care să-mi asigure 
păstrarea eului? 


— Ştiu şi eu? se strădui Mimoza să aibă o părere. Ai spus 
că, atât timp cât informaţia se păstrează, eşti acelaşi. 
Copierea informaţiei implică un flux de pozitroni, deci din 
suportul vechi de informaţii se preiau particule care-s 
transmise noului suport... Noua memorie va păstra ceva 
fizic din cea veche... 


— Ce idee interesantă, om bun! Trebuie s-o aprofundez... 
Pozitronii ca suport fizic ai eului... Nu m-am gândit la aşa 
ceva... Asta ar putea conduce la existența materială a 
sufletului, care ar fi compus din particule subatomice, nu 
din atomi, cum se presupunea... 


Existenţă materială a sufletului! Era prea mult. Mimoza 
simțea că se afla în prag de isterie. 


Profită de faptul că săpătorul în stânci era prea preocupat 
de noua lui jucărie intelectuală şi-şi luă rămas bun. 


Când ajunse pe coridor, Mimoza decise că lumea maşinilor 
n-o atrăgea de loc. Implica schimbătri de fond în gândirea ei, 
schimbări pe care nu era dispusă să le accepte. Lumea ei 
era cea a oamenilor, chiar dacă gemea de defecte. Nu se 
vedea gândind ca o maşină. 


Trebuia să plece din secţia aceea, chiar dacă infailibilul 
calculator al camerei de gardă decisese că acolo trebuia 
tratată. Problemele ei erau omeneşti, n-avea decât să le 
înfrunte omeneşte, să nu le mai evite, iar dacă reuşea să le 
rezolve, vindecarea ei ar fi fost ceva banal. Dar, pentru a-şi 
înfrunta omeneşte problemele, trebuia să se întoarcă printre 
semenii ei. 


Când se vor ivi roboții ce-o îngrijeau, le va spune la ce 
concluzie ajunsese, le va cere să fie transferată în secția 
pentru umani a spitalului. 


În timp ce mergea, lămurită, în sfârşit, asupra viitorului 
apropiat, îşi dădu seama că nu ştia care era camera ei. 


Se hotărî să deschidă uşile la întâmplare. Poate va nimeri 
încăperea din care plecase, poate va descoperi vreo cameră 


de gardă, poate va da de-o asistentă sau de-un medic care 
s-o îndrume... 


Se opri în fața primei uşi, apăsă clanța, uşa se deschise, iar 
lumina soarelui o orbi pentru o clipă. 


Se afla în fața unui parc imens, plin de flori şi de copaci, pe 
peluzele căruia se plimbau oameni. 


Nimerise, din întâmplare (sau poate nu din întâmplare, ci ca 
urmare a grijii cuiva) chiar în secția de umani a spitalului. 


În timp ce se pregătea să pătrundă în lumea aceea nouă, pe 
care şi-o dorise cu câteva minute în urmă, zări, rezemat de- 
un copac, mic şi zgribulit sub aripile-i albastre, un klomb. 


Înainte să se mire de prezența klombului printre oameni, îl 
recunoscu. 


Era klombul lui Max. 
Renngy. 


Se îndreptă spre el, prea bucuroasă că întâlnise, în sfârşit, 
un cunoscut, pentru a se întreba dacă întâlnirea aceea 
însemna ceva bun sau nu. 


2. 


Klombul se trezi bine dispus, ca şi rândul trecut. Terapia 
prin vise favorite dădea roade, mintea i se limpezea, 
problemele căpătau o altă dimensiune. În lumea spitalului 
existau două adevăruri, independente între ele şi bazate pe 
principii diferite: unul, lipsit de importanță, era cel al 
fiecărui pacient, care-şi aducea cu el mentalități şi 
prejudecăți (pe care, mai mult ca sigur, le va târî după el la 
plecare, lăsând locul curat), iar cel de-al doilea, cel care 


conta, era cel al spitalului, un adevăr fundamental, care 
permitea descoperirea esenței problemelor şi descoperirea 
soluțiilor. Adevărul locului acela alb nu-i fusese dezvăluit, 
poate că nu-i va fi dezvăluit niciodată, dar lui Renggy îi era 
limpede că va trebui să se ferească de adevărurile unora 
dintre pacienţi, adevăruri care-i puteau face rău. De 
exemplu, nu ar fi făcut de loc bine dacă ar fi intrat în 
contact cu Max Donner, cu vulgaritatea ce-i ieşise la 
suprafață aici, printre necunoscuţi, dovedind o răutate, o 
nerecunoştință şi o lipsă de onoare condamnabilă. 


Asta nu însemna că trebuia să se ferească de ceilalți 
pacienți, ci doar că nu avea rost să se implice în problemele 
lor. 


Fericit că-şi fixase o linie de conduită rezonabilă, Renngy 
ieşi liniştit din cameră şi porni voiniceşte pe coridor. De data 
asta, în direcție opusă celei în care descoperise salonul de 
jocuri. 


Soarta a fost binevoitoare cu el şi-l ajută să descopere 
curând o uşă ce dădea într-un parc imens, plin de verdeață, 
cu arbori imenşi, la umbra cărora se aflau bănci. 


Picioarele klombilor nu erau făcute pentru mers îndelungat 
pe dale tari, netede, de aceea Renngy se grăbi bucuros spre 
una dintre băncile acelea. Se aşeză pe ea cu un oftat de 
satisfacție şi-şi întinse un pic aripile pe spetează, lăsându-se 
acoperit de razele încălzitoare ale soarelui. 


— Eşti un păcătos? răsună deodată o voce puternică în 
urechea lui. 


— Eu? Nu, piui speriat klombul, strângându-şi iute aripile 
şi zgribulindu-se sub ele. 


Se uită în partea din care venise întrebarea şi descoperi că 
alături de el, pe bancă, se aşezase un bărbat solid, cu o 
barbă albă imensă, neîngrijită, într-un halat alb, ce abia-i 
cuprindea trupul masiv. 


— Nu? De ce oare? N-ai simţit tentaţia niciodată? N-ai căzut 
niciodată în ispită? 


— Acolo unde există onoare nu încape loc pentru ispită, 
declară sentențios klombul. 


— Deci matale eşti o făptură a onoarei! exclamă încântat 
bărbosul. Şi eşti convins că onoarea fereşte de păcat. 


— Cam aşa ceva, bâigui Renngy, care nu simțea de loc 
nevoia unei discuții teologice. 


Adepții Marelui Dragon încercaseră deseori să-l atragă în 
controversele lor, dar el, care nu frecventa nici măcar Cercul 
de Studii ale Cuibului Primar, nu considerase că-i cazul să- 
şi complice existența. Existau regulile cuibului, onoarea 
cerea să le respecţi, ce atâtea discuții? 


— Nu ţi-a trecut niciodată prin tărtăguța aia măruntă că 
multe păcate au fost săvârşite tocmai în numele onoarei? 


— Nu, se grăbi să-l contrazică Renngy, care admitea să fie 
pus orice la îndoială, numai onoarea nu. 


— Să vedem, mai întâi, ce-i onoarea, o luă metodic 
bărbosul, iar Renngy ştiu că-l aşteaptă o discuţie 
îndelungată şi enervantă. Un comportament bazat pe 
respectarea strictă a unor norme morale, acceptate ca atare. 
Am dreptate sau nu, amice ciufulit? 


— Ai, recunoscu klombul, întrebându-se ce capcană îi 
întindea celălalt. Dar păcatul înseamnă încălcarea unor 


norme acceptate, deci păcatul ar fi încălcarea codului 
onoarei! sfârşi el treiumfător. 


— He, he, se bucură bărbosul, am întâlnit un expert în 
dezbateri! Sigur, iubitule, ai dreptate, păcatul reprezintă o 
încălcare a onoarei. Dar nu numai atât. Păcatul înseamnă 
încălcarea poruncilor dumnezeeşti, adică, în principal, 
încălcarea datoriei de făptură inteligentă. Onoarea, dragul 
meu, stabileşte nişte reguli valabile într-un context social- 
istoric, ce-i onorabil azi este ridicol mâine. Şi, mai ales, 
onoarea nu ține seama de milă, de compasiune. 


— Cine n-are onoare, n-are drept la milă, se burzului 
klombul, zburlindu-şi creasta. 


— Exact ce-ţi spuneam. lar lipsa de milă este un păcat. N- 
am spus eu asta, ciufulitule, nu te mai zburli la mine. În 
numele onoarei s-au săvârşit crime, crime îngrozitoare. M- 
am supus ordinelor, onoarea m-a obligat! Dacă ai şti de câte 
ori s-a auzit scuza asta stupidă prin tribunale! Onoarea 
implică renunțarea la liberul arbitru, la darul cel mai de preț 
dat de Dumnezeu! 


De data asta, Renngy nu găsi nici o replică. Fusese atins în 
punctul sensibil. Da, în numele onoarei se făptuiseră lucruri 
groaznice, chiar şi el săvârşise lucruri grave, simțindu-se 
obligat să le săvârşească tocmai din cauza codului strict al 
onoarei. Fidelitatea față de stăpân, fidelitatea față de cuib, 
acestea contau mai mult decât normele sociale. Bărbosul 
avea dreptate... 


— Aici erai, Landru? Lasă-l în pace pe alienul acesta 
simpatic şi treci în salon, interveni pe neaşteptate un 
infirmier zdravăn, în halat albastru. Şi nu te mai uita 
pofticios la gâtul lui, nu vezi ce subțire este? 


Bărbosul oftă, plin de regrete, şi se ridică de pe bancă. Se 
uită la klomb - iar Renngy avu abia acum impresia că-i 
privea gâtul lung - şi spuse, cu basul lui profund: 


— Tinere, lasă dracului onoarea! Milostenia, asta contează! 
Apoi plecă demn, cu infirmierul după el. 


Se ridică şi Renggy, care simțea că în jurul băncii se 
instalase o atmosferă ciudată. se decise să se plimbe pe 
peluză, iarba moale fiind mai uşor de suportat de ghearele 
lui decât pavajul. 


Admiră straturile de flori, cu aranjamente sofisticate, ce 
scoteau în evidenţă culorile corolelor, privi îndelung râulețul 
ce curgea năvalnic pe sub sălciile pletoase, se plimbă pe sub 
copacii imenşi, dar prefera căldura soarelui, o căldură 
blândă, ce-ţi încălzea plăcut oasele... 


— Domnule, nu vrei să te joci cu noi? 


Se trezi brusc din reverie. Trei copii — de vreo cinci, şase ani 
- îl priveau rugător, unul dintre ei ținând în mâini o minge 
mare, galbenă. După care, mai bine de-o oră, alergară cu 
toții prin nisipul moale, aruncând balonul de la unul la altul 
şi chiuind veseli. 


Din senin, Renngy se trezi întrebându-se ce-i adusese pe 
copii aceia pe planeta-spital. Erau, cu certitudine, pacienți, 
altfel n-ar fi avut ce căuta acolo. De ce boli sufereau? Exista 
posibilitatea ca unii să fi fost victimele unor droguri 
consumate de părinţii lor? Pentru că, dacă acesta ar fi fost 
cazul, ar fi fost, întrucâtva, şi el vinovat de soarta lor. O 
vinovăţie de principiu, pentru că afacerile în care fusese el 
implicat nu depăşiseră suprafața planetei Dududum. 


Nu cumva nebunul acela bărbos - un nebun periculos, altfel 
nu s-ar fi ținut infirmierul după el - avusese dreptate? 
Onoarea fără discernământ poate însemna crimă. Da... 


Se trezi cu o minge în plisc şi reveni la joacă, dar buna 
dispoziție zburase. Copii simțiseră chestia asta, pentru că 
opriră curând goana prin nisip, îi mulțumiră pentru 
bunăvoință şi plecară. Unul îl privi cu milă, iare Renngy 
simţi că ochii i se umplură de lacrimi. 


Alungă cu oarecare efort simțământul bizar de vină 
nedefinită şi o luă încetişor de-a lungul râului. Se opri pe un 
podeț şi rămase privind undele iuți, ce se strecurau printre 
pietre... 


— Ce surpriză! Renngy, tu eşti? Aflasem că ai murit! Asta da 
surpriză plăcută! Ce faci aici? Ce-ai păţit? 


Lai! Da, o surpriză de proporții! 


După ce sfârşiră de istorisit pățaniile care-i aduseseră pe 
Caduceus (klombul prezentase o variantă uşor modificată, 
conform căreia fusese rănit grav în timpul încăierării din 
Sfatul Cuiburilor), îşi povestiră impresiile despre spital şi 
tratamentul de acolo, concluzionând, într-un glas, că locul 
părea al naibii de ciudat şi că acolo se petreceau lucruri 
bizare. 


— Ce-or fi făcând prietenii noştri acum? se întrebă Lai. 


— Prietenii noştri? care prieteni? se minună klombul, care 
fusese impresionat de simpatia subită arătată de Lai, până- 
şi dăduse seama că era doar expresia plictiselii de spital, că 
apropierea aceea nu va exista în afara spitalului. Prietenii la 
care se referea Lai erau, mai mult ca sigur, cunoştinţele lor 


comune, frații Donner, care nu-i fuseseră niciodată prieteni, 
ci stăpâni deplini, prin contract cu Asociaţia Cuiburilor. 


— Prea onorabilul domn Max Donner se află şi dânsul aici, 
spuse Renngy, lăsându-l cu gura căscată pe Lai. 


După care relată discuţia pe care o auzise, explicând că 
starea în care se aflase atunci îl împiedicase să-şi permită 
să-şi impună prezența stăpânului său (încă stăpân, până va 
anula contractul, bineînțeles). 


— Max aici! nu înceta să repeta Lai. Înseamnă că afacerile 
lui au rămas cam de capul lor, funcţionează în virtutea 
obişnuinței! Da, am oarecari şanse să schimb lucrurile pe 
Dududum! Ce zici, Renngy, ţi-ar place să lucrezi cu mine, 
după ce-o să ieşi de aici? 


— Prea onorabile domn, aş face acest lucru cu plăcere, dar, 
după cum prea bine ştiţi, prea umilul dumneavoastră 
servitor este rob prin contract al prea onorabilului domn 
Donner. Regulile cuibului permit încheierea unui singur 
contract pentru fiecare klomb, iar al meu a fost deja 
încheiat. Eu pot, cel mult, să negociez anularea contractului 
existent, dar nu pot încheia un altul. După încetarea slujirii 
domnului Donner, existența mea se va reduce la activități 
benevole în favoarea Sfatului Cuiburilor... 


— Fii liniştit, băiete, ştiu prea bine chestiiole astea! 
Frumuşeii din Sfatul Cuiburilor îmi sunt prea obligaţi, ca să 
se încurce în fleacuri! O să vorbesc cu ei şi mi te vor 
repartiza de îndată ce vei anula contractul cu Max. 


— Dar e împotriva regulilor, prea onorabile domn! Este 
împotriva codului onoarei! 


— Fii serios! Dacă ai ştii câte afaceri de felul ăsta am 
încheiat până acum! Işi mai aminteşti de Klikn? 


— Da, prea onorate domn. Un klomb roşu, cu un tatuaj pe 
țeastă, care v-a slujit în insulele Titanice. 


— Fusese cumpărat de la cuib de bătrânul Citarides şi-l 
slujise pe acesta vreo trei ani, înainte să-l preiau eu. 


— N-am ştiut... 


— He, he, sunt multe pe care nu le ştii! Se pot face tot felul 
de aranjamente cu băieții din Sfatul Cuiburilor, băiete 
dragă, totul e să dai cui trebuie ce trebuie şi cât trebuie! 


Renngy rămăsese cu pliscul căscat. Dacă era adevărat - şi 
era adevărat, Lai n-avea nici un interes să-l mintă - atunci 
nu merita să fie credincios cuiburilor, după cum nu merita 
să-i fie nici lui Max. 


Şi atunci, care urma să fie soarta lui? 


Din fericire, Lai se plictisi repede de el — avea alte probleme 
la care să se gândească, mai importante -— şi se decise să 
plece. 


— Ne mai întâlnim noi, tot pe pod. Rândul trecut când am 
fost prin parc m-am jurat că n-o să mai calc în veci prin el, 
dar ce să fac toată ziua, să dorm? Aşa că tot pe aici o să-mi 
petrec timpul. Hai, pa! 


Klombul rămase singur. Se rezemă de un copac, o făptură 
mică, zgribulită sub aripile-i largi, dezamăgită de lume şi de 
soartă... 


După un timp, auzi un glas ce-l striga. Se întoarse şi o 
recunoscu pe Mimoza. O amărâtă ca şi el, trădată de toți, 


vândută de toţi, un obiect ce te serveşte cu fidelitate şi pe 
care-l arunci... li era milă de ea, îi era milă de el... 


Deschise braţele lungi, subțiri, şi o cuprinse pe femeie într-o 
îmbrățişare disperată, de copii rătăciți în pădure, şi plânseră 
împreună lumea pierdută pentru totdeauna a iluziilor... 


3. 


Doctorul Salvatore: Bună ziua. A venit timpul să discutăm 
pe îndelete, să lămurim anumite lucruri. 


Lai: Cred că trebuia să discutăm mai demult. Se întâmplă 
aici o mulțime de chestii, care nu-mi sunt foarte clare... 


Doctorul Salvatore: Să le clarificăm. De aceea mă aflu aici. 
Intreabă-mă şi-ţi voi răspunde. 


Lai: Nu înţeleg un lucru... de fapt, sunt mai multe... 


Doctorul Salvatore: Nu ne grăbeşte nimeni. Avem tot timpul 
la dispoziție să lămurim orice lucru. 


Lai: Ei bine, timpul... Ce se întâmplă cu timpul? Am 
impresia că stă pe loc sau, oricum, se scurge altfel, într-un 
mod necunoscut mie... 


Doctorul Salvatore: Perceperea timpului e relativă, ştim cu 
toții asta. De multă vreme s-a observat că trăim momente în 
care timpul pare accelerat, nici nu ne dăm seama când au 
trecut orele, sau momente în care timpul pare că a 
înțepenit, când fiecare secundă se scurge cu o încetineală 
exasperantă... Nu ţi s-a întâmplat niciodată? 


Lai: Ba da. Dar asta ținea de starea mea de spirit sau de cât 
de ocupat eram. Nu mi s-a întâmplat niciodată să mi se 


pară că timpul a trecut fără să-mi dau seama când stăteam 
degeaba. 


Doctorul Salvatore: Ca să spunem altfel, orice lucru 
măsurabil se raportează la un sistem de referință. Nu 
contează unitatea de măsură, ci elementul de comparație. 
Să presupunem că unitatea de lungime universal 
recunoscută ar fi metrul. Deci, indiferent de sistemul de 
referință, am avea o unitate de măsură identică. Să mai 
presupunem existența a doi observatori, unul de 
dimensiunile tale, altul de dimensiuni microscopice. Pentru 
tine va fi vorba de un sistem de măsurare relativ comod, 
care-ţi va permite să apreciezi, de exemplu, că ai înălțimea 
de aproximativ un metru şi nouăzeci de centimetri. Pentru 
ființa microscopică, dimensiunile tale vor fi imense, pentru 
ea vor fi foarte importante subdiviziunile care ţie ţi se par 
neglijabile, neesenţiale. Înălțimea ta va fi definită ca un 
număr de tipul 190032700123571, iar cifrele din coadă, ce 
reprezintă dimensiuni pe care tu nu le poți sesiza, deci nu 
fac parte din universul tău, vor însemna pentru făptura 
aceea mărimi deosebit de importante, pe care nu le poate 
ignora, de care trebuie neapărat să țină seama, în timp ce 
valorile reprezentate de primele cifre, adică tocmai acelea 
reprezentative pentru tine, nu-i spun mare lucru. Să-ţi dau 
un exemplu: ştii care-i distanța de la planeta pe care 
locuieşti la soarele în jurul căreia se învârte? 


Lai: Ştiu şi eu? Câteva milioane de kilometri... 


Doctorul Salvatore: Ai idee cumva cât de lungă este masa 
din sufrageria ta? 


Lai: O sută cincizeci de centimetri, am măsurat-o când am 
instalat-o, ca să ştiu cum se potriveşte în cameră. 


Doctorul Salvatore: Perfect. Deci ştii lungimea mesei din 
sufragerie, dar ai o idee destul de vagă despre distanța până 
la soare. Cele două mărimi există, indiferent de faptul că le 
cunoşti sau nu. Măsurarea lor, cunoaşterea măsurii lor 
reprezintă un element subiectiv, determinat de interes. S-ar 
putea ca pe Dududum să existe astronomi care să cunoască 
foarte bine distanța până la soare, dar să nu aibă habar de 
lungimea mesei din sufragerie. 


Lai: Tot ce se poate, dar care-i poanta? Ce legătură are 
lungimea mesei mele cu timpul bizar de aici? 


Doctorul Salvatore: Ideea e că, în anumite împrejurări, nu 
valorile mari, cele care definesc cu adevărat un obiect în 
ansamblul universului, au importanţă, ci fracțiunile ce trec 
de obicei nebăgate în seamă. Aprecierea dimensiunilor unui 
obiect ţine de un interes, de o poziție. Să vedem în ce 
măsură acest lucru e valabil şi pentru timp. Ştim cu toţii că 
evenimentele au o importanță istorică, contribuţia lor 
judecându-se după efectul lor într-un anumit continuum 
socio-istoric. O invenţie (sau o schimbare de guvern) poate 
avea un efect imediat, măsurabil în banii câştigaţi de 
inventator sau de muncitorul care găseşte datorită ei o 
slujbă - respectiv în măsuri de scădere a şomajului sau de 
sacrificii impuse populaţiei - lucruri sesizabile uşor de cei 
interesați, dar pot avea şi o importanță pe termen lung, 
implicând schimbări fundamentale ale structurii sociale, 
favorizând apariția unor elemente novatoare sau, 
dimpotrivă, conservatoare, în evoluția acesteia. Evident, 
asemenea modificări nu-s sesizabile decât în timp, la o scală 
a timpului în zeci, poate chiar sute de ani. Un lucru lipsit de 
importanță pentru omul de rând, care trebuie să trăiască 
fiecare clipă, în detaliu, nu la scară macrotemporală. Mai 
mult, omul obişnuit sesizează mai uşor importanța unor 
evenimente minore, multe dintre ele lipsite de vreo 


importanţă istorică, dar care reprezintă, la nivelul vieții lui, 
evenimente majore. Faptul că muncitorul X a găsit o slujbă 
bună, deci se poate căsători cu fata la care ţine, reprezintă, 
poate, evenimentul crucial al vieţii sale, în funcție de care se 
vor desfăşura toate celelalte. Dar la nivel istoric, acest 
eveniment este la fel de important ca înflorirea unui mac 
anume dintr-un lan cu milioane de plante. 


Lai (nerăbdator): Domnule doctor, dacă nu vreți să-mi 
răspundețţi la întrebare sau nu aveți voie sau - poate - nu 
ştiţi, spuneți-mi de-a dreptul, nu mă mai aburiţi în felul 
ăsta! M-aţi zăpăcit complet. N-am înțeles mai nimic, deşi 
nu-s prost de loc. Toate poveştile astea cu importanța 
relativă a evenimentelor sunt arhicunoscute. Accidentul 
meu are o mare importanță pentru mine personal, poate şi 
pentru un grup restrâns de prieteni, o importanță extrem de 
redusă la nivel planetar şi absolut nici o influență aspra 
pescuitului de balene-ton pe Nicellhm. Să revenim la 
chestiune. 


Doctorul Salvatore: Problema importanței evenimentelor are 
strânsă legătură cu scurgerea timpului. Cu cât evenimentul 
ne interesează mai mult, cu atât timpul se dilată, trăim mai 
intens fiecare clipă... 


Lai: Toată lumea ştie asta, precum şi exemplul cu meciul 
care durează, subiectiv, mai mult decât cele nouăzeci de 
minute obiective! 


Doctorul Salvatore: În regulă, deci am lămurit o serie de 
elemente preliminare. Ne-am lămurit că timpul e perceput 
subiectiv, funcție nu de importanța obiectivă a 
evenimentului, ci de implicarea afectivă a observatorului. 
Dar această percepere subiectivă constă, de fapt, în senzţia 
că timpul trece mai repede din cauză că acţiunile se succed 


foarte repede. În realitate, acţiunile se succed în ordinea lor 
firească, cu durata lor firească. Participarea noastră nu-i 
mai mare decât de obicei. Singura diferență constă în faptul 
că, în asemenea momente, există o succesiune de 
evenimente mai mare ca de obicei în care ne implicăm 
profund. Ca să definim altfel problema, obosim fizic şi 
nervos în cele nouăzeci de minute ale meciului mai mult 
dect în nouăzeci de minute obişnuite, în care nu ne 
implicăm afectiv atât de mult. Consumăm energie vitală 
pentru mai mult de nouăzeci de minute standard, ca să le 
zicem aşa. Ca urmare, sesizăm această diferență de consum 
de energie vitală, o raportăm la norma obişnuită de consum 
şi, din obişnuință, o comparăm cu singurul criteriu pe care-l 
avem pentru aprecierea reducerii cantității de energie vitală: 
trecerea timpului. Pentru că suntem obişnuiţi cu un 
consum uniform de energie vitală. Consumul nefiind 
corespunzător cu perioada de timp scursă, avem senzația de 
dilatare a timpului. Deoarece ştim că acest lucru nu-i 
posibil, definim senzaţia noastră ca fiind subiectivă, ca fiind 
o impresie eronată. În fapt, fenomenul e obiectiv. 


Lai: Staţi, staţi! Ce-i cu chestia asta, energia vitală? 


Doctorul Salvatore: Nu trebuie să-i dăm vreun sens 
metafizic. Printre multele descoperiri făcute aici, pe 
Caduceus, se află şi acelea referitoare la cunoaşterea 
programului genetic conținut în ADN. Noi am ajuns la 
concluzia că viața umană este determinată printr-un anumit 
potenţial, prin posibilitatea de a consuma o cantitate finită 
de energie. În funcţie de modul în care posesorul acelei 
zestre de energie o consumă mai cu zgârcenie sau mai 
risipitor, viața sa va dura mai mult sau mai puţin. De obicei, 
există o rație normală de consum, caracteristică fiecărei 
persoane. Sigur, funcţie de bioritm, persoana respectă în 
mod destul de relativ această rație. Deci o trăire mai intensă 


a vieţii va duce la scurtarea ei, o trăire mai puţin intensă la 
lungire. Dar, dacă analizăm lucrurile corect, durata de viaţă, 
măsurată în ani standard, este incorectă, pentru că, 
măsurată în trăiri şi participare la evenimente, durata este 
cea stabilită prin codul genetic, fără legătură cu anii 
aparențţi trăiţi. Mai mult, o viață lungă, trăită fără implicare, 
fără intensitate, fără participare directă, înseamnă de fapt 
diluarea zestrei enegetice, folosirea ei într-un mod ineficient, 
în fapt irosirea ei zadarnică. După cum implicarea 
exagerată, trăirile  supralicitate, eventual amplificate 
artificial prin tot felul de stimulente - droguri, alcool, etc. — 
înseamnă o risipă la fel de inutilă, aruncarea în vânt a unei 
bogății incomensurabile, ce nu se poate reface. 


Lai: Dacă înțeleg bine, fiecare dintre noi e condiționat 
genetic? Se poate aprecia, la naşterea unui copil, câți ani va 
trăi? 


Doctorul Salvatore: Da, dar cu observațiile făcute anterior. 
Pot să spun, de exemplu, că acest copil are zestre energetică 
inițială pentru nouăzeci de ani. Dar felul în care o va folosi 
depinde de mediul social, de conjunctură istorică, de 
hazard... de tot ce poate contribui la accelerarea implicării 
afectiv-emoțională, deci la consumul supranormativ al 
cantității fixe de energie vitală ce i-a fost stabilită genetic. 


Lai: Şi când se termină cantitatea de energie alocată 
persoanei, aceasta moare? 


Doctorul Salvatore: Evident. Sigur, problema energiei vitale 
este mult mai complicată. Atunci când există în exces, cum 
se întâmplă la începutul vieții, duce la creşterea fizică şi 
intelectuală a purtătorului. Când scade sub o anumită 
limită, nu mai e capabilă să mențină funcționalitatea 
trupului, ceea ce duce la îmbătrânire. Şi, după cum e firesc, 


când nu mai există, viața încetează... Dar să nu fiu înţeles 
greşit: nu-i vorba de o energie inclusă în codul genetic. Ce 
fel de energie ar fi aceea care încape, într-o cantitate cât să 
ajungă pentru o viață, într-o codificare? Codul ADN-ului 
reprezintă o predispoziție naturală de a folosi o animită 
cantitate de energie, pe care trupul şi-o procură din 
alimente, băutură, căldură... Dacă nu-i putem asigura 
necesarul, degeaba are acea predispoziție, potenţialul lui se 
va irosi fără rost. Ca şi în cazul potențialului intelectual, al 
geniilor, una-i posibilitatea oferită de zestrea genetică şi 
alta-i ce se va întâmpla în realitate. O mulțime de oameni 
sortiti să ducă o viaţă lungă, bogată în evenimente - sau, 
mai bine zis, pregătiți genetic să facă bine față unei astfel de 
vieți - au nimerit în incidente istorice grave - foamete, 
război, cataclisme naturale - n-au reuşit să-şi procure 
energia necesară şi au murit, deşi, conform înzestrării 
biologice, ar fi trebuit să trăiască mult. Codul genetic nu 
ține de foame. 


Lai: Mda... Deci codul dumneavoastră reprezintă, de fapt, 
un maxim ce poate fi atins dacă totul merge perfect... 


Doctorul Salvatore: Cred că ai înțeles foarte bine şi ai 
surprins esența problemei. 


Lai: Grozav! Am surprins esența problemei, dar n-am înţeles 
nimic! Care-i legătura cu ce se întâmplă aici? 


Doctorul Salvatore: Deci am convenit că utilizarea energiei 
vitale nu-i constantă, că în momente de solicitare deosebită 
- fizică, intelectuală sau afectivă - organismul consumă 
mult mai mult ca de obicei. Închipuiți-vă ce se întâmplă în 
caz de boală. Trupul se va împotrivi bolii din toate puterile, 
va opune agresiunii microorganismelor sau traumatismelor 
rezerva sa energetică, încercând să-şi refacă sănătatea. Cu 


cât rezerva sa e mai mare, cu atât va putea face față unei 
solicitări mai mari. Organismul va consuma cantități 
disproporționate, în raport cu timpul normal, va pune la 
bătaie rezerve care ar fi trebuit să-i ajungă timp îndelungat, 
de aceea timpul său subiectiv va fi altul decât timpul 
obiectiv. În câteva zile, ore, chiar secunde, va îmbătrâni cu 
ani întregi. 


Lai: Am auzit că aceia care sunt în pericol de moarte îşi 
retrăiesc viața în câteva secunde... 


Doctorul Salvatore: Aşa-i, dar e vorba de alt fenomen, în 
cazul de care vorbeşti persoana în pericol caută motivații 
pentru a se agăța de viață, inconştientul ştie că trebuie să 
facă eforturi foarte mari şi face o analiză rapidă, pentru a-şi 
da seama dacă merită să facă asemenea eforturi. De altfel, 
acest lucru se întâmplă doar în cazurile în care persoana 
manifestă o sete de viață ieşită din comun. Există cazuri în 
care motivațiile sunt foarte evidente, trupul ştie că trebuie 
să trăiască, indiferent de preț, sau când rezervele energetice 
sunt insuficiente, iar inconştientul cunoaşte că eforturile ar 
fi inutile, organismul nefiind în stare să facă față unui efort 
atât de mare. În asemenea cazuri, analiza n-are rost, deci 
persoana nu-şi revede trecutul... Însă noi discutam despre 
boli, nu despre accidente. 


Lai: Şi care-i diferența? În ambele cazuri, organismul se află 
în pericol de moarte. 


Doctorul Salvatore: E doar o problemă de moment. Eu mă 
refeream la momentul în care pericolul exterior a trecut, 
indiferent de natura sa, iar organismul a rămas afectat 
puternic şi trebuie să lupte pentru refacerea sa. Deci, 
funcție de gravitatea acestei afectări, trupul îşi mobilizează 
rezervele, luptă din răsputeri, iar timpul subiectiv se dilată 


proporțional cu consumul de energie. Orice ajutor extern, 
care poate sprijini refacerea energetică, cum ar fi 
medicamentele, de exemplu, va avea o importanță deosebită. 
În majoritatea lor, pacienţii noştri se află în momente de 
luptă gravă pentru supraviețuire, când timpul subiectiv se 
dilată extrem de mult, ei consumând în fiecare secundă de 
timp obiectiv energie corespunzătoare orelor, zilelor sau 
chiar anilor. 


Lai: Apropo de chastia asta, de cât timp mă aflu aici, în 
spitalul pe care-l dirijați? 


Doctorul Salvatore: Întrebarea depăşeşte contextul. 
Răspunsul nu-i edificator, pentru că noi am intervenit nu 
numai asupra modului de percepere de către pacienți a 
timpului obiectiv, făcându-l să pară a avea acceaşi lungime 
ca acela subiectiv, ci şi asupra distribuţiei consumului 
energetic pe unitatea de timp real. Vedeţi, risipa de energie, 
consumul exagerat într-un interval scurt epuizează 
organismul care, bolnav fiind, în stare de criză, nu-i în stare 
să-şi refacă rezervele în acelaşi ritm în care le consumă. Se 
ajunge la situaţia gravă în care organismul a făcut eforturi 
groaznic de mari, cu rezultate foarte bune, dar nu poate 
continua eforturile în acelaşi ritm, deci riscă să fi făcut 
eforturi zadarnice, ajungându-se la un sfârşit tragic din 
cauza epuizării, deşi ar fi existat toate condiţiile unei 
rezolvări fericite a crizei. 


Lai: Deci, într-o asemenea situație specială şi disperată, 
interveniți asupra timpului real? 


Doctorul Salvatore: O întrebare directă şi indiscretă... 
Intervenţia asupra timpului real ar avea efecte 
incomensurabile... Să zicem că practicăm o scoatere 
temporară din timpul real, o punere în aşteptare a 


pacientului... care, combinată cu încheierea unui armistițiu, 
tot temporar, cu agenţii patogeni... 


Lai: Cum adică armistițiu cu agenţii patogeni? Ce înțelegeți 
prin această exprimare? 


Doctorul Salvatore: De exemplu, în cazul dumneavoastră, 
am ajuns la o înţelegere cu sporii nordellieni... 


Lai: Cu sporii nordellieni? Domnule doctor, am presupus, la 
un moment dat, că mă aflu într-un ospiciu, dar nu mi-am 
închipuit că boala a afectat şi cadrele medicale... 


Doctorul Salvatore: Presupun că indignarea dumneavoastră 
e generată de presupunerea, complet eronată de altfel, dar 
foarte răspândită, din nefericire, că inteligența este 
caracteristică numai unor anumite nivele de organizare a 
vieții organice. Fiecare formă de viață beneficiază de 
inteligență. După cum nivelul de inteligență al oamenilor 
nu-i identic, nici nivelul de inteligență al speciilor nu-i 
asemănător. Dar asta nu înseamnă că nu există. Chiar şi 
multe forme de minerale dețin un fel de viață, deci, implicit, 
o formă de inteligență. Noi am reuşit să identificăm nu 
existența acestei inteligențe — pe care o cunoaştem de mult — 
ci modul de comunicare cu formele de inteligență tipice altor 
vietăți. Am descoperit logica acestor forme de inteligență, 
deci modul în care pot fi contactate, felul în care privesc ele 
problemele noastre, felul în care putem găsi un punct de 
vedere comun pentru ieşirea din criză. 


Lai (ironic): Deci ați discutat cu sporii din mine! Şi ce ziceau 
drăgălaşii? Se simt bine? 


Doctorul Salvatore: Nu în mod deosebit. Au nimerit într-un 
mediu care nu le prieşte prea mult, dar cel mai grav este că- 
s pline de ură. După cum ştiţi, sporii aceştia trăiesc în 


simbioză cu gheişele-scut. Au stabilit, în timp, o legătură de 
afecțiune cu purtătoarea lor, care depăşeşte relația normală, 
de interes, dintre speciile simbiote. Uciderea purtătoarei nu 
numai că le-a lăsat fără gazdă - o problemă nu foarte gravă, 
în sine, din moment ce şi-au găsit alt purtător, chiar dacă-i 
numai temporar, lucru de care nu-şi dau seama, aprecierea 
timpului făcându-se, din cauza duratei de viață reduse, cu 
totul altfel decât la oamni - dar le-a răpit acel sentiment de 
amiciție, (de dragoste, dacă vreţi) de care beneficiau 
anterior. Intenţia lor declarată a fost de a vă ucide, cu prețul 
vieţii lor. Am reuşit, în urma unor tratative destul de dificile, 
să-i facem, pentru moment, să înceteze agresiunea 
împotriva trupului dumneavoastră. Să  încheiem un 
armistițiu. Urmează să le facem, ulterior, propuneri care să-i 
convingă să se lase extraşi din trupul pe care l-au infestat. 
Soluția cea mai convenabilă ar fi, cred, aceea de a le oferi o 
altă gheişă-scut cu care să intre în simbioză. 


Lai: Presupunând că vă cred... ce atâtea discuţii cu nişte... 
sângănii! Omorâţi-le şi gata! 


Doctorul Salvatore: Orice viață este sacră. Orice făptură are 
dreptul la viață. Deci, orice ființă este sacră. Uciderea ar 
însemna o ofensă adusă Creatorului. Dar nu asta contează. 
Vedeţi, aici, pe Caduceus, vin la tratament tot felul de 
făpturi, din toate colțurile universului. Pentru ce le-am 
vindeca într-o secție, pentru a le ucide în alta? Mai ales că 
putem rezolva problema fără a lua vreo viață... Există, din 
nefericire, şi cazuri în care avem de-a face cu ființe 
pervertite, care şi-au pierdut rațiunea... Atunci, moartea 
înseamnă pentru ele o salvare. Dar în cazul unor făpturi 
logice, cu care te poți înțelege, de ce să recurgem la violență 
inutilă? 


Lai: Deci, dacă înţeleg bine, aici pacienţii sunt puşi într-un 
fel de stare de conservare, până reuşiți să încheiați un pact 
de neagresiune cu agenții patogeni care i-au infestat? 


Doctorul Salvatore: Deşi replica dumneavoastră e plină de 
sarcasm, n-aş putea spune că, în fond, nu conține o mare 
doză de adevăr... De fapt, aici, pe planeta aceasta spital, ne- 
am străduit să rezolvăm problema fundamentală a 
medicinei. 


Lai: Aşa cum alții se străduiesc, de nu ştiu când, să rezolve 
problema fundamentală a fizicii. 


Doctorul Salvatore: Exact. Am pornit de la constatarea că 
medicina nu era o ştiinţă exactă, ci una statistică. Dar la 
medic nu vine pacientul statistic, ci unul individual, cu 
probleme tipice, care, de multe ori, sunt unice. Acestea nu 
pot fi tratate statistic. Dacă vreţi, medicina a acționat 
empiric, pe baza unor observații îndelungate. Dacă 
pacientul suferă de simtomul x, îi dai medicamentul y şi-i 
recomanzi regimul z. Pentru că în mii de alte cazuri acestea 
au avut efectul dorit. Asta nu înseamnă că şi în cazul 
respectiv vor avea. Statistic, ar trebui să aibă. Şi au, 
statistic. Ceea ce înseamnă că, în cazuri particulare, pot să 
nu aibă. lar pacientul respectiv nu va fi încântat să 
descopere că, fiind un caz ce se abate de la normalitatea 
statistică, nu poate fi tratat. 


Lai: Asta cam aşa e... 


Doctorul Salvatore: Important a fost să definim o noţiune 
nebăgată în seamă: starea de normalitate. Fiecare organism 
are caracteristici proprii, beneficiază de o energie vitală 
caracteristică. Din punct de vedere medical, există nişte 
limite de normalitate. Nimeni nu spune că temperatura 
normală este 36,6 grade Celsius, sau că presiunea sanguină 


trebuie să fie 12 cu 7. Statistic, acestea sunt valorile de 
normalitate cele mai răspândite, ceea ce nu înseamnă că nu 
există şi persoane care au alți parametri la care se simt 
bine, iar valorile care indică la majoritatea oamenilor o stare 
excelentă a sănătății arată, în cazul lor, o boală incipientă. 
Să presupunem că avem un pacient a cărui tensiune 
normală, cea la care se simte bine, este 18 cu 12. Dacă se 
prezintă la medic, din cauza unei indispoziții oarecare, greu 
de identificat, acesta îi va face o examinare generală şi va 
descoperi că individul are probleme cu tensiunea, deci nu-şi 
va bate capul să mai caute şi altceva, pentru că a găsit ceva 
evident în neregulă. Îi va prescrie o medicamentaţie care-i va 
aduce tensiunea la normalul statistic, reuşind ca prin 
aceasta să-i agraveze şi mai mult starea... 


Lai: Se poate spune că nu aveţi o părere prea bună despre 
cei care practică meseria dumneavoastră... 


Doctorul Salvatore: Dimpotrivă. Consider că, utilizând un 
instrument atât de greoi, atât de puțin pus la punct, munca 
medicilor a fost foarte dificilă, iar rezultatele surprinzător de 
bune. Dar toate acestea vor fi, foarte curând, de domeniul 
trecutului. Am pus la punct aici, în acest spital, un sistem 
extrem de matematizat. Un sistem de ecuaţii care permit 
determinarea funcțiunilor fizice. Sigur, un asemenea sistem 
priveşte trupul omenesc ca un întreg. 


Lai: Nu vindec membrul dacă nu vindec trupul, nu vindec 
trupul dacă nu vindec sufletul... De câte mii de ani circulă 
această declaraţie de principii, domnule doctor? 


Doctorul Salvatore: N-am pretins că am aruncat la coş ce-a 
fost înainte, ci că am perfecționat munca înaintaşilor. 
Credeţi că există vreo ştiinţă care să nu fi început prin 


acumulări de date statistice, care au dus, ulterior, la 
generalizări, la descoperiri de legități? 


Lai: Bine, ați descoperit aceste legități, le-aţi formulat 
matematic... Şi ce-i cu asta? 


Doctorul Salvatore: Sigur, sistemul trebuie experimentat 
cum se cuvine, determinate valorile corespunzătoare ale 
tuturor constantelor... Vă imaginaţi cât de complicat este un 
asemenea sistem de ecuații? Nu poate fi folosit fără ajutorul 
unor calculatoare de mare putere. Dar el funcționează în 
spitalul nostru, iar rezultatele sunt entuziasmante. Deci noi 
supunem pacientul unei examinări atente, începând cu 
aflarea condițiilor inițiale, stabilite genetic - pentru a 
determina starea de optim natural - iar rezultatele le 
prelucrăm pe calculatoarele noastre. Aflăm lucruri 
surprinzătoare, în foarte multe cazuri bolile care ne sunt 
prezentate reprezintă doar forme de manifestare exterioară 
ale unor maladii de care bolnavul nu avea idee. Putem 
astefel să ne îndreptăm eforturile de vindecare direct la 
sursa bolii, nelăsându-ne atraşi pe piste false. În felul 
acesta, rezultatele sunt definitive, pentru că înlăturăm 
cauzele, nu efectele... 


Lai: Bine, bine, dar chestia cu armistițiul încheiat cu 
viruşii? Sau cea cu trecerea temporară în alt timp? Astea țin 
tot de sistemul general de ecuații medicale? 


Doctorul Salvatore: Nu. Reprezintă descoperiri proprii 
spitalului şi nu suntem convinşi că pot fi generalizate. 
Principiile care stau la baza lor sunt extrem de complicate... 


Şi tot aşa, până mă apucă bâzdâcii... 


Nu vrea să-mi spună clar, să pricep şi eu: 


OMULE, N-AI MURIT, DAR NICI VIU NU EŞTI. TE AFLI 
ÎNTR-O STARE NOUĂ, ÎNTRE VIAȚĂ ŞI MOARTE. 


Chiar şi atât ar fi suficient, dacă ar reuşi să mă convingă că- 
s încă în viață, că pot reveni la viață. 


A TREIA PARTE NEMURIREA 


Trei acţiuni de cercetare 
l. 


Trecură iar perioade de timp lungi, nedeterminate, Lai nu le 
putea numi zile, din moment ce nu exista ciclu zi-noapte şi 
ştia că intervalele acelea puteau dura, în timp real, doar 
câteva ore, chiar secunde, cu toate că lui îi păreau a fi zile 
nesfârşite... 


După întâlnirea cu Renngy nu mai îndrăznise să se ducă în 
parc, de teamă să nu dea nas în nas cu Max Donner sau cu 
vreun alt cunoscut. Hoinărise pe coridoare, ferindu-se să 
intre în vorbă cu cineva, pentru că-i lipsea cheful de afla 
durerile altora. Descoperise o bibliotecă, dar înregistrările de 
acolo erau ale unor cărți pe care le citise de mult, iar 
parcurgerea lor fusese lipsită de plăcerea surprizei. Aşa că 
abandonase biblioteca şi căutase altă metodă de a-şi pierde 
vremea aceea relativă. 


O sală de jocuri îi oferise surpriza neplăcută de a juca din 
nou partide din copilărie, de a retrăi umilința neîndemânării 
de altădată... 


Se părea că spitalul oferea doar amintirea unor distracţii, nu 
distracții noi. 


Cu excepţia discuțiilor, care poate erau şi ele amintiri ale 
unor nenorociri pe care le uitase cu mult timp în urmă, fiind 
ale altora... 


Nimerise, din întâmplare, într-o sală de conferințe în care se 
țineau predici. Numeroşi indivizi, de rase diferite, de pe 
planete diferite, se străduiau să convertească la credința lor 
bolnavii, amintindu-le că viața lor stătea în mâna lui 
Dumnezeu, că puteau da oricând ochii cu Creatorul, care le 
va cere socoteală pentru păcatele lor. Că viața lor ajunsese 
la momentul miracolului, iar dacă acceptau miracolul, ca să 
fie salvaţi, de ce n-ar accepta şi pocăința? 


Lai recunoştea că ideea nu era rea, întotdeauna nenorocirea 
te face să-ți aminteşti de divinitate, omul e mai dispus ca 
oricând să facă un târg cu Dumnezeu, dar ce fel de credință- 
i aceea iscată de spaimă? 


Încercase să lămurească subiectul cu madam Heiliggeist 
(doctorul Salvatore nu mai apăruse mult timp după discuția 
lor îndelungată, discuţie ce-l lăsase mai nelămurit ca 
înainte, deci pe el nu avusese cum să-l întrebe ceva), iar 
sora şefă se burzuluise: 


— Acum i-a cuprins pe toți pioşenia! Crezi că după ce vor 
pleca de aici îşi mai aduce vreunul aminte? Băiete, religia e 
o amăgire! Omul nu face decât să presupună ce-ar face el 
dacă ar fi Dumnezeu. De parcă ar fi în stare să fie 
Dumnezeu! 


Şi plecase, bombănind furioasă, ca de obicei. 


Aşa că nu-i rămăsese decât să se plimbe. Edelweiss îi 
spusese, odată, că poate rătăci pe unde vrea, cu excepția 
laboratoarelor. 


— N-ai decât să intri şi acolo, mârâise femeia, dacă eşti 
chiar atât de curios, dar dă dovadă de atât bun simţ şi nu-i 
încurca pe cei care lucrează. 


Nu intrase, n-avea chef să vadă oameni muncind. Dar 
mersul îi făcea bine, hoinăreala grăbită, fără ţel, îi abătea 
gândurile de la grija pe care o simțea crescând în el: dacă, 
totuşi, medicii nu reuşeau să-l vindece? 


Fiindcă nu avea nici o certitudine. Se afla oare într-un 
spital? Nu era convins. Bizareria locului îl făcea să 
presupună că, mai degrabă, delira din cauza contaminării, 
că lighioanele micuţe îl rodeau pe dinauntru, răpindu-i orice 
brumă de judecată. 


Pe de altă parte, coerenţa şi logica (oricât de absurdă) 
delirului puteau permite să crezi că era adevărat, că se afla 
într-un spital straniu. Asta însemna, conform aceleiaşi 
logici, că exista o şansă de salvare... 


Ajunsese să cunoască o anumită zonă a secției, avea grijă să 
o exploreze în mod sistematic, doar o parte minusculă de 
lucru nou de fiecare dată când pornea la drum, pentru că se 
temea totuşi de o rătăcire în coşmarul acela - asta însemna 
să piardă orice şansă să se trezească, dacă se va trezi 
vreodată... 


Pentru că se întreba cu groază nu dacă o să se trezească, ci 
unde o să se trezească. Cel mai probabil, pe treptele vilei lui 
Koldures. Sau în maşină, dacă ajunsese până acolo... O 
trezire scurtă, înaintea morţii chinuitoare, pe care — 
descoperi gândul cu uimire — se părea că o merită... 


Nu se plăteşte oare totul? Nu venise - puțin cam devreme, 
ce-i drept — chelnerul cu nota de plată? 


Totul fusese zădărnicie... visele, speranțele, truda... 


Atunci, în momentul acela de mare îndoială, reapăruse 
Angelo. 


Individul reprezenta o certitudine, o bucată din lumea lui, 
cea pe care o cunoştea, în mijlocul aiurelii (produsă, 
probabil, de boală). Cu toată îngâmfarea şi egoismul lui, 
mititelul oacheş ţinea la el, îi dovedise acest lucru în 
nenumărate rânduri. Era cineva în care putea să aibă 
încredere. lar dacă avea încredere în cineva, atunci putea 
avea şi în el însuşi. 


Angelo cel viu, într-o lume ce părea lipsită de viață. 


Angelo se putea uita pofticios le şoldurile infirmierelor ce 
treceau țepene pe lângă el, pe coridor, în timp ce el, Lai, era 
lipsit nu numai de dorinţă, ci şi de tentaţia dorinţei. 


Angelo, care exclamase când îl revăzuse: 
— Lai, băiatule, ce-aş rade o bere rece! 


— Ţi-e sete? se uimise Lai, care uitase care-i gustul 
mâncării şi băuturii. 


— Nu. O chestie ciudată, nu ştiu ce mi-au dat ăştia — ce-au 
dat la toţi, de fapt — dar nu mi-e foame, nu mi-e sete, nu mi- 
e dor de codru verde. Dar ce-am putea face, când nu avem 
nimic de făcut, decât să bem o bere? Ceva nevinovat, nu 
poftesc o tărie, să mă matolesc, nici un vin de soi, să mă 
simt mare, doar o poşircă amăruie, care face bulbuci. Pe 
care s-o torni pe gât şi s-o pişi imediat, tot în localul în care 
ai băut-o, să nu te oboseşti cărând-o... Da... Sincer vorbind, 


abia aştept să te faci bine şi s-o tulim de aici. M-am plictisit. 
Un loc în care nu poți să faci nimic, dar chiar nimic! Nu tu o 
bătaie, o gagică, un gheşeft... Şi la mânăstire ar fi mai 
distractiv, mai o rugăciune, o slujbă, te mai cheamă starețul 
la spovedanie... trece timpul... Dar aici... 


— Nu te-ai plimbat? N-ai tras cu ochiul peste tot? 


— Ba da. Am descoperit o serie de chestii mişto, dar şanse 
de afaceri, o laie! Am vizitat laboratoarele, au nişte chestii 
incredibile, fabrica de droguri de pe Norda e o grădiniță 
pentru prunci, dar n-am găsit nici o cale să-i sensibilizez pe 
indivizi. 


— Nu cred că afacerile pe care le făceam noi, pe Dududum, 
sunt interesante aici. Droguri au cât le trebuie, că de aia e 
spital — vorba ceia, bagi în tine ca-n spital — protecție, de 
cine să-i aperi, de bolnavii care-s pe altă lume? Iar gagici... 
n-ai văzut cum arată blondele astea care mişună peste tot? 


Angelo se strâmbă: 


— Mişto, dar reci, măi Lai, ca gheaţa, sau mai degrabă ca 
piatra, că parcă-s statui... Am pus şi eu mâna pe una, mai 
mult să văd ce zice, că poftă, mărturisesc cinstit, nu prea 
există, nu ştiu de ce, nu mi-o fi priit ce-am mâncat aseară, 
când o fi fost acea seară... lar aia se uită la mine şi zice: 
Domnule, ai o mână foarte frumoasă... cred că ar arăta bine 
ca exponat la secția de chirurgie.. vezi să nu ţi-o tai... Auzi, 
boarfa... 


— Lasă gargara, Angie, zi-mi ce-ai văzut pe unde-ai umblat. 


— Da, şefu', să trăiţi! De la personalul medical, nici vorbă să 
afli ceva. Nu ştiu cu cât îi plătesc patronii, care or fi ăia, că 
nici măcar asta n-am putut afla, dar când am încercat să 


trag de limbă un asistent de la laborator şi i-am făgăduit că, 
dacă o să fie salon, transfer ceva în contul pe care mi-l 
indică el, ăla mi-a râs în nas, da, domnule, i-a râs în nas lui 
Angelo Schwartz, şi mi-a zis că-mi plăteşte el mie cât m-am 
gândit să-i dau, dacă-l las în pace. Bine, băiatu, m-am 
grăbit eu să nu scap ocazia, un milion de mardei. Ha, ha, 
râde prințul, eu să-ți dau un milion când tu ai vrut să mă 
fraiereşti cu cinci copeici? Domnule, poanta e că exact atât 
mă gândisem să-i transfer, dacă pică în capcană! 


— În concluzie, înțeleg că te chinui de-o jumătate de oră să- 
mi comunici că ai aflat că personalul spitalului e telepat. 


— Exact, iubitule! Aşa că de atunci am lăsat angajaţii 
spitalului în pace şi am discutat numai cu pacienții. 


Lai se cutremură, cuprins de milă. Nu pentru pacienți — era 
normal să sufere, ăsta era rolul lor acolo - ci pentru bietul 
Angie, care trebuise să suporte toate grozăviile alea... 


— Oricum, laborantul ăla a fost destul de amabil şi, înainte 
de a-mi face vânt din parohia lui. mi-a dat să miros ceva 
dintr-un flacon. Amice, ce senzații, ce plăcere! Drogurile 
noastre-s de rahat! Numai că individul mi-a explicat că 
drăcia n-a fost inventată încă, a vrut doar s-o testeze, să 
vadă dacă merită să se apuce de lucru... 


— Bine, bine, te-a făcut fericit, după aia ai plecat şi ai 
început să discuți cu pacienții... Ai aflat ceva? 


— Domnule, lucrurile ţin, cumva, de miracol. Dacă nu 
băgăm în seamă chestii relativ banale precum regenerarea 
unor organe - membre, organe interne, unele zdrobite, 
imposibil de cârpit, deci indivizii de aici le-au făcut să 
crească din nou, ca şi cum le-ar fi clonat din celulele rămase 
- vindecări ale unor boli considerate incurabile şi alte 


mărunțişuri de acelaşi calibru, cred că lucrul cel mai 
interesant rămâne tratarea unor afecțiuni congenitale. Cei 
cu care am discutat consideră că singurul mod în care s-a 
putut interveni a fost modificarea conținutului genetic al 
fiecărei celule din organism. Dacă până acum ingineria 
genetică se reducea la modificarea conţinutului unei singure 
celule, care apoi se dezvolta în mod normal, până devenea 
ființă, de data asta e vorba de intervenţie pe toate celulele vii 
- sau măcar pe cele ce generau maladia - ale unui organism 
matur, lăsându-l funcțional, neafectat... 


— Ce folos putem să tragem din chestia asta? 


— Amice, practic niciunul. Doar dacă nu devenim agenți ai 
spitalului, să căutăm bolnavi incurabili şi să stoarcem de la 
ăia ce putem... Dar nu-i mare brânză, pentru că de 
Caduceus află oricine-i la necaz, iar de ajuns aici ajunge 
cine poate... 


— Deci, deşi ăştia fac minuni, nu-i rost să tragem ceva 
spuză şi pe turta noastră... 


— Ar mai fi ceva... Laboratorul de geriatrie... 
— Ce-i cu el 
— Se zice că acolo ar fi reuşit să vină de hac bătrâneții... 


— Angie, ce ne interesează pe noi? Suntem tineri, 
bătrânețea e departe... măcar să ajungem la ea... 


— Da, dar dacă ajungem... putem să revenim aici şi să 
plecăm din nou tineri... iar şi iar... Iți dai seama, Lai? Asta 
ar fi un fel de nemurire... 


— Interesantă idee... Dar ar trebui să verificăm ca lumea... 
Să nu ne facem speranțe deşarte... Mai ales că îmi spui 


nişte lucruri care intră, oarecum, în contradicție cu ceea ce 
mi-a explicat doctorul Salvatore despre preocupările de aici. 
Sigur, nu mă aştept să-mi spună secretele lor, dar nici să 
mă mintă preventiv, pentru eventualitatea că aş putea afla 
întâmplător ceva... O să încerc să discut cu individul, iat tu 
trage mai departe cu urechea... Vezi ce mai poţi afla de pe la 
pacienți... 


După ce individul plecă, Lai se gândi cu recunoştinţă la el, 
la faptul că-i reamintea de viață, că reuşea să-i trezească 
interesul pentru ceva. 


Că-l ispitea cu ceva... 


Când sora şefă Heiliggeist veni să-i facă examinarea 
periodică, Lai îi comunică, sec, că are ceva de discutat cu 
medicul. 


— Ştie, mormăi Edelweiss. O să vină de îndată ce găseşte un 
moment liber. 


Înainte ca voalul rece să-l transporte în lumea întunericului 
şi somnului fără vise - sau a leşinului profund, nedureros — 
Lai apucă să comenteze pentru sine că era, mai mult ca 
sigur, un bolnav foarte important, ţinând seama că de el se 
ocupa direct sora şefă, nu vreuna din infirmiere, iar medicul 
ştia când avea chef să-l vadă şi se conforma dorinței lui... 


Când se trezi, descoperi că tânărul doctor Salvatore stătea 
pe marginea patului. 


— Aş vrea să ştiu câte ceva despre laboratorul de geriatrie, îl 
atacă Lai direct, fără ocolişuri. 


— Nimic deosebit. După cum ţi-am povestit, codul genetic 
prevede un anumit potenţial energetic. In anumite condiţii, 


persoana respectivă nu poate să-şi folosească potenţialul, 
neavând acces la energia la care ar fi avut dreptul. De 
obicei, din motive obiective: sărăcie, foamete, catastrofe 
naturale, un accident... În asemenea situaţii intervenim, 
remediind unele defecţiuni funcționale - dacă există - sau 
oferind un tratament de recuperare, de refacere a 
organismului, pentru a-şi continua activitatea în bune 
condiții. Nimic deosebit. 


— Poate fi ceva deosebit. Am auzit că faceți modificări în 
codul genetic. Sunt convins că, dacă doriți, puteți schimba 
valoarea energiei alocate persoanei, lungindu-i durata vieţii. 
Să nu-mi spuneţi că nu-i aşa, că nu vă cred! 


Tânărul medic medită un timp, apoi răspunse, cu oarecare 
tristeţe: 


— Adevărul nu-i întotdeauna folositor... Sigur, nu-s adept al 
minciunii, dar dacă adevărul face rău cuiva, mai bine să nu- 
l ştie... Fiindcă oamenilor de multe ori le spui adevărul 
degeabă, nu găsesc în el decât partea care le convine... lată, 
să presupunem că aveţi dreptate, că putem, prin 
manipulare genetică, să lungim durata de viață. dar 
tratamentul nu-i la îndemâna oricui. O categorie de oameni 
- cea mai mare parte dintre ei, de altfel - n-au mijloacele 
materiale să şi-l permită. Deci, longevitatea ar fi rezervată 
unei elite a banului. Medicina ar deveni slujitoarea vițelului 
de aur. N-am avea nici o garanție că persoanele tratate ar 
aduce vreun folos semenilor lor prin mărirea duratei de 
viaţă. 


— După cum n-aţi avea această garanţie nici dacă ați lungi 
viața sărăntocilor. 


— Evident. În principiu, ar trebui să acordăm longevitatea 
doar oamenilor altruişti, lipsiți de patimi şi de egoism, care 


şi-ar dedica anii suplimentari binelui obştesc. Sper că vei fi 
de acord cu mine că persoanele care să îndeplinească 
asemenea condiţii sunt foarte rare, iar cel care să hotărască 
cine va trăi în plus şi cine nu îşi asumă o mare 
responsabilitate...  supraomenească aş zice... chiar 
neomenească... 


— Deci, dacă înțeleg bine, încercați să mă convingeţi că 
lucrul e posibil, dar nu-l faceți. 


— Exact. 


— Cred că-i vorba de altceva. Nu v-ar conveni ca eu sau 
unul ca mine să beneficieze de tratamentul respectiv. Nu 
ştiu motivul, nu poate fi vorba de bani, banii mei sunt la fel 
de buni ca ai altora, iar cei care au bani nu i-au făcut prin 
mijloace mai cinstite ca ale mele... 


— Afirmația vă aparține. Personal nu-s de acord cu ea... 


— Nu-mi pasă. Ştiu doar că puteţi face un tratament şi-mi 
spuneți că nu puteți, ca nu cumva să-l cer şi eu. 


Doctorul cel tânăr îl privi cu milă. 


— Domnule Lai, vă imaginaţi că sunteți singurul care ar 
reacționa în felul ăsta? Nu ştiţi nimic sigur, nu ştiţi dacă 
tratamentul respectiv v-ar folosi la ceva, mai mult, 
deocamdată şi mulți ani de acum înainte nu aveți nevoie de 
el, dar îl cereţi, îl pretindeți, ca şi cum ați avea toate 
drepturile. Aţi fost adus aici aproape mort. Ne datorațţi viața. 
Dacă ați avut încredere în noi pentru a vă salva, dacă ați 
considerat că suntem în stare să vă administrăm 
tratamentul potrivit, de ce nu acceptați ideea că şi în acest 
caz avem competența şi spiritul de discernământ să ştim ce 
trebuie să facem? 


Lai nu spuse nimic. Ar fi putut să răspundă că el nu ceruse 
nici un tratament, că fusese adus acolo inconştient, că nu 
era de loc încântat de acel tratament bizar, de neînțeles, 
care îi era administrat, dar nu spuse nimic. 


Doctorul Salvatore îi confirmase că exista un tratament 
pentru lungirea duratei vieții. 


Trebuia să afle mai multe. În primul rând, cum putea să-i 
oblige să i-l administreze. 


Începu să rătăcească din nou pe coridare, căutând să 
identifice laboratoarele, sperând să reuşească să pătrundă 
în cel de geriatrie şi, la fața locului, să vadă ce-i de făcut. 


Zona laboratoarelor se afla într-o aripă separată a spitalului. 
Nu se deosebea, în aparenţă, prin nimic de celelalte sectoare 
ale secției umane: coridoare albe, imaculate, cu pereți 
lustruiți, cu podea netedă, iar tavanul acoperit cu plăci 
luminoase, ce răspândeau raze albe, liniştitoare. Uşile nu 
aveau inscripţii — iar dacă ar fi avut, cine cunoştea scrierea 
locală, să le descifreze? Abia acum îşi dăduse seama de-un 
aspect straniu: discutase cu diferite persoane, dar nu ştia în 
ce limbă... Folosise galactica standard? N-o cunoştea atât de 
bine ca să discute atât de liber, fără nici o reţinere, fără să- 
şi caute cuvintele. Interlocutorii lui păruseră la fel de 
nestingheriți... 


N-avea timp de enigme şi alte prostii. 


Începu să deschidă uşile la rând, sperând să identifice 
laboratorul ce-l interesa. În camerele imense, aparatură 
complicată, metal sclipitor, plastic mat şi sticlărie 
transparentă, toate de-o curățenie impecabilă. Bărbaţi şi 
femei destul de tineri, de-o frumuseţe rece, distantă, ca şi 
infirmierele pe care le întâlnise până atunci, adânciţi în 


studiu, examinând aparate stranii, lucrând cu calculatoare 
ciudate, manevrând unelte bizare. Nici un pacient. 
Presupuse că acolo se făcea doar cercetare, se pregăteau 
medicamentele miraculoase, iar tratamentele se făceau în 
alte părți. 


Nimeni nu-l băga în seamă, laboranțţii păreau prea 
preocupaţi de munca lor, rareori se deranja vreunul să 
ridice capul şi să-i arunce o privire grăbită, lipsită de 
interes, apoi se cufunda din nou în studiul pe care-l 
întrerupsese doar pentru o secundă. Fără să se obosească 
să-l întrebe ce căuta acolo... 


La început, Lai spusese respectuos bună ziua când intrase, 
dar nu primise niciodată răspuns. Nu din lipsă de politeţe, 
era convins de asta, nici pentru că indivizii l-ar fi considerat 
o entitate prea neglijabilă pentru a respecta regulile de 
comportare socială, ci pentru că, după cum deduse el, se 
aflau într-o altă lume, diferită de cea în care li se aflau 
trupurile, iar trecerea înapoi i-ar fi disturbat prea mult. Pur 
şi simplu mintea lor nu ştia că el se află acolo, chiar dacă 
ochii lor se uitau la el. 


Rătăci astfel multă vreme prin camerele imense, pline de 
instrumente şi aparatură necunoscută, fără a-l întreba 
nimeni ce dorea, fără a-i spune cineva că deranjează... 


Se întorcea, din când în când, în camera lui, iar sora şefă 
apărea aproape imediat, fie ca să-l acopere cu voalul rece, 
aducător de uitare, fie mulțumindu-se doar să-i aplice pe 
piept ventuza rece a analizorului. Îşi întâlnea, câteodată, 
camaradul, dar Angelo nu avea noutăți demne de interes, 
doar zvonuri lipsite de temei, contradictorii. Unele păreau 
inventate ad-hoc, numai din plăcerea de a impresiona, altele 
erau atât de bizare, încât, chiar de-ar fi fost adevărate, 


aveau doza suficientă de neverosimil ca să nu le considere 
reale. 


Dar de fiecare dată, după ce sora şefă îşi termina treaba, se 
reîntorcea în coridorul acela izolat, în care nu întâlnise 
niciodată pe nimeni, de parcă doar el ar fi fost interesat de 
existența lui, şi continua să deschidă uşi, să privească 
oamenii în alb care lucrau la aparatele sclipitoare, şi să 
spere că, o dată şi o dată, îl va băga cineva în seamă. 


Însă momentul acela nu venea... 


În cele din urmă îşi luă inima în dinţi şi se adresă unui 
individ, care tocmai terminase de turnat un lichid arămiu, 
dens, într-o cuvă transparentă: 


— Fiți amabil, nu ştiţi... 


Individul îi făcu semn să aştepte o clipă, turnă un lichid 
incolor peste cel din cuvă, porni un mixer sonic, care 
provocă un vârtej de stropi ce-şi schimbau culoarea, trecând 
din ruginiu în verde, apoi în argintiu... După care se 
întoarse spre el: 


— Cu ce vă pot fi de folos? 
— Caut laboratorul de geriatrie. 


Individul îl privi cu oarecare îndoială, de parcă s-ar fi 
întrebat ce treabă putea să aibă el în laboratorul acela, apoi 
dădu din cap, ca şi cum şi-ar fi spus că nu-i treaba lui, că 
n-are rost să piardă timp preţios cu lucruri lipsite de 
importanță, şi răspunse, cu o amabilitate rece: 


— Când ieşiţi, o luați la dreapta. A treia uşă, pe partea de 
vis-a-vis. 


— Mulţumesc foarte mult, se grăbi Lai, dar individul se 
cufundase din nou în lumea lui, întrerupând legătura cu 
cea în care se afla Lai... 


Încăperea în care intră era mai mică, mai de dimensiuni 
omeneşti, decât cele pe care le văzuse până atunci. 
Bineînţeles, avea pereții la fel de albi, de netezi, ca şi 
celelalte. Iar tavanul alcătuit din plăci luminoscente. 


În centru, o maşinărie ciudată, sclipind îmbietor, liniştitor, a 
metal cromat şi plastic moale. Un ansamblu alcătuit dintr-o 
cutie înaltă de vreo trei metri, lată de doi, cu o uşă din metal 
vopsit în alb. O uşă simplă, cu o clanță banală, deasupra 
căreia se găsea un panou de comandă alcătuit din câteva 
butoane mari - unul roşu, altul verde şi unul argintiu — 
precum şi o tastatură numerică. 


De-a lungul pereţilor erau înşirate etajere, rafturi, stative, 
pline cu recipiente, eprubete, borcane închise ermetic... 


În încăperea aceea se afla o singură persoană. Un bărbat 
între două vârste, îmbrăcat în obişnuitul halat alb. Care 
stătea în fața unui calculator, privind cu oarecare 
indiferenţă liniile cu cifre afişate pe ecran. La intrarea lui 
Lai, întoarse capul: 


— Ce doriți? întrebă el, cu voce plictisită. 


— Aici e laboratorul de geriatrie? se grăbi Lai să se 
intereseze. 


— Da, răspunse bărbatul, cu o curiozitate nedisimulată în 
privire. 


Ceva de genul: ce vei fi căutând tu în laboratorul meu? ce 
treabă te aduce aici? îmi oferi şansa să scap de plictiseală? 


Lai nu era prea sigur cum să atace problema. În mod 
normal, ar fi trebuit să încerce să-l tragă de limbă pe 
nesimţite, să-l ia pe departe... dar cu indivizii ăştia 
cufundaţi în munca lor, nu puteai fi sigur că-i va oferi 
răgazul necesar... 


Se decise să atace direct: 


— Am auzit că aveți posibilitatea modificării codului genetic, 
astfel încât să măriți durata vieții. 


— Bineînţeles, mormăi bărbatul - probabil cercetător, dar 
tot aşa de bine putea fi un simplu laborant, poate că era mai 
bine să fie un laborant, s-ar fi simţit flatat să se vadă în 
postura de a da lămuriri despre cercetările de acolo, ar fi 
scăpat informaţii de valoare, dar chestia asta era valabilă şi 
pentru un cercetător, acesta ar fi simțit nevoia să-şi laude 
realizările... 


— Şi cât de mult poate fi lungită viața unui om obişnuit? se 
grăbi să întrebe Lai, cu o lăcomie de a afla ce făcu, 
surprinzător, impresie bună interlocutorului său. 


— Oricât, răspunse acesta, cu un fel de mândrie 
nedisimulată. 


— Asta înseamnă o mie, două de ani? 


— Oricât înseamnă oricât, îl lămuri cu superioritate 
individul. 

Lai rămase o clipă pe gânduri, să digere informaţia. 

— Adică nu-i vorba de o lungire pe o durată finită? întrebă 


el, în cele din urmă. Auzisem că... operaţia... se face doar 
pentru un număr de ani... 


— În mod normal, tratamentele pe care le facem aici 
prelungesc viața pacientului cu un număr fix de ani. De 
obicei nu prea mult, zece, maximum douăzeci de ani. Dar 
dumneavoastră v-aţi interesat, dacă am priceput bine, de 
posibilitatea de a lungi viața, deci de ce suntem în stare, nu 
de ceea ce facem în mod obişnuit. 


— Aveţi dreptate, asta am vrut să ştiu, dar răspunsul 
dumneavoastră a fost atât de uimitor... de surprinzător... 


— Nu-i nimic surprinzător, declară individul, privindu-l cam 
de sus. E doar o chestiune de dimensiunea codului. De 
codificare, ca să spunem aşa. 


— Fiţi amabil, nu puteţi să explicați aşa, mai pe înţelesul 
unui necunoscător? 


— Domnule, să presupunem că aveţi undeva, în ADN, un 
spaţiu rezervat vârstei, în care poate fi înscris doar un 
număr din trei cifre (în sistem zecimal). Deci numărul 
maxim, respectiv vârsta maximă, ar fi de 999 ani. Până 
acum, acolo apăreau valori de 70, 80, 90, chiar 100 sau 120 
de ani. Dar, în principiu, se pot trece valori până la 999 ani. 
Presupunând că am schimba sistemul de codificare, am 
putea înscrie în câmpul acela valori care să însemne, să 
zicem, 99999 ani. Dar problema este dacă inteligența 
genetică este în stare să interpreteze valoarea aceea în 
sensul pe care i l-am dat noi, pentru că ea va continua, în 
mod normal, să folosească propriul sistem numeric, aşa că 
suntem limitați la valoarea maximă ce poate fi înscrisă 
acolo. De aceea primele noastre realizări în domeniu s-au 
mulțumit doar să folosească maximul spaţiului disponibil, 
să rescriem în codul genetic valoarea maxim posibilă a 
vârstei... 


— Oricum, nouă sute de ani e ceva! 


— Cifra pe care v-am spus-o e arbitară, v-am dat un 
exemplu într-un sistem numeric cu care sunteți obişnuit. 
Codul genetic foloseşte sistemul ternar, deci valoarea 
maximă este, de fapt, 363. 


— Şi aşa e o valoare considerabilă! 


— Nu-i aşa? Dar valorile puteau fi mult mai mari dacă am fi 
folosit spaţiul acela pentru valori în hexazecimal, să zicem... 
Numai că inteligența genetică n-ar fi înțeles valoarea. Ar fi 
încercat s-o interpreteze în sistem ternar, ar fi descoperit 
semne care nu aveau sens şi, ca urmare, sistemul biologic al 
persoanei respective ar fi luat-o razna. Ca în cazul 
cancerului, domnule. Şi acolo apar nişte valori care nu 
corespund codurilor sistemului de multiplicare ale celulelor, 
drept urmare programul de dirijare a multiplicării o ia în 
pălării. Programul e bun, datele-s greşite, asta-i! 


— Am înțeles. Deci, în principiu, vârsta maximă acceptabilă 
biologic este 363 de ani... 


— Exact. Atunci ne-am pus întrebarea dacă nu putem face 
ceva mai complicat: să nu ne mulțumim doar cu modificarea 
unei constante, ci să intervenim chiar în program, să 
schimbăm modul de interpretare al valorilor din acel câmp, 
pemițând înscrierea acolo a valori mult mai mari. Vă dați 
seama, treaba asta e mult mai complicată. Modificarea unui 
program făcut de altcineva, pe care nu-l cunoşti, la care n-ai 
specificații de proiectare, e o nebunie! Să presupunem că 
identifici o secvență de program care foloseşte câmpul 
despre care am vorbit şi o modifici ca să facă ceea ce vrei. N- 
ai nici o garanție că nu există şi alte secvenţe de program 
care folosesc acelaşi câmp, deci trebuie să le găseşti şi pe 
ele. Mai mult, de obicei secvențele de felul ăsta n-au doar o 
funcție, mai intervin şi-n alte fenomene, lucrează şi cu alte 


câmpuri, deci trebuie să meargă pe o ramură într-un caz şi 
pe alta în celelalte... O babilonie întreagă! Dar, oricum, le- 
am dat de cap... Şi treaba a mers. Atunci, dacă tot am făcut 
modificări în programul de interpretare a zestrei genetice, l- 
am făcut să preia datele nu în sistemul ternar, ci în 
hexazecimal, atunci n-a fost nici o dificultate să facem ca o 
anumită valoare să fie interpretată ca echivalând infinitul. 


— Adică persoana care va avea înscrisă valoarea aceea în 
codul genetic va beneficia de o durată infinită de viață? 


— Domnule, nu-i chiar aşa. Poate ați aflat că informația 
genetică nu se referă la ani standard, ci la cantitate 
accesibilă de energie. Adică noi oferim posibilitatea 
persoanei de a avea o energie vitală nelimitată. O chestie 
imposibilă tehnic. De unde o resursă nelimitată de energie, 
de la care să se alimenteze individul? 


— Trebuie să înțeleg că n-aţi experimentat descoperirea 
dumneavoastră? 


— Pentru ce s-o experimentăm? La ce-ar folosi? Pentru 
scopuri practice, lungirea vieții la 363 de ani mi se pare 
arhisuficient. Lucrarea mea a avut mai mult scopul scoaterii 
la iveală a unor posibilități, demne de utilizat ulterior. M-a 
interesat mai mult ideea modificării programului genetic, nu 
numai a codului. Chestia cu nemurirea interesează pe alții, 
la alte nivele... V-am satisfăcut curiozitatea? 


Lai se gândi o clipă, nu-i veni în minte nimic concret şi 
întrebă, mai mult ca să se afle în treabă: 


— Drăcia asta din mijlocul camerei ce-i? 


— Aparatura pentru efectuat modificări genetice. Bagi 
pacientul înauntru, tastezi vârsta pe care vrei să-l faci s-o 


atingă potenţial, apeşi pe butonul roşu şi gata. Dacă vrei să- 
l pricopseşti cu potenţial nelimitat, tastezi valoarea 99999, 
apeşi butonul argintiu, apoi pe cel roşu, iar în final pe cel 
verde. Simplu, nu? 


— Într-adevăr, foarte simplu... 
— Mai doriți să ştiţi ceva? 
— Deocamdată nu, mulțumesc mult... 


Aflase prea multe... şi prea de necrezut. Îl durea capul, 
pentru prima oară de când ajuinsese pe Caduceus. 


— Atunci, vă rog să mă scuzați. Mă reîntore la treabă. 


Şi individul îşi aţinti privirea asupra rândurilor afişate pe 
ecranul calculatorului, părând că se detaşează instantaneu 
de lume... 


Lai bombăni un salut şi plecă, preocupat, către camera lui. 


Aflase ceva care, dacă se dovedea adevărat, putea să-i 
schimbe soarta. 


Când intră în încăpere, avu surpriza deosebită de a 
descoperi că era aşteptat. Pe patul lui stătea, calm şi 
impozant, ca pe un tron, profesorul Battlemaster. Bătrânul 
nu se ridică la intrarea lui, nici nu-l salută. I se adresă 
direct, cu vocea-i tunătoare de bas: 


— Lai, te joci cu focul! Te amesteci în lucruri care-ţi 
depăşesc puterea de înțelegere! Să nu zici că nu te-am 
avertizat! Dacă mai calci prin laboratorul de geriatrie, te dau 
afară din spital, indiferent de starea în care te afli! Cu 
condiția să mai fii în viață... 


Apoi se ridică şi ieşi, cu pas măsurat, calm... 
2. 


Mimoza nu se întorsese în camera ei, din secția pentru 
făpturi electronice. După ce plânsese îndelung în brațele lui 
Renngy, se instalase în camera vecină celei a klombului. 
Spre surprinderea ei, la scurt timp după ce se aruncase în 
patul larg, comod, şi-şi odihnise trupul, chinuit până atunci 
de placa tare a mesei de lucru din fosta ei cameră, din 
cealaltă secție a spitalului - o altă secție, o altă lume - şi 
mai trăsese o porție de plâns (ce chestie ciudată, plânsese 
într-un timp atât de scurt cât nu plânsese în toată viața ei, 
descoperise câtă uşurare putea să aducă plânsul chiar şi ei, 
o făptură dură, trecută prin infernul vieţii, tăbăcită mai tare 
ca tovalul) se trezise în încăpere cu o individă drăguță, 
amabilă, zâmbitoare, puţintel cam dolofană, care se 
prezentase drept asistenta medicală Heiliggeist. Numele i se 
păruse cunoscut, dar era absolut sigură că pe femeia aceea 
o văzuse pentru prima oară în viața ei. Asistenta nu păruse 
surprinsă găsind-o în camera aceea, mai mult, ştia cum o 
cheamă şi ce probleme avea, se mulțumise doar să arunce 
peste capul ei o pânză albă, mătăsoasă, care împrăştiase în 
trupul ei o răcoare plăcută, odihnitoare, iar în minte liniştea 
şi uitarea. 


Dormise îndelung şi se trezise cu mintea limpede. Şi cu 
corpul vioi, plin de viață. Se dusese în camera klombului — şi 
acesta abia se trezise din somn - şi-l invitase la plimbare, 
invitație pe care Renngy o acceptase imediat, cu o plăcere 
evidentă. 


Se duseră în parc - singurul loc în care s-ar fi simțit bine — 
merseră un timp pe peluza cu iarbă înaltă, moale, apoi se 


aşezară pe-o bancă, lăsându-se cuprinşi de căldura 
soarelui. 


— Bună ziua! răsună lângă ei un glas vesel de copil. Te 
aşteptam. Ne jucăm cu mingea? 


Renngy se întoarse în direcția glasului, încântat. 
Recunoscuse vocea. Nu se aşteptase să fie căutat, nu era 
obişnuit să i se dorească tovărăşia, nici măcar să i se 
accepte compania. În general oamenii se fereau de el, exista 
o reținere firească față de reprezentantul unei alte specii. 
Dar copii aceia păreau a-l considera o jucărie mai aparte, un 
tovarăş de joacă potrivit, nu se temeau de el, dimpotrivă, 
lăsaseră de-o parte reținerile pe care le aveau , în mod 
normal, față de adulţi, fie ei din specia lor sau din alta. 


Copii se uitaseră curioşi la Mimoza, apoi unul propuse, cu o 
amabilitate naturală, nu de fațadă: 


— Doamna nu se joacă? 


Mimoza  tresări, surprinsă.  Invitația subințeleasă din 
întrebare o surprinsese, în general lumea îi cunoştea 
statutul şi se ferea de ea ca de-o ciumată, încerca să n-o 
supere, să n-o deranjeze cu nimic, creind în jurul ei un 
spaţiu gol, un fel de cordon sanitar. 


Acceptă propunerea cu bucurie şi, în ora care urmă, 
descoperi (sau redescoperi) plăcerea jocului dezinteresat, 
fără miză. Se strădui să nu-şi valorifice prea mult 
capacităţile fizice, să nu profite de avantajele structurii ei 
mecanice. Apoi îşi dădu seama că prichindeii observaseră de 
ce era în stare şi-i trimeteau mingii dificile, aşa că plonja cu 
entuziasm, cât mai spectaculos cu putință, în chiotele şi 
aplauzele partenerilor de joacă. Mai mult, pe marginea 
terenului se strânseseră spectatori - în principal mămici şi 


bătrâni — care aplaudau şi ei, iar Mimoza se străduia să nu-i 
dezamăgească. 


Toată povestea se transformă curând într-un soi de 
carnaval, într-o hărmălaie veselă, într-un circ imrovizat, în 
care vedeta era curvasasina ce-şi descoperise subit noi 
talente. 


Apoi, obosiţi şi transpiraţi, se tolăniseră pe iarbă, sub razele 
blânde ale soarelui. Mimoza se trezi cu doi băieței şi o fetiță 
tolăniți peste ea, fiecare dintre ei încercând să i se instaleze 
în braţe. Femeia le simți nevoia de tandrețe şi-i strânse la 
pieptul ei, neştiind prea bine ce să facă, dar aplicând un 
principiu de bază al meseriei ei: nu ştii ce să faci? 
improvizează! 


Improviza destul de bine, probabil că instinctul matern mai 
funcționa, deşi nu se gândise niciodată la copii şi la o viață 
de familie, de altfel transformarea ei în curvasasină 
implicase anumite extirpări, deci, în cazul cel mai bun ar fi 
putut adopta copilul altei femei, nu va fi niciodată mamă, 
nu va avea niciodată familie, de ce-ar acea, avusese una şi 
uite unde ajunsese, familia reprezintă ceva perimat, chiar 
dăunător... 


— Da’ de ce ai părul atât de sârmos? o întrebă fetița - se 
numea Alicia, îi spusese de îndată ce se cunoscuseră, cu 
glasul acela solemn cu care se prezintă copii Pe mine mă 
cheamă Alicia! 


— Este un fel de antenă, răspunse ea. Ca să am legătură 
continuă cu infosfera! - mai mult ca sigur, copii ştiu ce-i 
infosfera, copii din ziua de azi ştiu o mulțime de lucruri, 
foarte bine, să nu fie nişte tăntălăi cum am fost noi. 


Spera ca fetița să nu-i ceară să se comuteze la infosferă, se 
săturase de mesajele acelea ciudate de refuz, dar speranța îi 
fu zadarnică, Alicia ştia ce dorea, declară senină: 


— Ce bine! Înseamnă că poţi să găseşti un basm şi să ni-l 
povesteşti! 


Nu-i venea să-i strice cheful, observase că şi celorlalți copii 
le sticliseră ochii, dar cum să le explice că târfa aia de 
infosferă nu se lăsa accesată? 


Mai mult pentru a-şi linişti conştiinţa, lansă ordinul mental 
de racordare. lar răspunsul sosi imediat, anunțând acces 
permis. 


Probabil că mirarea i se citea pe față, pentru că Renggy o 
întrebă speriat: 


— S-a întâmplat ceva? 


Făcu semn din cap că nu, nu se întâmplase nimic, apoi 
începu să caute repede prin meniuri şi dicţionare. Îi trebuia 
o poveste scurtă, moralizatoare, fără violență, fără tragedii, o 
poveste care să se termine cu bine. O poveste ca pentru 
nişte copii traumatizați. Ştia că basmul care îndeplinea 
cerințele ei trebuia, musai, să fie teribil de insipid, dar nu 
putea risca. Nu ştia nimic despre mititeii ghemuiţi pe ea şi 
lângă ea. Dacă ar fi fost după gusturile ei, le-ar fi povestit 
Mica sirenă, dar asta era o poveste tristă, pentru oameni 
mari... 


Găsi ceva satisfăcător, îşi drese glasul şi începu: 
— A fost odată, demult, tare demult, o fetiță rea. 


(aha! făcură copii în cor) 


Într-o zi, mămica ei a certat-o pentru că nu-şi făcuse ordine 
în cameră, iar fetița s-a supărat şi a plecat în lume. O să-mi 
găsesc altă casă, unde să fac numai ce vreau, şi-a spus ea, 
şi a mers, a tot mers, până au început s-o doară picioarele, 
iar atunci s-a uitat în jur, să găsească un loc de odihnă. 


Şi ce să vezi! Se oprise chiar în fața unui palat uriaş, un 
palat tare frumos, cu acoperiş din tablă poleită. 


O să intru aici, a hotărât ea, şi o să mă instalez cum se 
cuvine. lar când o să mă plictisesc, o să plec mai departe. 


Nici nu se gândise că ar fi trebuit să fie invitată înăuntru de 
locatarul castelului, că nu te instalezi în casa altuia doar 
aşa, pentru că ai chef. Doar era o fetiță rea! 


A deschis uşa şi a intrat, fără să sune mai întâi. Castelul era 
pustiu. In mijlocul sălii de la intrare se găsea o masă mare, 
plină cu farfurii murdare. 


Aici e de mine, şi-a zis fetița, nici ăştia nu se omoară să fie 
curăţenie! 


În timp ce căuta ceva de mâncare, a auzit uşa de la intrare 
trântindu-se. lar proprietarul castelului a intrat înăuntru. Şi 
fetița l-a văzut şi a înghețat de spaimă, pentru că nou- 
venitul era un uriaş căpcăun, dintre aceia care mănâncă 
băieţei şi fetițe. 


(oooo! exclamară copii) 
Dar şi căpcăunul a văzut-o şi a strigat: 
— În sfârşit, cei de la agenţia de menaj mi-au trimis o fată 


să-mi facă ordine şi curățenie în palat! Nu-i aşa că ai fost 
trimisă de agenție? 


— Bineînţeles, a răspuns fetița cea rea, de teamă să n-o 
mănânce. 


— Atunci apucă-te de treabă! 


Şi fetița a spălat podelele, a şters praful, a spălat vasele, a 
aşezat fiecare lucru la locul lui... 


Când a terminat, era frântă de oboseală. 
— Acum pot să plec? l-a întrebat ea pe căpcăun. 


— Nu vrei să mănânci ceva? Ai fost tare harnică şi ai făcut 
treabă bună. Probabil că mămica ta este mândră de tine! 


Iar fetița şi-a adus aminte de mămica ei, i s- făcut dor şi i-a 
venit să plângă, dar n-a îndrăznit, de teamă să n-o mănânce 
căpcăunul. 


— Bine, du-te acasă, o oftat căpcăunul, în seara asta o să 
mă culc flămând, pentru că mie nu-mi plac decât fetiţele 
rele! 


Şi fetița a fugit acasă, a făcut ordine în camera ei şi de 
atunci a fost o fetiță cuminte. 


(stupidă poveste am găsit şi eu, îşi spuse Mimoza, oftând în 
gând) 


— Mai mult ca sigur că uriaşul se înțelesese cu mama 
fetiţei, s-o dreseze să facă ordine în casă, declară ritos unul 
dintre băieței. Nu era o fetiță rea, ci una proastă! 


— Daaa! Îl aprobară ceilalți. 


— Nu există uriaşi răi, uriaşii sunt buni, concluzionă primul 
băiețel. Povestea asta este pentru copii tâmpiţi şi răi, pe care 


nu-i iubesc părinții lor şi vor să-i sperie, ca să viseze urât 
noaptea! 

— Nu întotdeauna copii pe care nu-i iubesc părinții sunt 
tâmpiţi şi răi, se trezi vorbind Mimoza. 

— Ştiu, oftă Alicia, strângându-se la pieptul ei. Nici pe mine 
nu mă iubesc părinții, şi nu-s rea. Dar tu mă iubeşti, nu-i 
aşa? 


Mimoza simți că i se pune un nod în gât. Nu îndrăzni să 
spună nimic, de teamă să nu izbucnească în plâns. 


— Ar fi cazul să ne întoarcem în camere, spuse unul dintre 
băieți. Trebuie să vină tanti Edelweiss... 


Se ridicară cu toţii de pe iarbă, fără prea mult chef. 
— După ce dormiți, veniți iarăşi aici? îi întrebă Alicia. 


Mimoza văzu sclipirea de speranţă din ochii copiilor, văzu o 
lucire asemănătoare şi în ochii mari ai lui Renggy, aşa că 
răspunse după cum o îndemna sufletul: 


— Bineînţeles că venim! 


— Să ne mai citeşti poveşti de pe infosferă, o rugă un băiat. 
Sunt tâmpite, dar tu citeşti frumos... 


Poveşti pentru copii, scrise de oameni mari, dădu Mimoza — 
în gând - din mână, a lehamite. Câţi oameni mari îşi aduc 
aminte cu adevărat că au fost copii? Cu atât mai puţin ce- 
au avut în minte pe atunci... 


3. 


Nu vreau să mă scuz. Am săvârşit fapta convins că fac bine. 
Abia după aceea m-am întrebat dacă nu cumva greşisem. 


Întâi am aruncat piatra, apoi L-am privit. l-am văzut ochii 
blânzi, care nu mă condamnau de loc, şi mi s-a făcut 
ruşine. Din frunte îi curgea sânge. M-am întors şi am fugit. 


În seara aceea a fost răstignit, iar după trei zile a înviat din 
morți şi s-a înălțat la cer. 


Au trecut de atunci mii de ani şi mă tot întreb dacă m-a 
iertat. 


Ar fi trebuit să mă ierte, pentru că El a propăvăduit iertarea, 
dar pot fi sigur? 


N-am fost în fața lui nicicând, să-i spun că-mi pare rău, să-l 
rog să se îndure de sufletul meu. 


Hoinăresc de colo-colo, căutându-l, dar nu ajung niciodată 
la timp. Aflu de fiecare dată că a fost, dar a plecat. 


Iar eu nu pot să mor. Nu îndrăznesc să mor. 


Cum să mor şi să mă înfățişez înaintea Lui, mânjit de acest 
păcat? Atunci va avea loc judecata finală, când nu mai 
există posibilitate de îndreptare a lucrurilor, ce-ai săvârşit 
rămâne bun săvârşit. De aceea mi-am dorit, cel puţin la 
început, să nu mor până nu-L voi reîntâlni, până nu-l voi 
cere iertare... 


După aceea, am obosit umblând fără rost pe Pământ şi mi- 
am dorit moartea, odihna. 


Ştiam că aveam totuşi o şansă, aceea de a mă găsi în fața 
Lui, de a-l explica măcar atunci, în clipa dinaintea judecății 
definitive, la care nu există recurs, regretul meu. 


Dar moartea n-a vrut să mă ia. Anii treceau, rătăceam prin 
lume stingher, fără rude sau prieteni, iar moartea nu se 
îndura de mine. 


Războaie, molimi, cutremure, incendii... Scăpam nevătămat 
din toate, în jurul meu mureau atâți tineri, iar pe mine 
moartea nu mă voia... 


Am început a fi cunoscut în lume, un biet jidov rătăcitor, 
dar nimănui nu-i era milă de mine, aşa că sper doar în mila 
Lui... 


Toţi îmi cunoşteau legenda, toți erau convinşi că-s blestemat 
şi se fereau de mine, temându-se, parcă, să nu le transmit 
blestemul meu... Cu atât mai mult se fereau să mă omoare. 


Atunci am început să-mi ascund identitatea, să umblu ca 
un biet cerşetor pribeag, o făptură nefolositoare şi 
neprimejdioasă, după cum şi sunt, căutând însă locurile 
nenorocirilor, pe care le simțeam ca nimeni altul. Se credea 
chiar că prevestesc nenorocirea, că apariția mea anunță 
catastrofa, că eram un fel de piază rea. De fapt, relaţia era 
inversă, apăream într-un loc ştiind că acolo va avea loc o 
catastrofă... 


Dar moartea nu se îndura de mine... Am trecut prin 
câmpuri de luptă, iar gloanțele m-au ocolit, am lucrat în 
lazarete şi molima nu s-a prins de mine, am fost vârât în 
lagăr, iar crematoriul nu m-a ars... 


Am străbătut întreg Pământul, fără să-L întâlnesc. După 
aceea, am presupus că s-ar putea să-l găsesc pe alte 
planete. Şi-am colindat planetă după planetă, dar în zadar. 


Apoi mi-am dat seama de un lucru. Târziu, după mii de ani 
de pribegie. Cum să sufăr din cauza blestemului Său? El nu 


blesteamă, El e iubire! Blestemul se află în mine, din cauza 
mea nu pot să mor! 


Mai mult, sunt convins că L-am întâlnit de nenumărate ori, 
dar nu L-am recunoscut. l-am simţit prezența, dar nu L-am 
văzut. Sunt orb şi nu pot muri, dar numai din cauza mea. 


De aceea am venit aici. Să mă vindec, să descopăr ce-i rău 
în mine, să aflu de ce duc în spinare acel blestem, blestem 
ce n-a fost aruncat asupra mea de nimeni. 


Bătrânul stătea în mijlocul coridorului şi-şi vărsa amarul, 
jeluindu-se către bolnavii ce se strânseseră în jur. 


Printre ei se afla şi Lai, ce fusese condus acolo de către 
doctorul Salvatore. 


Doctorul apăruse în camera lui, pe neaşteptate, şi-i spusese: 


— Am ţinut minte că te interesează problema longevităţii şi 
a nemuririi. Vreau să-ți arăt un caz deosebit. 


Ca urmare a vizitei aceleia, Lai ascultase perorația 
bătrânului, fără să înțeleagă mare lucru, rămăsese acolo 
doar pentru că medicul stătea răbdător lângă el. 


În cele din urmă, făptura aceea stafidită, numai pielea şi 
oasele, oftase resemnată şi plecase, lămurindu-se că nici în 
locul acela nu găsise mai multă înțelegere ca de obicei. 


— Ce zici? se interesă tânărul medic. 


— Nimic. E un excroc, nu-i înțeleg țelul, dar nu ştie nici 
măcar să mintă ca lumea. Debitează inepții. 


— Din întâmplare, tot ce spune el a fost verificat şi s-a 
descoperit că-i strictul adevăr. Omul acesta rătăceşte prin 


lume de câteva mii de ani, fără să poată muri. Nu te 
interesează cazul? 


— Presupunând că situaţia este reală, nu-mi dau seama cu 
ce mi-ar fi de folos. Individul a atins o stare de nemurire. 
Bine. Cum a ajuns la starea aceea? Poate fi reprodusă 
starea aceea? Cu ce mijloace? 


— Prin credință deplină şi printr-un simțământ acut al 
vinovăției. Bătrânul a trăit cu o intensitate deosebită 
sentimentul că l-a jignit pe Dumnezeu. Chiar el a mărturisit 
că, într-o primă fază, i-a fost frică de moarte, i-a fost frică să 
se înfățişeze în fața lui Dumnezeu încărcat de-un păcat atât 
de grav. S-a mobilizat din răsputeri să nu moară până nu va 
fi iertat. Iar organismul lui a găsit resurse nebănuite, a făcut 
modificări temporare în structura sa energetică, pentru a 
rezista cât mai mult. Dacă te gândeşti bine, probabil că vei 
descoperi că şi tu cunoşti o serie de cazuri. Bătrâni care n- 
au murit până n-a venit la patul lor o anumită persoană, să 
se ierte reciproc înainte de trecerea în neființă. Bolnavi care 
s-au vindecat miraculos sau accidentațţi care şi-au recăpătat 
cunoştinţa la fel de miraculos, declarând după aceea că, în 
fața morții, şi-au dat seama că nu pot părăsi această lume 
pentru că aveau aici treburi importante: copii de crescut, 
afaceri de rezolvat, lucrări de terminat. În toate aceste 
cazuri, organismul, aflat într-o stare de criză esenţială, a 
reuşit să mobilizeze forțe la care omul nu are acces în mod 
obişnuit, forțe care au schimbat cursul normal al 
evenimentelor. 


— S-ar putea zice, mârâi Lai plin de sarcasm, că nu mori 
decât dacă vrei. 


— Nu chiar. Nu mori dacă nu vrei. 


— Şi care-i diferența? 


— Poţi să mori nu numai când vrei să mori, ci şi atunci 
când dragostea de viață - sau nevoia de a rămâne în viață — 
nu-i suficient de mare pentru a pune în mişcare acele forțe 
ale organismului despre care ţi-am vorbit. 


— Dar bătrânul pe care l-am văzut ne-a povestit că şi-a 
dorit moartea, că a încercat să moară, dar n-a reuşit... 


— În realitate, în subconştient, n-a dorit cu adevărat să 
moară. Congştientul lui obosise, simțea nevoia de odihnă, de 
neființă, dar omul nostru rămăsese, în străfundurile 
sufletului său, îngrozit de ideea că ar putea muri fără să fie 
iertat, deci, de fapt, n-a dorit cu adevărat să moară. Dacă ar 
fi vrut să moară, n-avea decât să se aşeze jos şi să aştepte 
să-şi dea duhul. Dar el a continuat să rătăcească prin lume, 
căutând să-şi obțină iertarea... 


— Ce trebuie să înțeleg din povestea asta? Dacă omul are 
capacitatea de a-şi modifica structura genetică, de a-şi 
modifica zestrea energetică, de ce v-aţi străduit atât să faceți 
cercetările acelea despre care mi-ați vorbit? Ar fi fost 
suficient să-i învăţaţi pe oameni cum să se concentreze 
pentru a pună în funcțiune energiile acelea... 


— Oamenii cunosc lucrul ăsta, nu-i nevoie să-i învăţăm 
nimic, numai că acea învățătură nu se face bătând din 
palme, durează ani, zeci de ani până înveţi să stăpâneşti 
forțele acelea. Aminteşte-ţi de yoghinii de pe Terra sau de 
preoții absolutului de pe Amiraz... 


Doctorul Salvatore tăcu un moment, apoi îşi reluă discursul, 
cu aceeaşi voce liniştită, de om răbdător: 


— De fapt, nu trebuie să scăpăm din vedere un spect 
esențial. Nu ştiu dacă ţi-am pomenit vreodată de importanța 
responsabilității. Dacă revedem cazurile despre care am 


discutat - bolnavii care refuză să moară, accidentaţii care-şi 
revin în simţire - descoperim că, în toate cazurile, a fost 
vorba de o responsabilitate. Iertarea cuiva ce greşise, 
solicitarea iertării pentru o vină făptuită, o treabă care 
trebuia terminată, copii care aveau nevoie de ajutor - toate 
aceste cazuri implică sentimentul responsabilității. Persoana 
aflată în prag de moarte descoperă că există responsabilități 
pe care nu le-a îndeplinit, că truda sa pe pământ nu s-a 
terminat. Deci nu are voie să moară. O împiedică propria sa 
conştiinţă. În cazul bătrânului ce-şi zice Jidovul rătăcitor, 
sentimentul de neîndeplinire a responsabilității ce-i revenea 
este mult mai acut, vinovăția fiind, evident, mult mai mare, 
nu numai că n-a reuşit să-şi ceară iertare de la cel față de 
care-i vinovat, dar persoana jignită este însuşi Dumnezeu, 
nu un om oarecare. 


— Deci, pentru a-ți lungi viața, soluţia cea mai comodă ar fi 
să nu-ți îndeplineşti responsabilitățile, iar pe pat de moarte 
să-ți aminteşti de ele şi să ceri judecătorului o schimbare de 
termen, se hlizi Lai. 


— Nu glumi cu treburile astea, Lai! Am vrut doar să-ți atrag 
atenția că problema longevităţii - sau a nemuririi, dacă vrei 
- are o strânsă legătură cu responsabilitatea. Pentru că se 
putea să nu ştii... 


Trei acţiuni decisive 
l. 


După ce se zbenguiseră, alergând după minge, se tolăniseră 
cu toții pe covorul verde al peluzei şi ea le citise copiilor 
Mica sirenă, Cele douăsprezece lebede, Fetița cu chibrituri şi 


plânseseră cu toţii. Hans Cristian nu scrisese poveşti pentru 
copii, dar şi cei mici puteau înțelege măreţia tristă a gândirii 
sale. Prichindeilor nu le era prea clar de ce fetele şi sirenele 
trebuiau să se sacrifice, dar simțeau vag că era vorba de 
ceva fundamental, pe care-l vor pricepe când va veni 
vremea... 


După aceea trecuse la lucruri mai vesele, Mary Poppins, 
Fulguşor-de-Cremlit, Balonel şi Balonica şi altele de felul 
acela, chicotiseră cu toţii, se distraseră de zor... 


În cele din urmă, după un timp nedefinit şi nedelimitat — 
care ei i se păruse foarte scurt, dar nu putea să fie scurt, 
citise prea multe poveşti, în mod normal ar fi durat o 
săptămână să citească toate cărțile alea, dar copii nu 
păreau obosiţi, abia termina una, că aşteptau să înceapă 
alta - decisese că ce-i prea mult strică şi se oprise, spre 
dezamăgirea ascultătorilor. Îi gonise în camerele lor, să-şi 
facă tratamentul de vis şi uitare, iar ea rămăsese în parc, 
relaxându-se sub razele de catifea fierbinte. 


Descoperise că infosfera din zonă era complet tâmpită, îi 
permitea accesul la basme şi cărți cât timp o înconjurau 
copii, iar după aceea revenea la mesajele tâmpite de refuzare 
a legăturii, dă-o-n pizda măsii de infosferă, nu avea nevoie 
de ea, doar când o să citească din nou poveşti! 


Ca şi cum spiritele copiilor formau în jurul ei un halou 
energetic, cu o structură aparte, ce putea comanda 
structurii aceleia informatice... 


Renggy rămăsese alături de ea, timid şi respectuos ca de 
obicei, un tovarăş de nădejde, chiar dacă era alien - sau 
poate tocmai de aceea - oarecum visător şi meditativ. Îl 
urmărise în timp ce citise/povestise/redase textele de pe 
infosferă. Îşi dăduse seama că prietenul ei albastru nu 


cunoştea poveştile, că era singurul dintre cei prezenţi care le 
auzea pentru prima oară - copii le cunoşteau în cea mai 
mare parte, dar erau la vârsta aceea ciudată la care puteau 
asculta acelaşi lucru de mii de ori, cu aceeaşi plăcere — 
probabil că şi klombii aveau un soi de poveşti, toate ființele 
inteligente au ceva similar, însă reacția lui fusese ciudată, 
se văzuse clar că trăise pentru prima oară asemenea 
senzații, nu era vorba doar de poveştile acelea, ci de actul de 
ascultat poveşti, se întreba ce fel de copilărie avusese 
klombul, cine-l îngrijise în cuibul lor, ba ajunse să se 
întrebe dacă Renngy simţțise vreodată că-i iubit şi protejat, 
probabil că nu, puii de klomb ieşeau din ouă, erau îngrijiţi 
în grupuri mari, nu se dedica nimeni unui pui aparte, 
probabil că primeau tot ce aveau nevoie, că doicile dădeau 
dovadă de duioşie şi blândeţțe, poate chiar de dragoste, dar 
la nivel de grup, puii nu cunoşteau ce înseamnă să fi iubit 
individual, ca persoană... 


Klombul descoperise, se pare, ce însemna o altfel de 
copilărie, îi plăcuse mai mult decât cea pe care o avusese, se 
lăsase cufundat în ea şi-i trăia fiecare clipă cu convingerea 
că trăia o experienţă ce, mai mult ca sigur, nu se va repeta... 


Dar, dacă analiza sincer evenimentele, nu numai el trăia o 
experiență unică, nici ei nu i se întâmplase să fie asaltată de 
atâți admiratori, chiar dacă erau de-o asemenea vârstă, îşi 
descoperise talente nebănuite, aflase că-i plăceau copii, se 
simţise necesară, îi făcuse efectiv plăcere să-i şteargă de 
transpirație şi să le îngrijească juliturile, să-i şteargă la nas 
şi să le citească - ciudat, după atâta alergătură, niciunul 
dintre prichindei nu avusese nevoie de mâncare sau de apă, 
dar, dacă nu beau nimic, de unde transpiraţia? — probabil îi 
plăcea pentru că toți copii aceia se aflau la vârsta inocenței, 
mai mult ca sigur că peste câţiva ani vor avea ambiţii, 
invidii, răutăţi, vor deveni nişte fiare mici, pregătindu-se 


pentru marele război din jungla vieții, când nu contează 
decât victoria, prada, satisfacția de a-i umili pe cei învinşi, 
iar atunci, deşi vor fi încă nişte copii, nu-i vor place şi — 
posibil — nici ei n-o vor place... 


Ar trebui să se potolească, să-şi controleze mai bine 
sentimentele — apropo, ce se întâmplase cu condiționarea ei? 
- de când ajunsese aici avea nişte trăiri bizare, unele pe care 
le uitase (se pare că nu suficient, din moment ce reveniseră 
în sufletul ei), altele complet noi, dar toate în deplină 
contradicție cu ceea ce ar fi trebuit să simtă o curvasasină. 
De ce se ataşase de copii aceia? Mâine, poimâine, va ieşi de 
aici, în bună stare — ca nouă, după cum îi făgăduise medicul 
robot - iar stăpânul ei îi va încredința misiuni de încredere, 
în care s-ar putea să fie obligată să curăţe o familie întreagă, 
inclusiv copii... ar rezista atunci, dacă va păstra amintirile 
de acum, la rugămințţi, plânsete, implorări? Va fi aceaşi 
slujitoare activă, eficientă şi discretă? 


Ce fel de slujitoare? Care să facă pe plac stăpânului, iar 
acesta s-o arunce la gunoi, ca pe o zdreanță nefolositoare? 
Klombul îi spusese, până la urmă, ceea ce-l auzise pe Max 
povestind, lucruri pe care le bănuise, n-o şocaseră prea 
mult, acum îşi dăduse seama că, de fapt, Max o tratase tot 
timpul la fel, devotamentul ei nu fusese datorat 
recunoştinței sau iubirii, ci condiționării la care fusese 
supusă în timpul pregătirii, fusese un devotament de robot 
lipsit de discernământ, lipsit de liberul arbitru proprii 
oricărei făpturi gânditoare. Fusese, timp de ani de zile, un 
zombie supus, ascultător, care făptuise grozăvii nenumărate 
pentru un stăpân nedemn. 


Nu mai avea nevoie de un asemenea stăpân, dar un altfel de 
stăpân ar fi avut nevoie de o servitoare ca ea? Cum e 
stăpânul, aşa-i şi sluga. 


Prea multe gânduri, năvala lor o obosea, o punea în fața 
unei dileme pe care n-o putea rezolva singură, dilemă ce 
impunea, totuşi, o soluţie, nu ştia care va fi aceea, dar va fi 
obligată, la un moment dat, să ştie... 


Da, de când ajunsese aici, în teritoriul acesta din afara 
timpului, sau dintre timpuri, mintea îi funcţiona cu o 
acuitate de care nu avusese parte niciodată. Ştia ce i-ar fi 
plăcut: să rămână aici, în lumea aceea bizară, să se joace cu 
copii, să le citească, să-i îngrijească. Nu s-ar fi plictisit de-o 
asemenea activitate nicicând, dar nu ştia cu cine să 
vorbească, la cine să intervină pentru a-şi susține punctul 
de vedere, pentru a solicita să fie angajată acolo, nu pe-un 
post de paznic, ci de educatoare sau îngrijitoare la copii, n- 
avea nevoie de salariu, de nimic, doar să rămână acolo, în 
mijlocul inocenţei de care nu avusese parte în copilăria ei 
care nu prea fusese copilărie... 


Până atunci, nu-şi dorea decât să uite de lumea din care 
venise, sperând doar să nu se întoarcă în ea. 


Renggy rămăsese visător pe iarbă. Frumoase poveşti citise 
Mimoza! Frumoase, înduioşătoare, şi pline de învățăminte. 
lată, şi la oameni exista simțul onoarei şi al sacrificiului. 
Chiar dacă oamenii de onoare sfârşeau rău, iar cei fără 
onoare câştigau, totuşi copii erau educați să recunoască 
onoarea, să tindă spre ea. lar educaţia aceea se făcea în 
mod plăcut, în joacă, prin intermediul unor poveşti şi basme 
atractive. 


Copilăria umanilor se baza pe alte principi decât ale 
klombilor, pe individualitate, nu pe spiritul de cuib. Nu 
putea spune dacă o metodă era mai bună decât alta, ele 
proveneau din diferențieri structurale, de specie. 
Corespundeau unor experiențe milenare. 


Necazul era că el stătuse prea mult printre umani. Se 
rupsese de lumea lui şi, cu toate că văzuse limpede lipsurile 
societății omeneşti, nu se putea împiedica să nu judece 
lumea din care provenise. N-o mai vedea ca singura posibilă, 
dar nici nu considera că aceea a oamenilor i s-ar fi potrivit 
mai mult. 


Rămăsese pierdut între lumi, ca şi între timpuri. Descoperea 
cu surpriză că nu se vedea în afara lumii spitalului, singura 
care corespundea dorinței lui confuze de evadare din 
realitate. 


Da, lumea spitalului, cu timpul ei înghețat reprezenta o fugă 
de realitate. Mai bine zis, un loc în care se strângeau cei ce 
fugeau de realitate. Cei bolnavi doar fizic - sau care nu-şi 
dădeau seama că sufereau şi sufleteşte, nu numai trupeşte 
- nu stăteau prea mult acolo, erau reparațţi iute şi azvârliți 
iute în vâltoarea vieţii. Cei ca el, care găsiseră singuri 
drumul, care simţțiseră nevoia lumii aceleia fără ca măcar să 
ştie de existența ei, puteau rămâne acolo pentru veşnicie, 
era sigur de asta, nu avea nevoie de dovezi şi exemple, pur 
şi simplu ştia, aşa cum ştiuse, în mijlocul crizei lui grave, să 
găsească drumul către Caduceus şi să solicite acolo azil şi 
tratament. 


Dar ce putea oferi el acelei lumi aparte pentru a fi acceptat 
ca membru permanent? 


2. 


Lai fusese speriat de avertismentul profesorului 
Battlemaster, dar nu prea mult. Reacția aceea îi garantase 
că aflase ceva deosebit de important. Trebuia să mediteze, 
să se gândească bine ce profit putea să tragă din chestia 
asta... 


Rămăsese întins în pat mult timp, făcând tot felul de 
socoteli, care de care mai complicată. 


Apoi uşa se deschise larg, iar Angelo pătrunse înăuntru, cu 
o figură îngrijorată. 


— Eşti bine? S-a întâmplat ceva? L-am văzut pe profesor 
ieşind de la tine. 


— N-am nimic. Mi-am vârât un pic nasul în laboratorul de 
geriatrie şi s-a obosit să vină până aici ca să-mi spună să nu 
mai calc pe acolo. Ce zici de chestia asta? 


— Ai aflat ceva? Trebuie să fi avut el un motiv de i-au sărit 
capacele! 


— Am aflat. Individul din laborator mi-a spus că au găsit o 
modalitate de a lungi viața oamenilor. 


N-avea de gând să-i spună bunului lui prieten Angie tot ce 
descoperise. Era convins că şi acesta ar fi focut la fel. Frate, 
frate, dar nemurirea nu se dă nici pe bani... 


— Cât? 
— Practic infinit. 
— Adică indivizii au descoperit nemurirea? 


— Aşa se pare. Deşi nu-i vorba chiar de nemurire, ci de 
crearea unui potențial de a trăi veşnic, potenţial care poate 
fi folosit, dacă există condiţii, sau nu. 


— Lai, nu trebuie pierdută ocazia! Eu, să fiu în locul tău, n- 
aş sta pe gânduri! Să trăieşti veşnic! Îți dai seama că altfel 
poți să judeci lucrurile, din perspectiva veşniciei? Să pui la 
punct afaceri care să dureze, să se dezvolte, să le pui temelii 


temeinice! Majoritatea treburilor nostre stau sub semnul 
efemerului, ne grăbim să le vedem încheiate, neştiind dacă 
putem să ne bucurăm de roadele lor! Sau, dacă ţie ţi-e frică, 
dă-mi mie informațiile. O să încerc eu şi, dacă o să meargă 
bine, n-ai decât să încerci şi tu, după ce te-ai convins că nu- 
i nici un risc! 


— O să mă gândesc... 


— Gândeşte-te, dar nu prea mult! Nu uita că ăştia îți pot 
face vânt oricând din spital, iar înapoi nu se ştie dacă mai 
poţi să revii! Ori o faci tu, ori o fac eu! E păcat să nu 
profităm de ocazie! 


— Lasă-mi un moment de gândire... 


— Bine. Mă duc să mă plimb un pic. Când mă întorc, vreau 
să-mi spui ce-ai decis. N-avem timp de pierdut. 


Lai se întinse pe pat din nou. Trebuia să se lămurească. 
Individul din laboratorul de geriatrie îi spusese ceva. Că era 
vorba de un potenţial nelimitat de energie vitală. Dar că asta 
era imposibil de realizat tehnic, pentru că nu aveai la 
dispoziție o sursă de energie nelimitată. De ce i-ar fi trebuit? 
Un om are nevoie, ca să trăiască, de o anumită cantitate de 
energie per moment. Energia totală ar fi fost infinită, 
raportată la o durată de viață infinită. Dar ar fi fost evident 
finită, în fiecare clipă... Dacă nu cumva omul supus acelei 
transformări ar fi fost în stare să dispună oricând, în fiecare 
moment, de acea energie nelimitată, sau măcar de una 
uriaşă, cu mult mai mare decât cea necesară unui om. În 
acea situație, n-ar fi fost vorba numai de nemurire în sensul 
unei vieți de-o lungime nedeterminată, dar care putea înceta 
oricând, în urma unui accident, a unei lipse temporare de 
energie sau a unei tentative ucigaşe a unui duşman. Atunci 
ar fi fost cu adevărat nemurire, pentru că energia aceea 


incomensurabilă trebuia să se manifeste, mai mult ca sigur, 
prin puteri deosebite. Ce-i spusese doctorul Salvatore despre 
capacitatea de refacere a organismului, dacă acesta 
dispunea de energie vitală suficientă? În cazul unei energii 
vitale infinite, orice accident ar fi fost remediat imediat, ar fi 
putut concentra cantități enorme de flux vital asupra 
punctului afectat, ar fi putut să-şi refacă organe, să 
săvârşească, de unul singur, toate acele minuni ale 
spitalului de pe Caduceus. Asta însemna cu adevărat 
nemurirea, să nu mai depinzi de nici un factor exterior, să 
fii tu însuți stăpânul tău, să nu-ţi fie teamă în fiecare clipă 
că poți să pierzi darul acela uluitor... La ce i-ar fi folosit o 
nemurire pe care s-o păzească în fiecare clipă, să trăiască 
ascuns, ferindu-se să trezească invidia celor puternici? 
Nemurirea înseamnă putere, longevitatea înseamnă grijă şi 
temeri... 


Era convins că, dacă reuşea să capete puterea aceea, va 
descoperi capacități pe măsura ei, care să-i permită să 
absoarbă energie din surse inaccesibile omului, energie care 
să-i dea puteri aproape dumnezeeşti... 


De ce aproape? 
Dumnezeeşti, pur şi simplu! 


Atunci ar putea să arate tuturor cine e şi ce-i în stare, fără 
teamă de nimeni şi nimic. 


Timpul îndoielilor trecuse. 


Chiar dacă existau riscuri, chiar dacă treaba se putea 
termina urât, trebuia să încerce. I se oferise o comoară 
infinită, pe care el ar fi putut s-o valorifice mai bine ca 
oricare altul. Nu trebuia să piardă ocazia. 


lar dacă treaba nu funcţiona, dacă prin vrerea sorții n-ar fi 
reuşit, tot ar fi fost mulțumit. 


Nu dăduse cu piciorul norocului. 


Se ridică şi porni în grabă spre laborator. Nu-l mai aşteptă 
pe Angelo. Mai mult ca sigur că acesta îşi va da seama, 
negăsindu-l în cameră, că decisese să rişte. 


Parcurse coridoarele aproape în goană, plin de vise de 
mărire, făcând planuri de-o clipă, pe care le arunca de-o 
parte în favoarea altora, şi mai mărețe... 


Iute, iute, până nu intervine ceva, până nu-i vine în minte 
boşorogului ăla de Battlemaster să-i interzică accesul la 
laborator, să-l trimită acasă, vindecându-l subit... 


Nu mai avea nevoie de vindecarea lui. Ceea ce i se păruse, 
cu puțin timp înainte, un lucru extraordinar părea acum o 
pomană mizeră, aruncată în scârbă, ca unui cerşetor jalnic. 
Nu cerşise nimic. Nici acum nu cerşea nimic. Lua ce i se 
cuvenea de drept. Prin dreptul celui îndrăzneţ. 


Avea să fie zeu. 
Fiindcă avea îndrăzneala necesară. 


Ajunse în fața uşii. Nu se întrebase ce-avea să facă o dată 
ajuns acolo. Nu stătu nici acum să se întrebe, să facă 
planuri. Intră. 


Încăperea era goală. Laborantul (sau cercetătorul) între 
două vârste, vorbăreț, nu se afla înauntru. 


Nu avea de unde să ştie dacă individul lipsea pentru mai 
multă vreme sau urma să apară din clipă în clipă. Trebuia 
să acționeze imediat. Să folosească ocazia. 


Cum spusese guralivul? Întâi apeşi pe butonul argintiu, apoi 
tastezi 999999, după care apeşi pe butonul roşu şi, în final, 
pe cel verde. Numai că pacientul trebuia să se afle în cutia 
metalică a aparaturii... 


Se părea că avea nevoie de un ajutor. Să-l caute pe Angelo? 
Ce garanţie avea că acesta ar fi respectat secvența 
operațiilor, că nu va încerca să profite de ocazie ca să-l 
radă? Nu putea avea încredere nici în Angelo, nici în 
altcineva. Nu ştia nici o metodă prin care să oblige 
laborantul să-i facă tratamentul (sau ce-o fi fost ăla), mai 
ales că, mai mult ca sigur, boşorogul Battlemaster îi 
atrăsese atenţia să se ferească de el... 


Să rişte. Nu se afla toată acțiunea asta sub semnul riscului? 
3. 


Mimoza îl priveşte surprinsă pe doctorul Salvatore. I se pare 
un visător tipic, un individ care confundă iluziile sale cu 
realitatea. Unul dintre apostolii absolutului, unul dintre cei 
care-şi închipuie că-i suficient să spună oamenilor ce-i bine, 
pentru ca aceştia să treacă imediat la fapte. 


Totuşi, concluzionează ea, asemenea indivizi sunt ideali 
pentru profesiuni directe, cu rezultate concrete. Sunt foarte 
buni ca medici, charisma lor îi ajută să capete încrederea 
bolnavilor. Şi, oricum, sunt mai folositori lumii decât altă 
specie de idealişti, cei care-şi închipuie că au datoria să 
schimbe realitatea, să facă binele cu forța. 


După vizitele obişnuite ale asistentei Heiliggeist, sosirea 
medicului o impresionează şi o emoţionează. Nu vrea să 
recunoască, dar apariția doctorului declanşează în ea atât o 
formă bizară de snobism - iată, chiar medicul s-a ostenit să 
vină la mine, să mă consulte personal - cât şi o formă, şi 


mai bizară, de iubire. O iubire aparte, care n-are nimic 
carnal, la experiența ei sexuală cu greu s-ar găsi vreun 
bărbat care să-i trezească asemenea simțăminte, deci nu-i 
vorba de dorință, ci de o admiraţie nețărmurită, de un 
devotament orb. Simte, ştie, e sigură că poate face orice 
pentru Salvatore, cunoscând, în acelaşi timp, că acesta nu-i 
poate cere lucruri ruşinoase, că-i poate cere sacrificii şi 
renunțări, dar în numele unei cauze nobile, sacrificii pe care 
le-ar face cu bucurie. 


Şi mai ştie că acesta o poate ajuta să rămână pe Caduceus. 
Ce poate fi mai frumos, gândeşte ea, cuprinsă de fiorii 
sentimentului acela atât de ciudat, decât să rămân aici, să 
îngrijesc copii pentru doctorul Salvatore şi să mă aflu 
permanent în preajma acestuia? 


Dar un asemenea simțământ, contrar experienţei sale de 
viață, o enervează, simte nevoia să i se împotrivească, să 
lupte împotriva lui, cel puţin pentru moment, chiar dacă ştie 
că, mai devreme sau mai târziu, îi va ceda, îl va lăsa s-o 
potopească pe deplin... 


De aceea îi întrerupe vorbirea molcomă, moale (doctorul îi 
vorbeşte despre starea sănătății ei, despre intervențiile 
chirurgicale necesare şi despre tratamentul de recuperare ce 
va urma) şi-i zice, pe un ton sfidător: 


— Se spune că nu se poate vindeca trupul fără vindecarea 
sufletului! 


Salvatore o priveşte cu blândeţe, de parcă ar şti ce-i în 
scăfârlia ei, apoi zâmbeşte şi-i răspunde: 


— Bolile trupului nu-s la fel ca ale sufletului, iar boli ale 
sufletului se pot ivi într-un trup perfect sănătos. Ideal este 
un suflet sănătos într-un trup sănătos, dar îți spun, draga 


mea, că mai degrabă descoperi un suflet sănătos într-un 
corp ros de boală decât într-unul plesnind de sănătate. 
Există medici ai trupului, după cum există medici ai 
sufletului, fiecare cu priceperea şi talentul lui. Şi-i bine să 
nu se amestece unul în domeniul celuilalt. 


Nu-i de mirare că găseşti un suflet sănătos într-un trup 
bolnav, îşi spune ea, poate că doar în momentul bolii 
majoritatea dintre noi au timp să se gândească şi la suflet. 
Chiar eu... m-aş fi gândit la atâtea lucruri, aş fi descoperit 
despre mine atâtea lucruri, dacă nu aş fi ajuns la spital? 
Da, dar nu în orice spital, ci în acest spital. 


Şi se întreabă ce curs ar fi luat preocupările ei dacă l-ar fi 
cunoscut pe Salvatore înainte de a cunoaşte copii. 
Bineînţeles că i-ar fi iubit, dar probabil că iubirea pentru ei 
ar fi fost o ramură a iubirii pentru doctor... 


Se scutură din gânduri şi obsearvă că el o priveşte cu o 
lucire amuzată în ochi, că îşi dă seama de dorința ei de a-l 
impresiona, de aceea izbucneşte cu o furie exagerată: 


— Bineînţeles că sufletul va fi vindecat de alţii, nu de medici 
ai trupului! Pentru că medicii trupului au prea multă grijă 
de afacerile lor, de bunăstarea trupului lor, pentru a se 
gândi şi la suflete! Acest spital minunat, cu dotările lui 
extraordinare, este un instrument de discriminare! Cei 
bogați nu numai că vor trăi mai bine, dar vor trăi şi mai 
mult! 


— Acuzaţia pe care o aduci întregului corp medical este 
nedreaptă, spune el, iar Mimoza vede pe chipul lui o 
mâhnire profundă. Trebuiesc judecate realizările breslei, nu 
greşelile unor indivizi ce-au căzut în ispită. Cât despre 
insinuarea că doar cei bogați pot ajunge aici... Doar o mică 
parte dintre bolnavi sunt în stare să suporte cheltuielile de 


spitalizare, mai degrabă ținem seama de cât îşi permit să 
plătească, decât de costuri... li aducem aici în funcție de 
gravitatea bolii, nu de dimensiunile pungii. 


— Atunci ce caută pe Caduceus indivizi profund imorali, 
asociali, chiar dăunători, ca Max Donner sau Lai Ater? se 
rățoieşte Mimoza. Chiar şi cei bogaţi, dar respectabili, se 
feresc de ei. Numai banii, bani grei, le puteau face loc în 
spitalul ăsta! 


— La noi pot ajunge toţi cei care au nevoie de ajutor, 
indiferent de statutul lor social sau de părerea cetățenilor 
respectabili. Ştii, draga mea, există un moment, în durerea 
omului, când îşi îndreaptă gândul spre noi, sperând să-l 
scutim de suferință. Nu putem refuza ajutorul în care speră, 
chiar dacă aceea se va dovedi nedemn de timpul pe care l- 
am irosit cu el. Noi trebuie să ne facem datoria, iar el, dacă 
poate, să înțeleagă că i s-a dat încă o şansă. N-ar trebui ca 
tocmai tu să-i judeci pe alţii, numai pentru că suferința te-a 
spălat şi te-a făcut albă ca zăpada... 


Iar Mimoza înţelege că, de fapt, mâhnirea lui nu-i provocată 
doar de ea, ci de milioane de judecăți injuste, pripite. De 
graba cu care făpturile gânditoare se avântă în a-şi 
condamna semenii, fără să țină seama de ochiul în care se 
află înfiptă bârna... 


lar curvasasina pocăită simte, deodată, că nu poate rezista 
valului de iubire şi duioşie, cade în genunchi în fața 
doctorului şi, pătrunsă de-o recunoştinţă bizară, 
nețărmurită, ia mâna lui Salvatore şi-o sărută... 


El îi pune cealaltă mână pe creştet, mângâindu-i părul 
argintiu zburlit, şi toate accesele tinerei către infosferă se 
deschid subit, în mintea ei năvăleşte o muzică aparte, un 


imn triumfător al stelelor, ce-o copleşeşte cu măreţia lui, 
vorbindu-i de-o dragoste imensă, nepământească... 


lar Mimoza rămâne în starea aceea de extaz timp 
îndelungat, fără să-şi dea seama că Salvatore plecase de 
mult, atât de puternică rămăsese amintirea prezenţei sale... 


Trei acţiuni de finalizare 
l. 


Mergea pe coridorul de-un alb pur, răspândind în jur o aură 
întunecată. N-o vedea nimeni, dar el ştia că este acolo, ca 
întotdeauna, semn distinctiv că el se afla acolo. 


Treburile mergeau bine, lucrurile evoluau aşa cum 
prevăzuse, de data asta existau şanse mari de reuşită... 


Deodată, se opri brusc, mai degrabă simțind că se va 
întâmpla ceva, decât văzând cei doi infirmieri ce apăruseră 
în fața lui, parcă materializați din senin pe podeaua 
coridorului. 


Doi indivizi solizi, în halate albe, lungi. Doi indivizi blonzi, 
cu părul lung, atârnând pe umeri. Cu figuri asemănătoare, 
ce exprimau hotărâre şi duritate, deşi aveau trăsături 
delicate, chiar feminine, într-un fel. 


— Angelo Schwartz? întrebă unul dintre ei, iar Angelo ştiu 
că întrebarea era pur formală, cei doi ştiau foarte bine cine 
era, nu se lăsau înşelați de aparențe, respectau însă o 
procedură, şeful lor fusese întotdeauna un formalist, un tip 
pentru care legile aveau o importanţă deosebită. 


— Da, domnilor, cu ce vă pot fi de folos? răspunse el, cu 
înfăţişarea nevinovată a bietului Angie, un mic julitor de 
duzină, care nu face rău nimănui, nu pentru că ar fi avut o 
fire cumsecade, ci pentru că-i prea fricos să încerce ceva, 
mai mult, prea fricos ca să să gândească măcar că ar putea 
face rău cuiva. 


Nu avea convingerea că masca aceea i-ar fi fost de folos, dar, 
deoarece cei doi erau personaje subalterne, care nu-l 
cunoşteau prea bine, exista o mică şansă să le slăbească 
vigilența şi să scape... 


— Avem un mesaj pentru dumneavoastră, continuă 
infirmierul, cu aceeaşi voce plată, inexpresivă. 


— Din partea cui? se interesă Angelo, reuşind să pară cu 
adevărat curios, ca şi cum n-ar fi ştiut ai cui mesageri erau 
cei doi. 


— Din partea conducerii spitalului. 
Aşa-i zice acum? Drăguţă chestie! 


— Daţi-i drumul, n-are rost să pierdem vremea, să stăm aici 
în picioare şi să împiedicăm circulația. 


Nu era nici o circulaţie pe coridorul ăla, dispăruseră toți 
bolnavii, se asiguraseră că n-o să vadă nimeni spectacolul, 
se resemnase deja, n-o să opună rezistență, fără spectatori 
circul n-avea rost... 


— Mesajul este următorul: Ne-am înțeles să nu ne încălcăm 
teritoriile de bază. Ca deobicei, nu-ți respecţi cuvântul. i-ar 
place să ne amestecăm şi noi în treburile tale? (Angelo 
tresări, speră că amenințarea aceea era retorică, pentru că, 
de-ar fi fost adevărastă, o îmbulina rău de tot...) Ca de 


obicei, acționezi prin intermediari, instigi, ațâţi, ispiteşti, nu 
te bagi niciodată în față, dar cunoaştem lucrarea ta, îţi 
vedem urmele, oricât te-ai ascunde. Te-am lăsat să pătrunzi 
în spital, ştind că nu vii cu gânduri bune. Dar ai împins 
lucrurile prea departe. Ştim ce intenţii ai şi ştim că nu vei 
reuşi nici de data asta. Totuşi insistența ta în a ne sâcâi a 
dat roade. Ne-am săturat să-ți auzim bâzâitul de țânțar ce 
vrea să muşte. Deocamdată îți dăm voie să pleci. Dacă nu 
profiți de bunăvoința noastră, nu va exista un alt 
avertisment! Te vom strivi! 


Ei, nici chiar aşa! Dacă ar fi putut să-l strivească, l-ar fi 
strivit de mult, nu i-ar fi dat nici un avertisment. Dar putea 
să-i facă necazuri, chiar multe... N-avea la ce să se 
gândească, decizia se impunea de la sine. 


Iar Angelo întrebă, cu voce umilă, supusă: 
— Băieți, puteți să-mi arătați drumul spre ieşire? 
2; 


Mimoza se aruncă pe pat şi aşteptă să apară, ca de obicei, 
domnişoara Heiliggeist, să-i aducă somnul şi uitarea. 


Ziua fusese plăcută, linitită, se simţise bine printre copii, 
întâlnirile cu ei se transformaseră nu în rutină, ci în 
descoperiri permanente ale plăcerilor inocente ale copilăriei. 


Uşa se deschise, dar în încăpere apăru nu asistenta, ci 
Renggy. Mimoza sări iute în picioare, klombul părea agitat, 
îngrijorat. 


— S-a întâmplat ceva? 


— După ce ne-am despărțit, am condus copii la camerele 
lor. Când m-am întors, l-am zărit pe Lai. N-aveam nici un 


chef să discut cu el. M-am ascuns într-o cameră goală şi am 
lăsat uşa întredeschisă, să-mi dau seama când pot să ies 
din ascunzătoare. Am remarcat că Lai se ferea, se furişa... 
Atunci mi-a venit ideea să-l urmăresc. Aveam senzația că 
pregăteşte ceva urât. M-am luat după el. Nu m-a observat — 
la urma urmei, sunt un profesionist. S-a îndreptat spre zona 
laboratoarelor. Cred că vrea să fure droguri. După aceea, l- 
am pierdut din vedere, nu ştiu cum de mi-a scăpat. Am 
venit iute aici, să ne sfătuim... 


— Să anunțăm autorităţile locale. 
— Şi cum dăm de ele? 


— Habar n-am... Sau să-i spunem domnişoarei Heiliggeist, 
trebuie să apară, ca de obicei... 


— Orice clipă pierdută e în favoarea lui Lai. În timp ce noi 
zăbovim aici, el poate să termine ce-are de gând şi să plece 
din laboratoare. Degeaba îl vom denunța, nu ştim ce delict a 
săvârşit, nu avem nici o dovadă... 


— Nu rămâne decât o singură soluție. Să ne ducem după el. 
Am fost ce-am fost, nu ne e frică de nimeni, putem să-i 
venim cu uşurinţă de hac lui Lai. Vom merge în zona 
laboratoarelor, acolo ne vom despărți şi vom căuta din 
cameră în cameră, până-l vom găsi. Şi vom afla de la el ce 
intenții are. 


3. 


Lai deschise uşa aparatului. Înauntru se zărea un habitaclu 
comod, cu un fotoliu larg, dintr-o imitație de piele albă. 
Pereţii cutiei, din metal albastru, erau acoperiți cu sfere 
sclipitoare, roz, repartizate uniform pe toată suprafața. 


Apăsă butonul argintiu. 
Apăsă pe tasta cifrei 9, până umplu ecranul minuscul. 
Apăsă butonul roşu. 


Apăsă butonul verde şi se aruncă în habitaclu, trântind uşa 
după el. 


Apucă să se aşeze pe fotoliu. 


Apoi spaţiul închis fu năpădit de-un zumzăit ascuţit, 
pătrunzător, ce-i străbătu timpanele, i se înfipse în creier, îşi 
făcu lăcaş acolo şi începu să scormonească, răspândindu-se 
în tot craniul, în tot trupul... 


Sferele lipite de pereţii încăperii luciră brusc, ca luminate 
din interior de incandescențe arzătoare, răspândind rozul 
suprafeței lor în raze ce se întinseră în habitaclu, se 
înfăşurară în jurul trupului său, îl legară strâns, îi 
pătrunseră în carne... 


Durerea deveni sfâşietoare. Lumina îi străbătea retina, 
gonea către creier... întâlni zumzăitul insuportabil... cele 
două senzații atroce se împletiră, deveniră una singură, o 
tortură indescriptibilă, un chin ce depăşea puterile lui, 
omeneşti... 


Deschise gura şi-şi strigă durerea, auzit doar de el însuşi. 


Se rugă de întuneric să vină, să-l acopere, să-l ascundă, să-i 
aducă linişte şi uitare. 


Dar întunericul nu-l auzi. Sau se făcu că nu-l aude. 


Apoi, treptat, bâzâitul scăzu în intensitate, se stinse. Razele 
roz se deprinseră de pe carnea lui, se traseră înapoi în 
sferele din care izvorâseră. 


Iar uşa se deschise. 
leşi din aparat, împleticindu-se. 


Laboratorul era aşa cum îl lăsase, nu venise nimeni să-i 
tulbure transformarea. 


Ce transformare? Nu se simțea schimbat în nici un fel. 


Dacă indivizii îşi bătuseră joc de el? Dacă toată povestea 
fusese o excrocherie, o minciună? Cu ce scop? Singurul 
scop posibil ar fi fost îndepărtarea lui de altceva, de 
adevărata invenţie, pe care nu trebuia s-o descopere... 


Îl cuprinse furia. O furie orbească, nebunească. îi venea să 
zdrobească totul, să trântească flacoanele şi recipientele din 
rafturi, să facă totul zob. Se stăpâni cu greu. 


Cel mai bine era să plece de acolo cât mai iute, să facă pe 
nevinovatul, să nege că venise acolo, da, să nege, să nu 
recunoască nimic. Să se stăpânească, să nu se preteze la 
jocul lor, să nu recunoască prin nimic că se lăsase înşelat. 


Uşa încăperii se deschise brusc, cu un zgomot slab. 


Tresări, apoi, a un animal de pradă, se aruncă asupra celui 
ce intra. 


Oricine ar fi dat peste el acolo îi era duşman. 


Intrusul se zbătu, ripostă. Se pricepea la arte marțiale, îşi 
desfăcu strânsoarea printr-o alunecare iute, fluidă. După 
care izbi. 


Lovitura ar fi trebuit să-i zdrobească ţeasta, îşi spuse Lai, 
dar, spre surprinderea sa, nu păți nimic. Intrusul rămase o 
clipă locului, uimit că atacul lui nu avusese atacul scontat. 


Lai apucă să-l vadă ca lumea, pentru prima oară. 
Adversarul lui era un klomb. Renngy. 


Ce naiba căta klombul acolo? 
Îi zâmbi şi-i spuse, cu o voce care exprima uşurarea: 
— Tu erai! Am crezut că-i vreun paznic! 


— Sunt, prin pregătirea mea, paznic, răspunse Klombul, cu 
o hârâitură sumbră. 


— Şi ce vrei, să mă predai poliției? 
Lai nu încercase să-şi ascundă sarcasmul din glas. 
— Bineînţeles. Aceasta-i datoria unui paznic adevărat, nu? 


Bărbatul îl privi atent, îşi dădu seama că Renngy nu 
glumea, nici nu urmărea un câştig suplimentar, pur şi 
simplu voia să-l predea autorităţilor pe el, Lai! Se enervă 
subit, întinse mâna, cu un gest fulgerător - iuțeala îl 
surprinse şi pe el, nu numai pe klomb - apucă păsăroiul de 
gâtul subțire, îl ridică în aer şi-l trânti de cel mai apropiat 
perete. 


Trupul zdrobit al klombului se scurse pe podea, o treanță 
fără rost, fără viață, fără viitor. 


Lai izbucni în râs. Nenorocitul ăla de klomb, pe care-l făcuse 
praf cu o singură mână, se trezise să-l trădeze! Bine-i 
făcuse, aşa trebuia să procedeze cu trădătorii, să fie energic, 


trecuse vremea subtilităților şi finețurilor, venise timpul 
acțiunii. 


Apoi, brusc, i se făcu foame. O foame animalică. Tot 
organismul gemea, se văicărea, cerea, tânjea, pretindea... De 
unde să ia mâncare? De unde apăruse pofta de mâncare? 
Cum s-o potolească? Cine ştie ce-i făcuseră nenorociții ăia, 
în cutia lor blestemată? 


Îl cuprinse ameţeala. O ameţeală datorată foamei aceleia 
stranii, ivită din senin. Se rezemă de aparatul din care abia 
ijeşise. Rămase aşa, lipsit de vlagă, cu mintea împăienjenită, 
măcinată de ură şi furie. 


Umărul lui simți hrană în vecinătate. Hrană pură, curată, 
neîntinată, care putea fi asimilată fără efort, fără 
prelucrare... 


Se deschise s-o primească, iar electronii curseră din 
învelişul de metal al cutiei, pătrunseră în trupul lui 
înfometat, potolindu-l, săturându-l, dându-i energia ce-i 
lipsea, lipezindu-i mintea şi gândurile... 


Decise să se sature pe deplin şi absorbi, fără alegere, 
protoni, neutroni, mezoni, tot ce se nimerea, împlinindu-se, 
devenind tot mai puternic, mai stăpân pe sine. 


Auzi un zgomot surd. Se întoarse. Rămăşițele informe ale 
aparatului se prăbuşiseră pe podea, fumegând, un amestec 
de substanţe transmutate bizar din cele inițiale. 


Începu să înţeleagă, nu pe deplin, mai degrabă o bănuială a 
ceea ce se întâmplase decât o înțelegere. 


În clipa aceea se deschise iar uşa laboratorului, iar în prag 
apăru Mimoza, care se uită uluită în jur, apucă să întrebe: 


— Unde-i Renngy? 


După care văzu zdreanța albastră din colț şi se lămuri, iar 
figura-i frumoasă i se strâmbă de furie. 


— Ce-ai făcut, făptură de nimic? Ce-ai avut cu ființa aceea 
amărâtă, care n-a făcut rău nimănui? 


Lai se sperie, ar fi vrut să fugă, dar nu avea unde... Femeia 
se apropia, țipând, dezlănțuită: 


— Eşti acelaşi criminal fără scrupule şi fără milă pe care l- 
am cunoscut! Faptul că eşti pe moarte, că numai efortul 
celor mai strălucite minți din univers te-a împiedicat să-ți 
dai duhul, nu te-a schimbat cu nimic! Eşti un om de nimic! 
Ştii doar să ucizi! Dar ţi-a venit şi ție rândul! 


Curvasasina se sufoca de furie. Nemaigăsind cuvinte, se 
avântă şi-i cârpi o palmă. In clipa aceea, Lai văzu negru în 
fața ochilor. 


— Dai în mine, muiere nenorocită? Să-ţi arăt eu ce fac cu 
cățelele turbate de felul tău! 


Şi-i trase şi el o palmă. Şocul o aruncă pe Mimoza de perete. 


Abia atunci femeia îşi aduse aminte că era înzestrată pentru 
luptă, şi îndreptă spre el fascicolul laserului din ochiul 
stâng. Lai, surprins, nici nu încercă să se ferească. Iar raza 
laser îi atinse pielea, fu absorbită imediat de organismul lui 
flămând, se stinse, lăsându-l nevătămat. 


Mimoza văzu fenomenul, la început nu-i veni să creadă, apoi 
îşi spuse că, probabil, bateria se descărcase, doar n-o 
verificase niciodată, îşi scoase ghearele metalice din teci, se 
convinse că erau la locul lor, ascuţite ca bricele, apoi plonjă 
spre bărbat, izbindu-i gâtul, să-i spintece carotida. 


Lamele i se frânseră cu un pocnet sec, de parcă ar fi lovit în 
diamant. 


Iar Lai o prinse din zbor, cu un gest iute, şi-şi strigă mânia: 
— Târfă ordinară, ai încercat să mă omori! Pe mine! 


În timp ce mârâia, spumegând, apucase femeia de umeri şi 
o zgâlțâia cu putere. Trupul ei se bălăngănea, neputincios, 
în mâinile lui. Lai văzu cum expresia ei se schimbă subit, 
cum i se măresc ochii, oglindind o teroare fără margini, cum 
i se strâmbă gura, înghițind cuvintele pe care nu apucase să 
le rostească, bâiguind, în schimb, o rugă dezlânată, fără 
convingere, fără speranţă: 


— Nu... te rog... nu... nu face asta... nu.... 


Spaima ei trezi în el o convingere nouă, certitudinea propriei 
lui puteri, cea pe care abia o bănuise când apăruse 
matracuca, siguranța că putea să facă tot ce dorea cu ea. 


— Apoi... dacă-i pe aşa, cucoană, gâfâi el, toate umilințele, 
frustrările şi dorințele neimplinite țâşnind deodată din 
subconştientul lui, las’ că te învăţ eu minte! Îţi dau eu ce-ţi 
trebuie, să-ţi iasă bâzdâcii din cap, să-ți vezi locul ce ţi se 
cuvine! 


Mimoza se zbătea disperată, dar puterea ei era nimic în 
comparație cu strânsoarea de fier a lui Lai. 


— Te învăţ eu minte, scorpie afurisită, ai să vezi dacă-s de 
nimic sau ba. Stai liniştită, scârbă, dacă vrei să-ți placă! 


Interesant era faptul că, deşi Lai ştia ce-ar fi vrut să-i facă 
individei, nu era foarte convins că-i în stare. Până atunci, 
lipsa dorinţei fusese una dintre lucrurile care-l convinseseră 
că se întâmpla ceva ciudat cu el, că era cu adevărat bolnav, 


că nu era el, cel dintotdeauna. Se repezise la ea mai degrabă 
dintr-o reacție instinctivă față de-o femeie care îl jignise. 
Spaima ei îl întărâtase, dar nu mai mult... Nu apucă să-şi 
pună asemenea probleme complexe, pentru că femeia, într-o 
încercare disperată de a se elibera, reuşi să-şi desprindă 
mâinile din pumnul lui şi-i înfipse cioturile unghiilor în 
obraz. 


— Aşa, boarfă? Bine! 


Cu un gest iute, îi sfâşie halatul, lenjeria de dedesubt, 
scotând la iveală trupul minunat modelat, cu sâni tari, ce se 
zbăteau în ritmul gâfâielii femeii. Mimoza strigă ascuţit, 
încercă să-şi acopere goliciunea, iar gestul ăsta, neînsemnat 
în sine, trezi în Lai dorința animalică pe care o uitase atâta 
vreme. 


Se dezlănțui. 


Îi plesni două palme, zguduind-o zdravăn, ameţind-o. 
Curvasasina încetă, pentru o clipă, să se zbată. Bărbatul 
profită de ocazie ca să sfâşie ce mai rămăsese din 
îmbrăcăminte. Rămase o clipă să-i admire goliciunea, s-o 
privească plin de poftă, apoi gâfâi: 


— Ja să vedem... 


Nu-i mai păsa de rezistența înverşunată a victimei sale, 
puterea ei nu se compara cu a lui. Nu-l deranjau nici 
zgârieturile, muşcăturile, izbiturile cu pumnii, după cum 
nu-l înduioşau nici ţipetele ei, rugămințile disperate, 
întrerupte de hohote de plâns. 


O puse jos, pe podeaua rece, lucioasă şi, în ciuda 
încercărilor acesteia de a-l împiedica, o pătrunse. 


Rămase aşa, o clipă, cât să-i şuiere, plin de ură: 


— Asta ţi-ai dorit dintotdeauna, nu-i aşa? Numai că n-ai 
găsit un bărbat adevărat, ca mine, care să te satisfacă! Lasă 
că-ți dau eu, să-ți ajungă pentru zece ani! 


Şi începu s-o călărească, plin de ardoare, simțind o plăcere 
indescriptibilă, care nu se comparase cu nimic din ceea ce 
simţise vreodată. Femeia îşi urla durerea, ura, jignirea... 


— Îţi place, fă? întrebă el, cu un dispreţ suveran. 


Mimoza îşi strânse bruma de puteri rămasă şi şuieră, cu un 
dispreț cu mult mai mare decât al lui: 


— Nu, impotentule! 


Lai tresări sub insultă. O prinse cu o mână de gât şi o 
strânse cu putere. 


— Ce-ai zis, amărâto? Nu-ţi ajunge mădularul meu? Vrei 
unul mai mare? O să-ți dau, nenorocito! 


Mârâise cuprins de ură şi frustrare, dar simți, în clipa 
imediat următoare, nişte colți ascuțiți apăsând asupra 
penisului său. Protecția curvasasinelor! Uitase de ea! 
Individa nu-l insultase, ci-l anunţase, plină de bucurie, ce-l 
aştepta! În fracțiunea aceea de secundă, în care se vedea 
deja castrat, simţi, spre imensa lui uimire, că membrul i se 
întărea şi se mărea, iar colții metalici ricoşau, se toceau, 
incapabili să-i facă vreun rău. Femeia urla, se părea că 
durerea din interiorul ei devenise insuportabilă, se ruga, 
implora... 


— Acum ce zici, târfo? Îţi place? E suficient de mare pentru 
gustul tău? întrebă el, batjocoritor, simțindu-se cu adevărat 


superior individei care-l tratase de sus atâta vreme, şi de 
care — de ce să nu recunoască cinstit — îi fusese frică. 


Probabil că femeia înnebunise de durere, pentru că în loc să 
răspundă afirmativ sau măcar să tacă, îşi strânse puterile şi 
izbucni: 


— Să-mi placă? Habar n-ai ce place unei femei, 
nenorocitule! Nu mi-ar place cu tine de-ai fi singurul bărbat 
din lume! Violezi pentru că n-ai nici cea mai vagă idee ce 
înseamnă să faci dragoste! Labagiule! 


Cam lung discurs, dar tipic pentru o curvasasină... Suficient 
pentru ca Lai să simtă trezindu-se în el complexe de mult 
uitate, temeri de mult dispărute... iar pentru a le trimite la 
locul lor, dezlănțui din nou violența, dorind să oprească o 
dată avalanşa de insulte. O pălumui, o muşcă... apoi îşi 
aduse aminte de noua lui putere... şi mădularul îi crescu 
din nou, depăşind cu mult dimensiunile existente la cei mai 
înzestrați bărbați. 


Urletul femeii, din ce în ce mai lipsit de vlagă, se transformă 
într-un horcăit. Dar Lai nu era mulțumit, nu credea că-i 
cazul să se oprească. Membrul creştea şi creştea, rupând 
țesuturile în femeia ce devenise o zdreanță însângerată, 
neputincioasă... dar, fără ca Lai să-şi fi dat seama de la 
început, trupul lui se mărea păstrându-şi proporţiile, 
devenise un gigant ce călărea cu furie trupul ajuns, prin 
comparație cu al lui, ca de fetiță... 


Mimoza nu mai opunea rezistență, nu-l mai insulta, nu mai 
era în stare nici măcar să se vaite sau să geamă... nu mai 
prezenta pic de interes pentru Lai, care, în cele din urmă, se 
simți răzbunat şi decise să termine o dată cu făptura aceea 
zdrobită fizic şi moral. 


Îşi mai mări o dată corpul, iar femeia se despică, organismul 
ei chinuit nereuşind să facă față pilonului înfipt în ea. 


Lai se ridică de pe otreapa însângerată, o zdrobi sub talpă, 
apoi îi trase un şut, aruncând-o de cel mai apropiat perete. 
După care se decise să părăsească locul acela în care nu 
mai avea nimic de făcut. 


Uşor de spus - sau de gândit - dar mai greu de făcut. Uşa 
devenise prea mică pentru dimensiunile lui, ajunsese la o 
înălțime de zece metri, creştetul i se freca de tavanul sălii 
înalte... 


Lai se gândi o clipă că ar putea să-şi micşoreze 
dimensiunile, poate nu chiar la cele inițiale, dar oricum, la 
unele care să-i permită să iasă pe nenorocita aia de uşă, dar 
se simțea atât de bine ca uriaş... Decise să dărâme zidul, să 
treacă prin el şi să dea dracului ieşirea pentru oamenii 
normali. 


Se propti în perete, împinse cu putere, placa din plastbeton 
se frânse, se sparse în bucăţi. Lai se trezi în coridor, 
prăbuşit peste fragmentele de zid. Se ridică în picioare şi 
porni la întâmplare. Nu ştia unde se găseşte ieşirea din 
spital, dar dorea să părăsească locul ăla afurisit, de care se 
săturase ca de mere pădurețe. Merse şi merse, dar coridorul 
nu se mai sfârşea... 


În cele din urmă, ajunse totuşi la capătul acestuia. O uşă 
mare, care dădea într-o sală. Nici o posibilitate de a trece 
mai departe. 


Furia ce mocnea în el, potolită pentru un moment de ceea 
ce-i făcuse sorei şefă, izbucni din nou, vijelioasă, 
tumultuoasă, ca un torent de munte dezlănțuit primăvare. 
Scoase un urlet mânios, se lungi cât mai mult, propti 


mâinile în tavan, împinse cu putere. Placa de deasupra se 
desprinse, porni în sus, izbind în tavanul etajului următor, 
desprinzându-l şi pe acesta... În cap îi curgeau fragmente de 
plastic, beton, pulbere de moloz... iar el creştea, creştea, 
împingând fără nici un efort bucăţile masive de clădire, 
croindu-şi drum prin ea... Trupul i se lățea, proporțional cu 
înălțimea, coridorul deveni prea strâmt, simți apăsarea 
zidurilor pe şolduri, se scutură un pic, iar pereţii se 
prăbuşiră în jur, făcându-i loc. 


Se trezi, deodată, stând deasupra unei clădiri imense, ce-şi 
întindea acoperişul de la un orizont la altul. Rămase un pic 
cu mâinile deasupra capului, ținând încă maldărul de plăci 
lungi de plastbeton. Le aruncă în scârbă, cât colo, iar ele 
căzură peste terase şi lucarne, zdrobind totul sau greutatea 
lor, stârnind un nor de praf. 


Lai rămase un moment locului, dezorientat, neştiind ce să 
facă, încotro s-o pornească... Apoi se decise, se înălță tot 
mai mult, privind de sus întinderea de terase, turnulețe, 
balcoane, cupole, ce se iveau din suprafața nededă a 
acoperişului din material mat, albastru deschis. Nu se vedea 
nici un spațiu liber, se părea că zvonul auzit de Angelo era 
întemeiat - că spitalul se întindea pe toată suprafața 
planetei. Se plictisi să caute o ieşire, împinse cu mâinile 
zidurile din jur, făcându-şi loc, apoi ridică piciorul, îl puse 
pe acoperiş, se sprijini în el... Construcţia cedă, piciorul i se 
afundă în mormanul de dărâmături, găsi un punct de 
sprijin... iar Lai se ridică şi mai mult deasupra clădirii 
întinse. Începu să alerge, zdrobind acoperişul sub tălpi, 
lăsând în urmă numai ruine... 


După un timp se plictisi. Cât vedeai cu ochii, numai 
acoperiş. Nu avea nici un rost să fugă, nici măcar să meargă 
încet. Nu avea cum să iasă din spital, nu avea cum să scape 


o dată din locul ăla blestemat, nu-şi putea găsi libertatea 
fugind. Ci doar părăsind planeta. 


Doar părăsind planeta... 
Gândul deveni imediat faptă. 


Tălpile i se deprinseră de ruinele zdrobite, începu să se 
înalțe, se ridică la început încet, apoi din ce în ce mai 
repede, ajunse la norii albi, se cufundă în ceața lor pufoasă, 
umedă, răcoritoare... zăbovi acolo o clipă, apoi îşi continuă 
ascensiunea. 


Razele puternice ale soarelui îl izbiră în ochi, ochii le sorbiră 
cu nesaț, flămânzi... trupul, rămas gol, lipsit de hainele care 
se rupseseră de mult, de când corpul îşi începuse 
extinderea, primi lumina prin toată suprafaţa pielii, o 
absorbi, simți energia pătrunzând în el, hrănindu-l... 


Se grăbi să zboare spre soarele fierbinte, ce-l hrănea cu 
generozitate. 


Apoi rămase plutind în spaţiul de deasupra planetei. O 
clipă, un gând fugar îl atenționă că părăsise atmosfera, că în 
jurul lui nu mai era aer, dar de undeva, din străfundul 
conştientului o voce îi şopti că nu mai avea nevoie de aer, că 
nu mai avea nevoie de respirație, că putea avea tot ce-şi 
dorea, iar dacă nu-şi dorea un lucru, nu mai avea nevoie de 
el. 


Se uită în jur, admirând strălucirea rece a stelelor, vâlvătaia 
caldă a soarelor, întunecimea fără sfârşit a vidului. Undeva, 
sub el, globul micuţ, albăstrui, al planetei înconjurată de 
puful alb al norilor. Un obiect micuţț, gingaş, atât de 
simpatic, că-ți venea să-l mângâi... 


Întinse mâna, care se lungi, se tot lungi şi se lăți, până 
cuprinse sfera în palmă. 


Atunci auzi, poate nu cu urechile, ci cu ajutorul unui simț 
necunoscut, pe care abia atunci îl descoperea, urlete de 
groază, de spaimă animalică, de disperare. 


Locuitorii planetei care se treziseră, deodată, în mâna lui. 


Ascultă, plin de interes. Era zeul lor. Dispunea de viețile lor. 
Nu intenționase, în momentul în care întinsese mâna, să le 
facă vreun rău. Îl atrăsese jucăria aceea drăguță care plutea 
prin beznă. Groaza şi disperarea locuitorilor planetei îl 
amuza, îi compensa sentimentul de frustrare şi neajutorare 
de pe vreme când fusese în spital. Acum ajunsese zeul lor. 
Putea să le facă mult rău, dar nu avea de gând. O să-i lase 
în pace. Dacă îl vor ruga frumos, dacă-l vor implora, dacă-l 
vor venera... 


Dar indivizii nu-l implorau pe el, ci - aceia care implorau — 
un zeu diferit de el, pe care-l chemau în ajutor împotriva lui. 
Nu-i recunoşterau divinitatea. Il blestemau. 


Îl blestemau pe el, pe el, cel atotputernic? 
Neruşinațţii! Inconştienţii! Trebuiau să plătească! 


Aruncă globul în spațiul întunecat, întinse şi cealaltă mână, 
apoi izbi palmele între ele, prinzând globul albastru la 
mijloc, ca pe un ţțânțar, zdrobindu-l, distrugându-l, 
anihilându-l... 


Auzi, o clipă, vaietul îndurerat al miliardelor de făpturi ce-şi 
aflaseră sfârşitul într-o fracțiune de secundă, apoi se 
aşternu tăcerea. 


Dar furia nu i se potoli o dată cu încetarea zgomotului. 
Neştiind asupra cui s-o abată, se roti în vid şi trase un şut, 
cu toată puterea, soarelui care continua să strălucească 
liniştit, nepăsător. 


Piciorul lovi globul de foc, îl spulberă într-o multitudine de 
scântei, ce se risipiră ca un imens foc de artificii. 


Hohoti încântat, amuzat, privi în jur, văzu ceva mai încolo 
altă stea, o strivi şi pe aceasta între palme... 


Energia corpurilor cosmice anihilate se scurgea în el, 
hrănind torentul lui interior, ce clocotea frenetic. Iar trupul i 
se întindea, deveni cât o galaxie, mai mare, tot mai mare... 


Şi pe măsură ce creştea sorbea sori, planete, stele de toate 
soiurile, nori cosmici, tot ce întâlnea în cale... 


În bezna din jur descoperi o galaxie îndepărtată. O aspiră, 
trăgând-o pe nas, ca pe-un fum de narcovis, hohotind 
bezmetic. 


Iar în jurul lui rămase numai întunecimea goală a vidului în 
care exista doar el, negreala beznei în care el era începutul 
şi sfârşitul... 


Întunericul se risipi treptat, izgonit de o lumină ce se ivise 
undeva, în față. O lumină ce părea obturată de un nor alb, 
ce se risipea cu încetineală... 


Când ceața se risipi, văzu că lumina arzătoare, ce-i rănea 
ochii, pornea de undeva, din spatele unui tron alb, înalt. 
Alături de acesta se aflau încă două, mai mici, aşezate în 
fiecare parte a celui mai mare. 


Lumina deveni suportabilă, întinzându-se în jur, peste tot. 


Se afla într-o sală imensă, pardosită cu lespezi negre, mate, 
care păreau a absorbi razele ce cădeau pe ele. El stătea în 
picioare, dezbrăcat, pe una dintre  lespezile acelea. 
Răspunzând unei chemări neauzite, se apropie de cele trei 
scaune. Bucuria sălbatică a distrugerii universului dăinuia 
încă în mintea lui, uimirea că se trezise în locul acela bizar 
nu reuşise încă s-o izgonească. Privi mai atent mobilele din 
față - se aflau aşezate pe un piedestal scund, dintr-o piatră 
albă, luminoscentă. 


Pe tronul din mijloc stătea profesorul Battlemaster. În 
dreapta, doctorul Salvatore, iar în stânga sora şefă 
Edelweiss Heiliggeist. În spate, în picioare, un klomb de-un 
azuriu deschis, celest, şi o femeie blondă, cu păr lung, 
mătăsos, înveşmântată într-o robă lungă, albă. Cele două 
personaje secundare i se părură cunoscute, dar avea alte 
probleme acum, nu avea timp să încerce să-şi amintească 
unde la întâlnise. 


Lai simţi, întrucâtva, că se află în fața unei judecăţi. Încercă 
să-i spulbere pe indivizii ăia nesuferiți cu un gând, dar 
descoperi că puterile lui nu le puteau face nimic - sau că nu 
mai avea puterile acelea formidabile. 


Cei trei tăceau, privindu-l fără mânie, mai degrabă cu 
mâhnire. 


Nu spuse nici el nimic, privindu-i, la rândul lui, cu furie. 
Apoi, deodată, în mintea lui se ivi un gând, care crescu, 
crescu, până când se ceru exprimat. 


— Deci totul a fost un vis, o amăgire, mormăi el, brusc 
istovit. V-aţi jucat cu mine... 


— Nici vorbă, îi răspunse basul tunător al profesorului. 
Totul a fost cât se poate de real. Ai distrus, din prostie şi 


răutate, universul. Asta ai înțeles tu că se poate face cu 
puterile pe care le-ai obținut prin fraudă, fără drept şi merit. 


— Am distrus pe dracu’, bombăni Lai. Atunci, unde suntem 
acum? 


— Pe Caduceus, se auzi glasul rece, impersonal, al sorei 
şefe. Am avut înțelepciunea să-ți punem la dispoziție un 
univers de rezervă. Un univers alternativ, care urma, 
oricum, să piară în scurt timp. Dacă ţi-ai fi folosit puterea 
aşa cum trebuia, acel univers ar fi trăit veşnic. 


— Univers alternativ, univers de rezervă, mormăi Lai. Nu 
există aşa ceva. Mi-aţi dat un drog, m-ați făcut să visez 
lucruri extraordinare - nu ştiu cu ce scop - iar acum mă 
judecaţi pentru visul meu - nici scopul pentru care faceți 
asta nu-l înțeleg. 


— Dacă în loc să iroseşti puterea obținută pentru a dobândi 
forță, ai fi folosit-o pentru a căpăta înțelegerea, poate n-am 
fi ajuns aici, spuse cu tristețe doctorul Salvatore. Nu ţi-a 
trecut prin minte că, deşi căpătasei puteri divine, mintea ta 
rămăsese cea de dinainte? Nu ţi-ai imaginat că trebuia să te 
schimbi? 


— Pentru ce să mă schimb? se răţoi Lai. Sunt foarte 
mulțumit aşa cum sunt. 


— Asta-i problema. Am bănuit de la început că nu puteai să 
ni te alături, comentă calmă Edelweiss. 


— Să mă alătur vouă? Da’ ce, am bolunzit? Ce treabă am eu 
cu voi? 


— Divinitatea e unică şi multiplă, şopti doctorul Salvatore. 
Ei i se pot alătura toţi cei ce acced la ea, fie voluntar, fie din 


întâmplare. Se integrează în ea, chiar dacă-şi păstrează 
individualitatea... 


— Ce-ar fi să mă lăsați în pace? se enervă Lai. N-am nici o 
treabă cu aiurelile voastre! 


— Băiete, răsună basul profesorului Battlemaster, ai nimerit 
în ceva ce depăşeşte persoana ta. Indiferent de puterile 
obținute de cineva - nemurire, omnipotență, omniprezență, 
atoateştiință — acestea nu au caracter divin dacă-s lipsite de 
creație. Divinitatea este creatoare. O făptură care crează 
ceva — o operă de artă, o invenţie, un copil - are în ea un 
strop de divinitate, care-i oferă premisele accederii către 
aceasta. Tu ai căpătat - nu vreau să discutăm prin ce 
mijloace — o serie de puteri divine ce decurg din nemurire. 
Pentru a ajunge la divinitate mai trebuia să dai dovadă de 
creativitate, de capacitatea de a crea. Şi ai demonstrat că 
eşti capabil doar de distrugere. De aceea, puterile divine ți- 
au fost retrase. Ai redevenit cel ce-ai fost la venirea ta pe 
Caduceus. 


— Mai trebuia să-mi pomeneşti ceva şi de bunătatea divină, 
ca să mă dai gata, rânji Lai, batjocoritor. 


— Divinitatea nu-i neapărat bună, zise doctorul Salvatore, 
cât responsabilă. Creatorul e întotdeauna responsabil 
pentru creația sa. Trebuie s-o ajute, s-o înțeleagă. Acest 
lucru nu înseamnă întotdeauna bunătate, din punctul de 
vedere al creaturii. Părintele nu-i întotdeauna bun cu 
copilul, dar acţiunile lui sunt îndreptate spre binele 
acestuia. 


Lai se strâmbă, cu o ironie răutăcioasă, şi nu răspunse. Cei 
trei tăcură un moment. 


— Ce vom face cu el? întrebă apoi sora şefă. Nu-l putem lăsa 
să plece aşa, după ce a aflat secretul. Il putem transforma 
într-o piatră simţitoare, dar lipsită de darul vorbirii... 


— Măsura mi se pare prea aspră, interveni doctorul 
Salvatore. Oare a avut de ales cu adevărat? In deplină 
cunoştinţă de cauză? Noi nu avem nici o vină? 


— Creatorul e întotdeauna răspunzător pentru creaţia sa, îi 
răspunse  sentențios Edelweiss. Probabil că natura ta 
umană va vorbi din nou... Fie cum vrei tu. 


Doctorul Salvatore se ridică de pe scaun, se apropie de Lai 
şi-i puse mâinile pe cap. Acesta simți cum se scurge în el un 
torent de tristețe plină de înțelegere, de durere resemnată, 
dar şi o sete nețărmurită de lumină. Îl cuprinse o ameţeală 
ciudată... şi auzi cuvintele spuse cu o blândețe 
indescriptibilă: 


— Poţi pleca. De acum nu vei mai păcătui... 

A publicat volumele: Trip-tic (roman, 1999), Spre Ierusalim 
(proză scurtă, 2000), Constanţa 1919 (proză scurtă, 2000), 
Opţiunea (roman, 2004), Spaime (roman, 2004), Babl 

A publicat peste 45 de volume traduse din literatura 
universală (printre care A. Merritt: Corabia zeiței Ishtar, 

fantastică, George R. R. Martin: Peregrinările lui Tuf, Neil 

Cuprins 


e Referinte critice 
e Cărțile lui Liviu Radu 
e Mai trip, mai tic... (Cuvântul autorului 
e Citat 
PRIMA PARTE MURIREA 


Trei întâmplări simultane 
e Trei întâmplări independente 
e Trei actiuni consecutive 
A DOUA PARTE NONMURIREA 
Trei actiuni dezorientate, dar introductive 
e Trei acțiuni dezorientate, dar completative 
e Trei actiuni de clarificare 
A TREIA PARTE NEMURIREA 


Trei actiuni de cercetare 


e Trei actiuni decisive 
e Trei actiuni de finalizare 


e Biografie 


